Council thakah dhemithibeveynee Qaanoon'asaasee islaah kohgen!\nކައުންސިލްތަކުގެ ގާނޫނީ ހުސްކަމުގެ މައްސަލަ\nކައުންސިލްތަކައް ދެމިތިބެވޭނީ ގާނޫނު އަސާސީ އިސްލާހު ކޮށްގެން!\nބާންޑާރަ ނައިބު ލަފާ ދެއްވަނީ، ޤާނޫނުއަސާސީގެ5ވަނަ އިޞްލާޙުގެ ގެނައުމުގެ ޤާނޫނުއިޞްލާޙު ކުރުމަށް، ސަރުކާރުން ހުށަހަޅާފައިވާ ބިލުގައިވާ ފަދައިން އެޤާނޫނުގެ4ވަނަ މާއްދާއިޞްލާޙުކުރުމަށް\nމަޖިލިސް ބައެއް މެމްބަރުން ވިދާޅުވަނީ މިއީ ޤާނޫނުއަސާސީ އިޞްލާޙު ކުރެވޭނެ ޙާލަތެއް ނޫން ކަމަށް\nކައުންސިލްތަކުގެ އިންތިޚާބު މިހާރު މިވަނީ އެއް އަހަރުގެ ތެރޭގައި ބޭއްވުމަށްބުނާ ޚާއްޞަ ޤާނޫނަށް ޢަމަލު ކުރަން ފަށާފައި، މިކަމާ ގުޅޭ އިތުރު ދެ ބިލު މަޖިލީހުގައި އެބައޮތް\nކ. މާލެ | 11 މެއި 2020 | ހޯމަ 15:21 | 3,237\nއެޓަރނީ ޖެނެރަލް އިބްރާހީމް ރިފްއަތު: ރިފްއަތު ލަފާ ދެއްވަނީ، ގާނޫނުއަސާސީގެ5ވަނަ އިސްލާހުގެ ގެނައުމުގެ ގާނޫނު އިސްލާހު ކުރުމަށް- - މަޖިލިސް\nމިހާރު ހިނގަމުންދާ ކައުންސިލްތަކުގެ ދައުރު އަންނަ ޖޫން މަހުގެ3ވަނަ ދުވަހުގެ ނިޔަލަށް ހަވުމާއެކު، އެ ކައުންސިލްތަކަށް ދެމި ތިބެވޭނީ، ޤާނޫނުއާސާސީ އިޞްލާޙުކޮށްގެން ކަމަށް، ރައްޔިތުންގެ މަޖިލީހުގެ ލާމަރުކަޒީ ކޮމެޓީއަށް، އެޓަރނީ ޖެނަރަލް އިބްރާހީމް ރިފްއަތު މިވަނީ ލަފާ ދެއްވާފަ އެވެ.\nރައްޔިތުންގެ މަޖިލީހުގެ ލާމަރުކަޒީ ކޮމެޓީން، ދަނީ ހެންވޭރު ހުޅަނގު ދާއިރާގެ މެންބަރު ޙަސަން ލަޠީފް މަޖިލީހަށް ހުށަހަޅުއްވާފައިވާ "ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުން ކަށަވަރު ކުރުމުގެ ޚާއްޞަ ބިލު 2020" ދިރާސާ ކުރުމެވެ. އެގޮތުން އެޓަރނީ ޖެނެރަލްގެ ލަފަޔަކަށް އެދިލެއްވުމުން، އެޓަރނީ ޖެނެރަލް ރިފްއަތު ވަނީ ލިޔުމުން ކޮމެޓީއަށް އެމަނިކުފާނުގެ ލަފާފުޅު އަރުވާފަ އެވެ.\nއެޓަރނީ ޖެނެރަލްގެ ލަފާފުޅުގައި ވިދާޅުވެފައި ވަނީ، ލާމަރުކަޒީ އުޞޫލުން ކައުންސިލްތައް ހިންގުމަށްޓަކައި ޤާނޫނުއަސާސީގެ 8 ވަނަ ބާބުގައި ތަރުތީބުކޮށް، ތަންޒީމުކޮށްފައިވާ އުޞޫލުތަކާއި އިޖުރާޢަތުތަކާ ޚިލާފު ނުވުމަށެވެ. އަދި 2020 އަހަރުގެ ޖޫން މަހުގެ3ވަނަ ދުވަހުގެ ކުރިން ލޯކަލް ކައުންސިލްތަކަށް މެންބަރުން އިންތިޚާބު ނުކުރެވިއްޖެނަމަ މެދުވެރިވާ ޤާނޫނީ ހުސްކަން ފޫބެއްދުމަށް، އަދި ލާމަރުކަޒީ އުޞޫލުން ކަންކަން ހިންގުމަށްޓަކައި ޤާނޫނުއަސާސީގެ 8 ވަނަ ބާބުގެ ރޫޙާއި، މަޤްޞަދު ޙާޞިލުކުރުމަށްޓަކައި ޢަމަލު ކުރެވެން އޮތްގޮތަކީ ޤާނޫނުއަސާސީގެ5ވަނަ އިޞްލާޙުގެ ގެނައުމުގެ ޤާނޫނު އިޞްލާޙު ކުރުން ކަމަށެވެ. ރައްޔިތުންގެ މަޖިލީހަށް ސަރުކާރުން ހުށަހަޅާފައިވާ އެ ބިލުގައިވާ ފަދައިން އެ ޤާނޫނުގެ4ވަނަ މާއްދާ އިޞްލާޙުކޮށް، ލޯކަލް ކައުންސިލްތަކަށް އާ މެންބަރުން އިންތިޚާބު ކުރެވެންދެން މިހާރު ކައުންސިލްތަކުގައި ތިބި މެންބަރުން އެ މަޤާމުތަކުގައި ދެމި ތިބެވޭނެކަމަށް ކަނޑައެޅުން ކަމުގައި ފެންނަ ވާހަކަ ދަންނަވާ ކަމަށް އެޓަރނީ ޖެނަރަލް ރިފްއަތު މަޖިލީހުގެ ލާމަރުކަޒީ ކޮމެޓީއަށް ފޮނުވާފައިވާ ލަފާފުޅުގައި ވިދާޅުވެފައި ވެއެވެ.\nލޯކަލް ކައުންސިލްތަކުގެ އިންތިޚާބު ނުބޭއްވި، ކައުންސިލްތަކަށް އަތުވެދާނެ ޤާނޫނީ ހުސްކަން ޙައްލު ކުރުމަށް ސަރުކާރުގެ ފަރާތުން ދެ ބިލެއް ރައްޔިތުންގެ މަޖިލީހަށް ހުށަހަޅާފައި ވެއެވެ. އޭގެ ތެރެއިން އެއް ބިލަކީ އާދިއްތަ ދުވަހު ރައީސުލްޖުމްހޫރިއްޔާ ތަޞްދީޤު ކުރެއްވި، "ލޯކަލް ކައުންސިލްތަކުގެ އިންތިޚާބުގެ ޚާއްޞަ ޤާނޫނު 2020" އެވެ. ސަރުކާރުގެ ފަރާތުން މިބިލު ރައްޔިތުންގެ މަޖިލީހަށް ހުށަހަޅުއްވާފައި ވަނީ ތުޅާދޫ ދާއިރާގެ މެންބަރު ހިސާން ހުސައިން އެވެ.\nހަމަ އެބިލާއެކު، އާ ކައުންސިލަރުން އިންތިޚާބު ކުރެވެންދެން، މިހާރު ކައުންސިލްތަކުގައި ތިއްބެވި މެންބަރުން، މެންބަރުކަމުގެ މަޤާމުގައި ދެމި ތިބެވޭނެ ގޮތަށް ސަރުކާރުން ވަނީ އިތުރު ބިލެއް ވެސް މަޖިލީހަށް ހުށަހަޅާފަ އެވެ. އެބިލަކީ ޤާނޫނު ނަންބަރު 22/2019 (ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީއަށް5ވަނަ އިޞްލާޙު ގެނައުމުގެ ޤަނޫނު)އަށް އިޞްލާޙު ގެނައުމުގެ ބިލެވެ. މިބިލު ސަރުކާރުގެ ފަރާތުން ރައްޔިތުންގެ މަޖިލީހަށް ހުށަހެޅުއްވީ ބިލެތްދޫ ދާއިރާގެ މެންބަރު އަޙްމަދު ޙަލީމެވެ.\nސަރުކާރުގެ ފަރާތުން، އަޙްމަދު ޙަލީމް ހުށަހެޅުއްވި އެބިލާ ގުޅިގެން ރައްޔިތުންގެ މަޖިލީހުގެ ގިނަ މެންބަރުންގެ މެދުގައި ޚިޔާލު ތަފާތުވެގެން ދިޔައެވެ. ބައެއް މެންބަރުން ވިދާޅުވަނީ ރާއްޖޭގައި ކޮވިޑް-19 ރޯގާއިން ރައްކާތެރިވުމަށްޓަކައި، ޢާންމު ޞިއްޙަތުގެ ކުއްލި ނުރައްކާ އިޢުލާނުކޮށްފައި ވާތީ، މި ޙާލަތުގައި ޤާނޫނުއަސާސީ އިޞްލާޙު ނުކުރެއްވޭނެ ކަމަށެވެ. ބައެއް މެންބަރުން ވިދާޅުވީ، މިއީ ޤާނޫނުއަސާސީގައި ބުނާ ކުއްލި ނުރައްކަލުގެ ޙާލަތު ނޫން ކަމަށާއި މި ޙާލަތުގައި ޤާނޫނުއަސާސީ އިޞްލާޙު ކުރެވޭނެ ކަމަށެވެ. އަދި ބައެއް މެންބަރުން ޤަބޫލު ކުރައްވާ ގޮތުގައި މިއީ ޤާނޫނުއާސާސީގައި ބުނާ ކުއްލި ނުރައްކަލުގެ ޙާލަތު ނޫންކަމަށްވިޔަސް، މި ޙާލަތަކީ ރައްޔިތުންގެ ޙައްޤުތަކެއް ހިފެހެއްޓި، ގެއިން ބޭރަށް ނުނިކުމެވޭ، އެއްވެ ނޫޅެވޭ، ނުވަތަ ޢާންމު ޞިއްޙަތުގެ ކުއްލި ނުރައްކަލުގެ ޙާލަތުގެ ދަށުންވެސް މީހުން ހައްޔަރުކޮށް، ޙައްޤުތަކެއް ހިފެހެއްޓިފައިވާ ޙާލަތެއް ކަމަށްވާތީ، މި ޙާލަތުގައި ޤާނޫނުއަސާސީ އިޞްލާޙު ކުރުމަކީ އެއްގޮތަކަށް ވެސް ކޮށްގެންވާނެ ކަމެއް ނޫންކަމަށެވެ.\nމި ޚިޔާލު ތަފާތުވުންތައް ނައްތާލުމަށާއި ޤާނޫނީ އެހެން ޙައްލެއް ގެނައުމަށްޓަކައި ހެންވޭރު ހުޅަނގު ދާއިރާގެ މެންބަރު ޙަސަން ލަޠީފް ވަނީ މަޖިލީހަށް އިތުރު ބިލެއް ހުށަހަޅުއްވާފަ އެވެ. އެއީ "ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުން ކަށަވަރުކުރުމުގެ ޚާއްޞަ ބިލު 2020" އެވެ.\nޙަސަން ލަޠީފް ހުށަހެޅުއްވި ބިލާމެދުވެސް ރައްޔިތުންގެ މަޖިލީހުގެ މެންބަރުންގެ މެދުގައި ޚިޔާލު ތަފާތުވުން ތަކެއް އުފެދިގެން ދިޔައެވެ.\nމި ދެ ބިލާ ގުޅިގެން ސުޕަރ މެޖޯރިޓީ އޮތް އެމްޑީޕީގެ ޕާލަމެންޓްރީ ގްރޫޕުގެ މެންބަރުންގެ މެދުގައިވެސް ޚިޔާލު ތަފާތުވުން ތަކެއް ހުއްޓެވެ. އަދި އިދިކޮޅު މެންބަރުންގެ މެދުގައި ކޮންމެވެސް ވަރަކަށް ޚިޔާލު ތަފާތުވުން ތަކެއްހުރި ނަމަވެސް، އިދިކޮޅު ޕީޕީއެމް-ޕީއެންސީން ނިންމާފައިވަނީ، ޙަސަން ލަޠީފް ހުށަހެޅުއްވި "ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުން ކަށަވަރު ކުރުމުގެ ޚާއްޞަ ބިލު 2020" ބިލު ޤާނޫނުއަސާސީއާ ޚިލާފުކަށް ކަނޑައަޅާ ދެއްވުމަށް ސުޕްރީމް ކޯޓަށް ހުށަހެޅުމަށެވެ.\nމިކަމުގައި އިސްކޮށް ހުންނެވީ ނައިފަރު ދާއިރާގެ މެންބަރު އަދި ޕީޕީއެމްގެ ނައިބު ރައީސް އަޙްމަދު ޝިޔާމް އެވެ. ޕީޕީއެމުން ބުނަމުން ދަނީ އެބިލު ޤާނޫނުއަސާސީއާ ޚިލާފު ކަމަށެވެ. އަދި އެބިލުގެ އެމައްސަލަ ސުޕްރީމް ކޯޓަށް ހުށަހަޅުއްވާނެ ކަމަށް ވިދާޅުވި ނަމަވެސް ހުށަހަޅުއްވާފައި ވާކަން އަދި ކަށަވަރެއް ނުވެއެވެ.\nނަމަވެސް ކަށަވަރުވާ އެއް ކަމަކީ، ޕީޕީއެމުން ސުޕްރީމް ކޯޓަށް އެމައްސަލަ ހުށަހެޅި ނަމަވެސް އެ މައްސަލަ އަދި ސުޕްރީމް ކޯޓަށް ބަލައި ނުގަންނާނެ ކަމެވެ. އެހެން މި ދެންނެވީ، އެއީ އަދި ވުޖޫދު ވެފައިވާ ޤާނޫނަކަށް ނުވާތީއެވެ. އެއީ ބިލެކެވެ. ނުވަތަ މަޖިލީހުން ކުރަމުންދާ މަސައްކަތެކެވެ. ދިރާސާ ކުރަމުންދާ މައްސަލައެކެވެ.\nޑްރާފްޓް ކުރެވެމުންދާ ތަރުތީބު ކުރެވެމުންދާ، އަދި މަޖިލީހުން ނިންމާފައިނުވާ ބިލެއްގެ މައްސަލައެއް، އެއީ ޤާނޫނުއަސާސީއާ ޚިލާފު ބިލެއްކަމަށް ނުވަތަ ޤާނޫނެއް ކަމަށް ބުނެ، ސުޕްރީމް ކޯޓަށް ދާން އަދި ތަންކޮޅެއް އަވަހެވެ. އެ ބިލެއް ޤާނޫނަށް ވަނީ ރައްޔިތުުންގެ މަޖިލީހުން ފާސްވެ، ރައީސުލްޖުމްހޫރިއްޔާ އެބިލު ތަޞްދީޤު ކުރައްވައި ސަރުކާރުގެ ގެޒެޓްގައި ޝާއިޢުކުރާ ހިސާބުން ނެވެ. އެހިސާބުން އެއީ ޤާނޫނުއަސާސީއާ ޚިލާފު ޤާނޫނެއް ކަމަށްބުނެ، އެ ބާޠިލު ކުރުމަށް ސުޕްރީމް ކޯޓަށް ހުށަހެޅިދާނެ އެވެ.\nކޮންމެއަކަސް، ކައުންސިލްތަކުގެ މިމައްސަލައަށް ޙައްލެއް އެބަ ބޭނުންވެއެވެ. މިސާލަކަށް އެޓަރނީ ޖެނެރަލް ރިފްޢަތު އެ ވިދާޅުވާ ގޮތުން ޤާނޫނުއަސާސީގެ5ވަނަ އިޞްލާޙު ގެނައުމުގެ ޤާނޫނު އިޞްލާޙު ކުރުމުން މި މައްސަލައަށް ޙައްލެއް އަންނާނެ އެވެ. އެ ޤާނޫނުގެ4ވަނަ މާއްދާ އިޞްލާޙުކޮށް، ލޯކަލް ކައުންސިލްތަކަށް އާ މެންބަރުން އިންތިޚާބު ކުރެވެންދެން މިހާރު ކައުންސިލްތަކުގައި ތިބި މެންބަރުން އެ މަޤާމުތަކުގައި ދެމި ތިބެވޭނެކަމަށް ކަނޑައެޅުމުން މި މައްސަލައަށް ޙައްލެއް އަންނާނެތޯ އެވެ.\nޤާނޫނުއަސާސީ އިޞްލާޙު ކުރުން އެއްފަރާތުގައި ބާއްވާށެވެ. މިހާރު ހިނގަމުންދާ ކައުންސިލްތަކަށް ރައްޔިތުން ވޯޓު ދިނީ3އަހަރުގެ މުއްދަތަށެވެ. އޭރު ޤާނޫނުއާސާސީގައި ބުނެފައި އޮތީވެސް ކައުންސިލްތަކުގެ އުމުރަކީ3އަހަރެވެ. އެކަން ޤަބޫލުކޮށް، ރައްޔިތުން ނިކުމެލި ވޯޓު، އަދި ނިންމި ނިންމުން އެ ތިން އަހަރަށް ފަހު، ދިގު ދެންމޭނެ ކަމަކަމަށް ޤަބޫލުކުރަންތޯ އެވެ. ތިން އަހަރުފަހުން ދައުރު ނިމޭކަމާއި، އިންތިޚާބު ނުބޭއްވޭ ޙާލަތެއްގެ ވާހަކައެއް، ވޯޓުލާން ދިޔައިރު، ނުދައްކަ އެވެ. ޤާނޫނުއާސާސީގައި ޤާނޫނަކުން ވެސް ބަޔާންކޮށްފައެއް ވެސް ނެތެވެ. ޤާނޫނުއަސާސީއަށް ނުވަތަ ޤާނޫނަށް ފަހުން ގެންނަ ބަދަލަކުން ކުރިން ރައްޔިތުން ނިންމާފައިވާ ނިންމުމަކަށް ބަދަލު ގެނައުމަކީ ރަނގަޅު ކަމެއް ތޯއެވެ.


Yameen Court Ah Haaziru Kuranee Idhaaree Beynumakah – adduLIVE\nޔާމީން ކޯޓަށް ހާޒިރު ކުރަނީ އިދާރީ ބޭނުމަކަށް\nJul 11, 2019, 10:40 ހަސަން ރަޝީދު\nކުރީގެ ރައީސް އަބްދުﷲ ޔާމީން މިއަދު ކްރިމިނަލް ކޯޓަށް ހާޒިރުވާން އެންގީ އިދާރީ ބޭނުމަކަށް ކަމަށް އެ ކޯޓުން ބުނެފިއެވެ.\nމިއަދު 11:30 އަށް ކޯޓަށް ހާޒިރުވާން ޔާމީނަށް އަންގާފައިވާއިރު، އެ އަޑުއެހުމަށް ނަން ނޯޓު ކުރަން ނޫސްވެރިން ދިޔުމުން ކޯޓުން ވަނީ މިއަދު އޮތީ ޝަރީއަތުގެ އަޑުއެހުމެއް ނޫން ކަމާއި ޔާމީން ހާޒިރުކުރަނީ އިދާރާ ބޭނުމަކަށް ކަމަށް ބުނެފައެވެ.\nޔާމީންގެ މައްޗަށް ދައުލަތުން އުފުލާފައިވާ މަނީ ލޯންޑރިންގެ މައްސަލައިގެ އަޑުއެހުންތައް ކްރިމިނަލް ކޯޓުގައި ފަށާފައިވާއިރު އެ މައްސަލައިގެ އަޑުއެހުމެއް އެންމެ ފަހުން ބާއްވާފައިވަނީ އޭޕްރީލް މަހުގެ 25 ވަނަ ދުވަހުގައެވެ.\nޔާމީންގެ މައްޗަށް މަނީ ލޯންޑެރިންގެ ދައުވާ އުފުލީ މޯލްޑިވްސް މާކެޓިން އެންޑް ޕަބްލިކް ރިލޭޝަން ކޯޕަރޭޝަން (އެމްއެމްޕީއާރުސީ)ގެ ބޮޑު ޚިޔާނާތުގެ ތެރެއިން ހޯދާފައިވާ ބައެއް ފައިސާ އަމިއްލަފުޅު އެކައުންޓަށް ޖަމާކޮށް، ފައިސާ ލޯންޑަކުރި މައްސަލާގަ އެވެ.\nމި މައްސަލައިގެ ޝަރީއަތް ކްރިމިނަލް ކޯޓުގައި ފަށާފައިވާއިރު، މި މައްސަލައިގެ ފުރަތަމަ އަޑުއެހުމުގައި އެ ކޯޓުން ވަނީ މި މައްސަލައިގެ ޝަރީއަތް ނިމެންދެން ޔާމީން ޖަލުގައި ބަންދުކުރުމަށް އަމުރުކޮށްފައެވެ. ޔާމީންގެ ފަރާތްޕުޅުން އެ އަމުރު ހައި ކޯޓުގައި އިސްތިއުނާފް ކުރުމުން އެ ކޯޓުން ވަނީ ޔާމީން މިނިވަންކޮށްފައެވެ.


ސުޕްރީމް ކޯޓުން މިއަދު އިއްވި ހުކުމާ އެކު ގޮނޑި ގެއްލުމުގެ ބިރު 10 މެމްބަރަކަށް އޮތް ނަމަވެސް، ކިތައްމެ ބޮޑު ރިސްކެއް ނަގަން ޖެހުނަސް، ދޫނުދެއްވާނެ ކަމުގެ ޔަގީންކަން އެ ބޭފުޅުން ދެއްވާފައިވާ ކަމަށް، އިދިކޮޅު އިއްތިހާދުން މިރޭ ބުނެފި އެވެ.\nސުޕްރީމް ކޯޓުގެ ތިން ފަނޑިޔާރުންގެ އިއްތިފާގުން އިއްވި ހުކުމުގައި ވަނީ ޕާޓީ ބަދަލުކޮށްފި ނަމަ، ވަކިވެއްޖެ ނަމަ ނުވަތަ ވަކިކޮށްފި ނަމަ މަޖިލިހުގެ ގޮނޑި ގެއްލޭނެ ކަމަށެވެ. މި ހުކުމް އައީ ރައްޔިތުންގެ މަޖިލިހުގެ ރައީސް އަބްދުﷲ މަސީހުގެ އިތުބާރު ނެތްކަމުގެ މައްސަލާގައި ޕީޕީއެމްގެ 10 މެމްބަރަކު ސޮއިކުރެއްވުމާ އެކު ސަރުކާރުގެ ފަރާތުން ބަންޑާރަ ނައިބު މުހައްމަދު އަނިލް ހުށަހެޅުއްވި ދުސްތޫރީ މައްސަލައެއްގަ އެވެ.\nޖުމްހޫރީ ޕާޓީގެ މައި އޮފީހުގައި ބޭއްވި ނޫސްވެރިންގެ ބައްދަލުވުމެއްގައި އެ ޕާޓީގެ ޑެޕިއުޓީ ލީޑަރު އަދި ކިނބިދޫ ދާއިރާގެ އަބްދުﷲ ރިޔާޒު ވިދާޅުވީ ދުސްތޫރީ މައްސަލައަކީ ސަރުކާރުން "ވަގުތީ މަންފާއެއް ހޯދަން ކުރި ކަމެއް" ކަމަށެވެ.\nއޭނާ ވިދާޅުވި ގޮތުގައި 10 މެމްބަރުން ދެއްވި ޔަގީންކަމުގެ ސަބަބުން އިތުރަށް ހިތްވަރު ގަދަވީ އެވެ.\nއަރުޝީފަށް ނެގީ 14/07/2017 00:25\nއެންމެފަހުން އަޕްޑޭޓްކުރީ 14/07/2017 00:25


Farithakurun Thakah Nunikuthumun Neymar Ah Fiyavalhu Alhanee – adduLIVE\nLast Updated: October 18, 16:20\nފަރިތަކުރުންތަކަށް ނުނިކުތުމުން ނޭމާ އަށް ފިޔަވަޅު އަޅަނީ\nJul 09, 2019, 10:12 ހަސަން ރަޝީދު\nޕީއެސްޖީ އަށް ކުޅެމުން އަންނަ ބްރެޒިލްގެ ފޯވާޑް ނޭމާ، އެ ކްލަބުގެ ޕްރީ ސީޒަން ފަރިތަކުރުންތަކަށް ނުނިކުތުމުން ފިޔަވަޅު އަޅަން ނިންމައިފިއެވެ.\nޕްރީ ސީޒަން ފަރިތަކުރުންތަކަށް ނޭމާ އިއްޔެ ނިކުންނަން ޖެހޭއިރު އެ ކްލަބުން ނެރުނު ބަޔާނެއްގައި ބުނީ ނޭމާ ފަރިތަކުރުންތަކަށް ނިކުމެފައިނުވަނީ ކްލަބުގެ އެއްވެސް ހުއްދައެއް ހޯދުމެއް ނެތި ކަމަށާއި މިއީ ކްލަބުން ވަރަށް ހިތާމަކުރާ ކަމެއް ކަމަށެވެ.\nއަދި މިކަމުގައި ނޭމާއާ ދޭތެރޭ އެކަށީގެންވާ ފިޔަވަޅު އަޅާނެ ކަމަށްވެސް ޕީއެސްޖީގެ ބަޔާނުގައި ބުނެފައިވެއެވެ.\nނޭމާ ޕީއެސްޖީގެ ފަރިތަކުރުންތަކަށް ނިކުމެފައިނުވާއިރު މިފަހަރުގެ ޓްރާންސްފާ މާކެޓުގައި އޭނާ އެ ކްލަބު ދޫކޮށްލަން ބޭނުންވާ ކަމަށް ރިޕޯޓުތައް ބުނެއެވެ. އެގޮތުން ނޭމާ ގެންނަން އޭނާ ކުރިން ކުޅުނު ކްލަބު ކަމަށްވާ ބާސެލޯނާ އިން ޝައުގުވެރިވާ ކަމަށްވެސް ރިޕޯޓުތައް ބުނެއެވެ.\nނޭމާ ޕީއެސްޖީ އަށް ބަދަލުވީ 2017 ވަނަ އަހަރު ބާސާ އިން 222 މިލިއަން ޔޫރޯގެ އަގަކަށެވެ. އޭނާ ވަނީ މިހާތަނަށް އެ ކްލަބަށް 58 މެޗު ކުޅެދީ 51 ގޯލު ކާމިޔާބުކޮށްދީފައެވެ. އޭނާ ވަނީ މިހާތަނަށް ފްރެންޗު ލީގު ދެ ފަހަރު އެ ކްލަބާއެކު ކާމިޔާބުކޮށްފައެވެ.


Raees Nasheed Majileehah Kurimathilehvumaky Hmamagah Elhey Braareh: Azim\nމެދު ހެންވޭރު ދާއިރަގެ މެމްބަރު އަލީ އާޒިމް\n19 ޑިސެންބަރ 20185ކޮމެންޓް\nކުރީގެ ރައީސް މުހައްމަދު ނަޝީދު ރައްޔިތުންގެ މަޖިލީހަށް ކުރިމަތިލައްވަން ނިންމެވުމަކީ ހަމަމަގަށް ކަންކަން ގެންދިއުަމަށް އެޅޭ އިތުރު ބާރެއްގެ ގޮތުުގައި މެދު ހެންވޭރު ދާއިރަގެ މެމްބަރު އަލީއާޒިމް ވިދާޅުވެއްޖެއެވެ.\nސަންގު ޓީވީން މިރޭ ގެނެސްދިން ޕްރޮގްރާމެއްގައި ދެންނެވި ސުވާލަކަށް ޖަވާބު ދެއްވަމުން އާޒިމް ވިދާޅުވީ، ރައީސް ނަޝީދު އެމްޑީޕީގެ ރައީސްގެ މަގާމުގައި ހުންނަވައިގެން މަޖިލީސް އިންތިހާބަށް ވާދަކުރަން ނިންމެވުމަކީ އެމްޑީޕީގެ އަސާސީ ގަވާއިދާ ހިލާފުކަމެއް ނޫންކަމަށެވެ. އަދި ޗެއާޕާސަން ހަސަން ލަތީފް ޕްރައިމަރީގައި ވާދަކުރުމަށް ވެސް އަސާސީ ގަވާއިދު ހުރަސް ނާޅާ ކަމަށެވެ. މީގެ އިތުރުން ރައީސް ނަޝީދު މަޖިލީހަށް ކުރިމަތިލައްވަންް ނިންމެވުމަކީ ގައުމު ހަމަމަގަށް ގެންދިއުމަށް އެޅޭ އިތުރު ބާރެއްކަމަށެވެ.\n"މިގައުމު އަނެއްކާވެސް ހަމަމަގަށް އަޅުވަންޖެހޭނެ. އަޅުގަނޑު ގަބޫލުކުރާގޮތުގަ ރައީސް ނަޝީދު ނުކުމެވަޑައިގަތުމަކީ އަޅުގަނޑުމެންގެ ސިޔާސީ ކަންކަމަށް ލިބޭ ވަރަށް ބޮޑު ބާރެއް. މިފެންނަނީ ކުރިއަށް އޮތް ރައްޔިތުންގެ މަޖިލީހުގަ ރަނގަޅު ބޭފުޅުންތަކެއް ތިއްބަވައިގެން ރަނގަޅު ގާނޫނުތަކެއް ހަދައިގެން ދިވެހިރާއްޖެ ރަނގަޅު މަގަށް ނުކުތުމުގެ ވިސްނުމުގަ އުޅޭތަން އިނގޭތޯ،" އާޒިމް ވިދާޅުވިއެވެ.\nމަޖިލިސް 2019 ރައީސް ނަޝީދު\nއާޒިމް އެހެންވީމާ މަޖްލީހުގައި ކަލޭމެން ކުރީ ކުރަނީ ކޮންކަމެއްތޯ. އެހެންވީމަ ކަލޭމެން ތިބުމުގެ ބޭނުމެއްނޫން. ކޮންމެ އަތޮޅަކުން މީހަކު ހޮވާއި މަޖްލީސް ކުޑަ ކުރަންވީ. ބޮޑުތަނުން ޙަރަދު ކުޑަވާނެ. ކުރެވޭ ވައްކަމާއި ކޮރަޕްޝަން މަދުވާނެ. ފަސާދަ މަދުވާނެ.\nޢާޒިމް ހޭބަލިވެގެން ނޫޅޭ\nޜައީސް ނަޝީދަކީ މިޤަވްމުގައި ހުންނެވި ހަމައެކަނި ރައްޔިތުންގެ އިޙްސާސް ތައް އެގި އެމަގަށް މަސައްކަތް ކުރައްވާ ސިޔާސީ ބޭފުޅަކީ އެކަންރައްޔިތުން ބަލައިގަންނާނެ އިންޝާ ﷲ\nމީއީ ހަމަމަގުން ނެތްޓެން އުޅޭކަމުގެ އަލިގަދަ ހެއްކެތް.\nއާކާސް މުހައިމިނު ކުޅުއްފުށި\nތަން ފަސާދަކުރާނެ ދާދާއެއް އެއީ


BREAKING | Covid-19: France In Record Adhadhakah Meehun Fassi Vehje - Vaguthu\nހަލުވިކަމާއެކު ފެތުރެމުންދާ ނުރައްކާތެރި ކޮވިޑް-19 އަށް ފްރާންސުން ރެކޯޑް އަދަދަކަށް މީހުން ފައްސިވެއްޖެ އެވެ.\nކޮވިޑް-19 އާއި ބެހޭ މަޢުލޫމާތުތައް ހާމަކުރާ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު އެޤައުމުން މިދިޔަ 24 ގަޑިއިރު ތެރޭގައި އެކަނިވެސް އިތުރު 32,427 މީހަކު ވަނީ ފައްސިވެފައެވެ. މިއީ އެއް ދުވަހެއްގައި އެޤައުމުން އެންމެ ގިނަ ބަޔަކު ފައްސިވި ކަމަށް ރެކޯޑް ކުރެވުނު ފަހަރެވެ.\nފްރާންސުން ރެކޯޑް އަދަދަކަށް މީހުން ފައްސިވުމާއެކު އެޤައުމުން މި ބަލި ޖެހުނު މީހުންގެ ޖުމްލަ އަދަދު މިހާރު ވަނީ 867,197 އަށް އަރާފައެވެ.\nމީގެ ކުރިން ފްރާންސުން އެންމެ ގިނަ ބަޔަކު ފައްސިވެފައި ވަނީ، މިދިޔަ ބުރާސްފަތި ދުވަހުއެވެ. އެދުވަހު އެކަނިވެސް އެޤައުމުން 30,621 މީހަކު ފައްސިވެފައި ވެއެވެ. އަދި މިމަހުގެ ދިހަ ވަނަ ދުވަހުވެސް އެޤައުމުން 26,896 މީހަކު ފައްސިވި ކަމަށް ރެކޯޑް ކުރެވިފައި ވެއެވެ.\nފްރާންސްގެ ހާލަތު ދުވަހެއް ދުވަހަކަށް ގޯސްވެ، ބަލި ފެތުރޭ މިންވަރު އިންތިހާއަށް އިތުރުވަމުން އަންނައިރު، އެޤައުމުން މި ބަލީގައި މަރުވާ މީހުންގެ އަދަދަށްވެސް ހިފެހެއްޓުމެއް ނާދެއެވެ. މިގޮތުން މިދިޔަ 24 ގަޑިއިރުތެރޭގައި ވެސް އިތުރު 89 މީހަކު ހިމެނޭހެން ފްރާންސުން ކޮވިޑް ބަލީގައި ޖުމްލަ 33,392 މީހަކު ވަނީ މަރުވެފައެވެ.\nފްރާންސްގެ ހާލަތު ދުވަހެއް ދުވަހަކަށް ގޯސްވަމުން އަންނައިރު އެޤައުމަށް މިވަގުތު އެޤައުމަށް ވަނީ ބަލީގެ ކުރީކޮޅަށްވުރެ ނުރައްކާ ދެގުނައަށް ބޮޑުވެފައެވެ. ފްރާންސްގެ އިތުރުންވެސް ޔޫރަޕުގެ އެހެން ޤައުމުތަކުގައި ބަލި ފެތުރޭ މިންވަރު އަންނަނީ އިންތިހާއަށް އިތުރުވަމުންނެވެ. އިދާރާތަކުން ބުނާގޮތުން ޔޫރަޕަށް މިހާރު އަރަމުންދަނީ ކޮވިޑް-19 ގެ ނުރައްކާ ބޮޑު ދެވަނަ ރާޅެއެވެ.\nއިދާރާތަކުން ނެރެފައިވާ މަޢުލޫމާތުތަކަށް ބަލާއިރު ފްރާންސުން ކޮވިޑް-19 އަށް ފައްސިވީ މީހުންގެ ތެރެއިން މިހާތަނަށް ރަނގަޅުވެފައި ވަނީ 104,696 މީހެކެވެ. އެހެންކަމުން އެޤައުމުގައި ބަލި ފެތުރެމުން އަންނަ ނިސްބަތާއި އަޅާބަލާއިރު ބަލިން ރަނގަޅުވާ މީހުންގެ އަދަދު ވަރަށް މަދެއެވެ.\nމިވަގުތު ދުނިޔެއިން 10 ވަނައަށް އެންމެ ގިނަ ބަޔަކު ފައްސިވީ ޤައުމަކީވެސް ފްރާންސެވެ. އެޤައުމަކީ މިހާތަނަށް މި ބަލީގައި ދުނިޔެއިން9ވަނައަށް އެންމެ ގިނަ ބަޔަކު މަރުވި ޤައުމެވެ.\nފްރާންސްގެ ނޭޝަނަލް ހެލްތު އޭޖެންސީން ބުނެފައިވާ ގޮތުން އެޤައުމުގައި ފާއިތުވެދިޔަ ދުވަސްތަކުގައި ކޮވިޑް-19 ފެތުރޭ މިންވަރު އިތުރުވަމުން އަންނަ އައުމާއެކު، ބަލީގައި ހާލު ދެރަވެގެން އެޑްމިޓްކޮށްގެން ފަރުވާދޭ މީހުންގެ އަދަދުވެސް ވަނީ ވަރަށް ބޮޑަށް އިތުރުވާން ފަށާފައެވެ. މިގޮތުން މިވަގުތު އެޤައުމުގައި 1800 މީހަކަށް ފަރުވާދެނީ ސީރިއަސް ހާލުގައި ނުވަތަ އައިސީޔޫގައި ކަމަށް އިދާރާތަކުން ބުނެއެވެ.\nހައްދުފަހަނައެޅި "ޗާލީ ހެބްޑޯ" އިން އުރުދުޣާންގެ ކާޓޫނުވެސް ކުރަހަން ނިންމައިފި


[ޖުލައި 8، 2015 ގެ ބަޔާ ގުޅޭ]\n“ހުންނަ ގޮތް ކުޑަކަން،” ފައިރޫޝްގެ އަޑުގަދަ ވިއެވެ. “މަގޭ ކުރިމަތީ ތިހެން ބުނާކަށް ލަދެއް ވެސް ނުގަތްތަ؟ އަހަރެން ރިސޯޓުގަ އުޅޭއިރު މި ރީތި ކަމަނާ މީހުނާ ހިތާވަނީ.”\nއެ އަޑަށް ދައްތަ ކޮޓަރިޔަށް ވަނެވެ.\n“ކިހިނެއްވީ؟” ދައްތަ އެހިއެވެ.\n“އަޑުއަހާބަލަ މިހިރަ މީހަކު ދައްކާ ވާހަކަ،” އަހަންނަށް އިޝާރާތް ކޮށްފައި ފައިރޫޝް ބުންޏެވެ. “ތިމަންނަ މި އުޅެނީ މީހަކާ ހިތާ ވެގެންނޯ! ވަރި ކުރާށޯ.”\n“ތެދެއް؟” ދައްތަ ހިތްހަމަ ނުހެޖިފައިވާ ރާގެއްގަ އަހާލިއެވެ. ޅިޔަނުވެސް އައިސް ހުއްޓުނެވެ.\nއަހަރެން އެއްޗެއް ނުބުނަމެވެ.\n“ނަސީބެއްނު އަހަރުމެންގެ މައިންބަފައިން ދުނިޔޭގަ ނެތްކަން. އަޅެ ބަނޑުގަ އޮތް ކުއްޖާއާ ދޭތެރޭގަ ވިސްނައިލި ނަމަ. ކޮން ކަހަލަ ރަނގަޅު ފިރިއެއް ކަލެއަށް ލިބުނީ؟”\nއަހަންނަށް ބަލައިލެވުނީ ޅިޔަނާއި ދިމާލަށެވެ. އޭނާ ހަމަ ހަށަން ބަނދެލައިގެން ހުރީއެވެ. .\nހިކި ފަންތަކެއްގަ ރޯވާހެން މުޅި ރަށަށް އެ ވާހަކަ ފެތުރުނެވެ. އަހަރެންގެ ގޮތް ކުޑަ ކަމުގެ ވާހަކައެވެ. ނުމޮށޭ ގުރާ ބާރަށް ދައިގަންނާނެ ވާހަކައެވެ.\nއަހަރެންގެ ބަނޑުގައި އޮތީ ކާކުގެ ކުއްޖެއްހޭ މީހުން ސުވާލު ކުރަމުން ދިޔައެވެ. އެއް ބަޔަކު އަހަންނަށް މަލާމާތް ކުރިއިރު އަނެއް ބަޔަކު އުފެއްދީ ސުވާލެކެވެ. އަހަރެން ހިތާވީ ކާކާ ހެއްޔެވެ؟ އެ މީހަކާ އަހަރެން ބައްދަލު ކުރަނީ ކޮން އިރަކު ހެއްޔެވެ؟ އެއްވެސް މީހަކަށް އެ މީހަކު ނޭނގުންވީ އަރަތަކަށެވެ. ދިފާޢުގައި އަހަރެން އެއްވެސް އެއްޗެއް ނުބުނަމެވެ.\nއަހަރެން ވަރި ކުރިއެވެ. ހުސްދެއަތާ އަހަރެންގެ ގެއިން ނިކުތީމެވެ.\n“ކަލެއަކަށް ނުވަދެވޭނެ މި ގެއަކަށް،” ވަރަށް ހަރުކަށި ރާގެއްގައި ދައްތަ ބުންޏެވެ.\nއަހަރެން ބޭނުން ނަމަ، އެ ގޭގައި ހުރެވުނީހެވެ. ގެ ދީފައިވަނީ އަހަރުމެން ދެބެންނަށެވެ. އެކަމަކު ހިތަށްއެރިއެވެ. ކީއްކުރަން ހެއްޔެވެ؟ އަހަންނަށް އެންމެ ރަނގަޅު ގޮތަކީ ވެސް އެ ގެއިން ނުކުތުމެވެ. ދައްތަ އެ ކޮށްދިނީ ހެޔޮ ކަމެކެވެ. އިތުރު ބަހަނާއެއް ނުދައްކައި އަހަންނަށް އެ ގެއިން ނުކުމެވޭނެއެވެ.\nއޭރު، އަހަރެންގެ އުމުރުން އެކާވީސް އަހަރެވެ. ގޮސް ވަންނާނެ ތަނެއް ނެތެވެ. ދާންވީ ކޮން ދިމާއަކަށް ކަމެއް ވެސް އަހަންނަކަށް ނޭނގެއެވެ. .\nހަމައެކަނި އަހަރެންގެ ހިތުގައި އޮތީ ﷲ އެވެ. ދީނަށްޓަކައި މިކުރެވުނު މަތިވެރި ޖިހާދެވެ. އާއެކެވެ. މުޑުދާރު ކަންއެނގިހުރެ އެފަދަ ބޮޑު ފާފަތައް ކުރާކަށް އަހަރެން ބޭނުމެއް ނޫނެވެ. އެއަށްވުރެ އަހަރެންގެ އީމާންތެރިކަމާއި އަގީދާ ހަރުކަށްޓެވެ. ތެދެކެވެ. އަހަރެންގެ ފައިވެސް ކައްސާލައިގެން ދިޔައެވެ. އެކަމަކު އަހަރެން އަހަރެންގެ ޒަމީރު ކޮންޓުރޯލު ކުރީއެވެ.\n“ﷲ މި އަޅާއަށް ކެތްތެރިކަން ދެއްވާށި!” އަހަރެންނަށް މަޑުމަޑުން ބުނެވުނެވެ. (ނުނިމޭ)


Eesa Edhenee Asra Ah Ekaku Ves Kudaimees Baheh Nubunan - Vaguthu\nއީސަ އެދެނީ އަސްރާއަށް އެކަކު ވެސް ކުޑައިމީސް ބަހެއް ނުބުނަން\nމެންބަރު އަހްމަދު އީސައާއި އަސްރާ ނަސީމް އެކުގައި ނަގާފައިވާ ފޮޓޯއެއް\nރައްޔިތުންގެ މަޖިލީހުގެ ކެނދިކުޅުދޫ ދާއިރާގެ މެންބަރު އަހުމަދު އީސަގެ ކުރީގެ އަނބިކަނބަލުން އަސްރާ ނަސީމަށް އެއްވެސް މީހަކު ކުޑައިމީސް ބަހެއް ނުބުނުމަށް އީސަ އެދިވަޑައިގެންފިއެވެ.\nއީސަ މި ގޮތަށް އެދިވަޑައިގަތީ، އޭނާގެ މައްޗަށް ތުހުމަތު ކުރެވޭ އަސްރާއަށް ގެވެށި އަނިޔާ ކުރުމުގެ މައްސަލަ ނަގައިދެން ފުލުހުންގެ ކިބައިން އަސްރާ އެދުމުން ބައެއް މީހުން އެ ކަމަށް ފާޑުކިޔާފައިވަނިކޮށެވެ.\nއީސަގެ ފޭސްބުކް ޕޭޖުން ދެންމެ ކުރެއްވި ޕޯސްޓެއްގައި ވަނީ އޭނާގެ ދަރިފުޅު ލޫތުގެ މަންމަ، އަސްރާއަށް ކުޑައިމީސް ބަހެއް އެއްވެސް މީހަކު ނުބުނުމަށް އެދޭކަމަށެވެ. އީސައާއި ލޫތާއެކު ނަންގަވާފައިވާ ފޮޓޯއަކާއެކު ކުރެއްވި އެ ޕޯސްޓްގައި އޭނާއަށް އިތުބާރު ކުރި އެންމެނަށް އީސަ ޝުކުރު އަދާ ކުރައްވާފައިވެއެވެ.\nއީސަ ޕޯސްޓެއް ކުރެއްވިއިރު އަސްރާ ވެސް ވަނީ ދަރިފުޅު ލޫތާއެކު ނަންގަވާފައިވާ ފޮޓޯއެއް ފޭސްބުކްގައި ޕޯސްޓް ކުރައްވައިފައެވެ. އެ ޕޯސްޓްގައި އޭނާ ލިޔުއްވާފައިވަނީ އޭނަގެ ދަރިފުޅަށްޓަކައި ކޮންމެ ފަދަ ގުރުބާނީއެއް ވެސް އޭނާ ވެވަޑައިގަންނަވާނެ ކަމަށެވެ.\nއީސައަށް ތުހުމަތު ކުރެވޭ އެ މައްސަލަ ނަގައިދޭން އަސްރާ މިއަދު އެދިވަޑައިގެންފައިވާއިރު، މި ތުހުމަތުތައް އަމާޒުވި ފަހުން އީސަ ވަނީ ފުރަތަމަ ފަހަރަށް އާންމު ޕްލެޓްފޯމެއްގައި މިއަދު ވާހަކަ ދައްކަވައިފައެވެ.\nމަޖިލީހުގެ އިޖްތިމާއީ ކޮމިޓީގައި އޭނާ ވާހަކަ ދައްކަވަމުން ވިދާޅުވީ، އޭނާއަކީ ސިޔާސީ ބޭފުޅަކަށް ވާތީ ސިޔާސީ ބޭނުމަށް ކޮންމެ ފަދަ ތުހުމަތެއް ވެސް އަމާޒުވެދާނެ ކަމަށެވެ. އެކަމަކު ރާއްޖޭގެ ގާނޫނުތަކާ ޚިލާފަށް އެއްވެސް ކަމެއް ނުކުރައްވާ ކަމަށް އީސަ ވިދާޅުވިއެވެ.\nއީސައަށް ދިފާއުވުމުގެ ފުރުސަތެއް ނުދެއްވައި، ތަހުގީގު ނިމެންދެން އެމްޑީޕީގައި އޭނާ އަދާ ކުރައްވާ މަގާމުތަކުން ދުރު ކުރެއްވުމުންނާއި މަޖިލީހުގެ އިޖްތިމާއީ ކޮމިޓީގެ މުގައްރިރު ކަމުން ދުރު ކުރަން އެ ކޮމިޓީން މަސައްކަތް ކުރުމުން ވެސް އީސަ މިއަދު ކަންބޮޑުވުން ފާޅުކުރެއްވިއެވެ.\nއީސަގެ މައްސަލަ ނަގައިދޭން އަސްރާ އެދިވަޑައިގަތް ނަމަވެސް ޖިނާއީ މައްސަލަ ތަހުގީގު ކުރަމުންދާނެ ކަމަށް ފުލުހުން ވިދާޅުވެއެވެ. ކުރިން އަސްރާ ވަނީ ފުލުހުންނަށް ބަޔާނެއް ވެސް ދެއްވައިފައެވެ. އެނގިފައިވާ ގޮތުގައި އޭރު އަސްރާ ބަޔާން ދެއްވީ ވެސް އީސައާ ދެކޮޅަށެވެ.\nމި މައްސަލައިގެ ތަހުގީގު އޮތީ ނިމުމުގެ މަރުހަލާއެއްގައި ކަމަށް އެނގިފައިވެއެވެ. މި ސަބަބަކަށް ޓަކައި އީސަ ތަހުގީގަށް ބަންދު ކުރުމުގެ އަމުރަކަށް ހައި ކޯޓުގައި ނުއެދެން ޕްރޮސެކިއުޓާ ޖެނެރަލްގެ އޮފީހުން ވެސް ވަނީ ނިންމަވައިފައެވެ. ކުރިން ކްރިމިނަލް ކޯޓުގައި އެ އަމުރަށް އެދުމުން އެ ކޯޓުން އެ އަމުރެއް ނުނެރެދިނެވެ.\nމެއި 24, 2021 23:30\nހަގީގަތުގައި މައްސަލަ ޖެހޭނީ ދެމަފިރިން ، މައްސަލަ ހައްލު ކުރާނީ ވެސް ހަމަ ދެމަފިރިން . މިގަ މިފަހަރު ތަފާތީ ސިޔާސީ ދެމަފިރިން ތިބީމަ.\nދެމަފިރިންނެއް ނޫން. ވަރިވެފަ...\nމެއި 24, 2021 23:36\nއެކަމަކު ރާއްޖޭގެ ގާނޫނުތަކޭ ބުނިއިރު.... އޮންނަނީ ވަކިނބަޔަކަށް އިނގޭ ދެއްތޯ؟؟\nމެއި 24, 2021 23:55\nއީސަކައިރީ ބުނޭ ހޭބަލިނުވާށޭ.\nކަލޭ ތިހިރީ ގާނޫނު އަރައި ހަމަނުވާ ހިސާބެއްގައި.\nމެއި 24, 2021 23:56\nމެއި 25, 2021 00:04\nޢީސަ ހަނދާން ވުމުން މަންޖެ އަށް ކު ރި ގެވެށި އަނިޔާ ހަނދާން ނެތިއްޖެ\nއަސްރާ ތިޔަ މައްސަލަ ނަގަން އެދުމަކީ އެބުނާ ކަމެއް އީސަ ނުކުރާކަމުގެ ދަލީލެއްކަމަށް ދައްކަން އީސަ އުޅޭހެން އީސަގެ ވާހަކަ ތަކުން އެބަ ދޭހަވެއެވެ. އަދި އީސަގެ ވާހަކައިން ދޭހަވަނީ ކުށްކޮށްގެން އުޅެނީ އަސްރާއެވެ. ޕީޖީ ކޯޓުގައި އެދުނުގޮތަށް ހެއްކަށް ނުފޫޒު ފޯރުވާފައިވާކަމުގެ ވަސް އެބަދުވައެވެ.\nގެވެށި އަނިއެއް ކުރާއިރު ހެކިންގެ ގޮތުގައި މީހުންނެއް ނުތިބޭނެއެވެ. އީވާ ބުނާހެން ތެޅިތެޅީނުން ހޭނައްތާލާފައި، ޤާނޫނާ ޚިލާފު ކަމެއް ނުކުރަމޭ ބުނެ، އެކަމުން ބޯދަމައި ގަނެވޭ ގޮތަށް ޤާނޫނު އޮތުމަކީ އެފަދަ ކަންކަން ކުރުމަށް ލިބޭ ހިއްވަރަކަށް ވާނެއެވެ. ހަމަ އެގޮތަށް އަންހެން މީހާ ހިންހަމަ ނުޖެހިއްޖެނަމަ ފިރިހެން މީހާ ގެވެށި އަނިޔާ ކުރާކަމަށްބުނެ ފިރިހެން މީހާ ފަސޭހައިން ގޮޅިއަކަށް ފައްތާލެވޭގޮތަށް އޮތުމަކީވެސް އޭގެ ނާޖާއިޒް ފައިދާ ނަގާނެކަމެވެ.\nމެއި 25, 2021 00:15\nކުޑައިމީސް ބަހަކަށްވާ ބަހެއްބުނީ ކަލޭގެ ދޮށީ ދަ ރި.\nމެއި 25, 2021 00:32\nކޮބާ ދައުލަތުން މިކަމުގަ ކުރަން ޖެހޭ ދައުވާ. ޢަނެއްކަ ފުލުހުގަ ފައިލް ކޮއްފަ ހުންނަ މައްސަލަ މިހެން ނެގޭތަ؟\nމެއި 25, 2021 00:53\nނުބުނާނަމޭ! ލޯމައްޗަށް އަތޭ ދޮވެލާނީ! އޯކޭނު!\nކޮންކަމެއްސާފުކުރަން މީހުންގެ ލޯމީގައި އަދުން އަޅަން\nމެއި 25, 2021 01:33\nޑީލްހަދައިގެންދޯ ތިއުޅެނީ، އެކަމަކު މަންޒަ ރު ދުށްމީހުނާއި އަޑުއިވުނުމީހުން އެބަތިބި އެމީހުންވެސް ތި ޑީލްގައި ބައިވެ ރި ނުކު ރާހާ ހިނދަކު ވާހަކަދެއްކުން ނުހުއްޓޭނެ.\nމެއި 25, 2021 01:34\nއަސްރާއަކާ މަނެތިން ބެހޭކައް މަބެހެން ބޭނުމީ އީސައާ.\nތި ދެމީހުން ލަދުނުގަންނަންޏާ ބަރަހަނާވެ ތިބެ މަގުތަކުގައި ދުވެބަލަ.\nމެއި 25, 2021 05:34\nގެވެށި އަނިޔައަކީ ޖިނާއީ މައްސަލައެއް. އަސްރައެއް އަނެްް ރާއެއް ބުނެގެން ދުލުހަށް ހުސް ަަހެޅިފަވާ މައްސަލައެްް ނުނެގޭނެ. މަޖްލިސް މެމްބަރުން ބޮޑުން ވެރިމް ކަމުވޮށުގެންވަ މިހުން ބުނަހާގޮތަށް އަދުލު އިންސަފްގެ ނިޒާމް ކިލަނބު ކުރާކަށް ނުޖެހޭ\nމެއި 25, 2021 06:08\nމެއި 25, 2021 06:30\nއަންހެން އެއްޗަށް ބިރުދެއްކީ ދޯ؟ ބޯ ހަލާކު. ދެން މަންޖެ ކޮން ޑުރާމާއެއް. ކުޅެންތަ ފުލުހަށް ދިޔައި؟ ހޫނނނނނނނ\nމެއި 25, 2021 07:10\nއަސްރާއައް އެއްޗިހިކިޔާ ތަޅާ މާރާމާރީ ހިންގައި ޕޮލިހުންނައް ރިޕޯޓްކުރަނީ އަސްރާ އައި އީސައެއްނުންތަ ތީ ހަމަ ޖައްސާގޭމް މައްސޫރުވާންވެގެން އިސްތިހާރެއްކުޅެލީ ބޭނުންވިގޮތައް މިހާރު އަސްރާ އެވަނީ އިސްތިހާރުވެފަ\nމެއި 25, 2021 07:15\nއީސާ ފޮނި އަގަތަޅާނެ ކަމެއްނެތް މަކަ ރާހީލަތުން ފު ރިގެންވާ މީހެއް ތިހިސާބަށް އާދެވިފައި ތިހި ރީ ރިސޯޓް ތަކުގެ މުއައްޒަފުން ތަކެއްގެ އެތައް ގު ރުބާނީއެއްވެގެން އެންމެ ފަހުން ރިސޯޓް މުއައްޒަފުންނަށްވެސް ކު ރީމަލާމާތް. މިއަދު ކު ރިކަމެއް ނުކު ރާނަމޭ ކިތައްމެ ވަ ރަށް ގޮވިޔަސް މީހަކު ތިކަމެއް ގަބޫލެއް ނުކުރާނެ. ކު ރިކަމެއް ވާނީ ކު ރިކަމަކަށް ނަލުގަ ދުވަސްކޮޅެއްވަންދޭން މަޑުކޮއްލަބަލާ ދަ ރިފުޅާ އިދެވަ ރިކު ރި އަބިމީހާއަށް ޓަކައި.\nމެއި 25, 2021 07:55\nކަންކަށިމަތީ ލަޑާފަ އަދި ކޯންޗެއް ކިޔާކައްތަ ؟؟\nމެއި 25, 2021 08:51\nހިތާމަޔަކީ ނިކަމެތި މީހާ ޔަށް އޭނަގެ އަނބިމީހާ ޔާ ތިޒާތު ކަމެއް ހިނގާއިރު އެފްސީޕީޑީ ކިޔާ ބަޔަކު ނުވެސް ނިދާނެ އެމީހާ ހައްޔަރަށްނުލާ، އަނެއްކާ މުޅިންވެސް ކުއްވެއެރިވާނީ ފިރިހެންމީހާ! ގިނަފަހަރަށް ތަހްގީގު ކުރަނީ ފިރިހެނެއްނަމަ އެފަދަ އަންްހެން މީހެއްކަރީ ކިޔާފަ ހުންނަނީ އވަގުރާނަ ސަވާރުވަނީ އަންހެންމީހާ ބޮލަށް ނަތީޖާއަކަށް ވަނީ މައްސަލަ ހައްލުނުވެ އެ ދެމަފިރިން ވަކިވާންޖެހުން މީކުރާތަހުގީގަކީ! އީސަ ވިންވެއްޖެ\nމެއި 25, 2021 10:02\nފުލުހުން ކީއްވެބާ ނުބެލީ އަޑު އިވޭ މިދެ މީހުން އުޅެނީ އެއް އެޕާޓް މެންޓް އެއްގަ އޭ ކިޔާއަޑު. ވަރިކޮށްފަ ތިބި ދެމީހުން އެއް އެޕާޓްމެންޓް އެއްގަ. ފުލުހުންނަށް ހަމަ ރަނގަޅަށް އެނގޭނެ މީ ކިހިނެއްވާ ކަމެއްކަން ދެން ކީއްވެ މިކަމުގެ ވާހަކަ ނުދެއްކީ؟\nމީދެންކިހާ ބޮޑު ކަމެއް. މިދެމީހުން ލޯބީގެ ކުޅިގަނޑުގަ އެންމެންހެޖިގެން.\nމެއި 25, 2021 10:13\nތިވާވަހަކަ ގުޅާފަ ޤާސިމް ކައިރީބުނޭ.. އޭނަ ތިކަމުގަ އެއްޗެކޭ ބުނީ\nމެންބަރެއް ވީމަ އިދެލަނީ. އުމުރަކަށް އުޅުމަކަށް ބަލާނުލާ\n... ރޮލާކަލާ މިހަކާދިމާނުވި ކަންވެސް ނަސީބުތާ.. މީ މިޒަމާނު އަންހެނުންގެ ހާލު..\nތަޅާފޮޅައިގެން މާބޮޑަށް ލޯބި އާލާވެގެން އަލުން އިންނަ ހިސާބަށް ދިއައީތަ އަނެއްކާ..\nމެއި 25, 2021 13:41\nކޮބާތަ އީސަ އިނދެ ވަރިކުރި ތަ އު . އޭނަ އާއ އެކު ވަރަށް ރީތި ފޮޓޯ ހުރި އިންޓަރނެޓް ގަ


REPORT: Covid-19 Aa Dhekolhah Ufuli Bura, Adhi Nimuneekee Noon! - Vaguthu\nކޮވިޑް-19 އާ ދެކޮޅަށް އުފުލި ބުރަ، އަދި ނިމުނީކީ ނޫން!\nމި އަހަރުގެ ކުރީކޮޅު ރާއްޖެ އޮތީ ކިރިޔާ ވެސް ކަމެއް ދޫކޮށްލާ އިރަށް، ގޯހުން ގޯހަށް ދާ ގޮތަށެވެ. ކޮވިޑް-19 ގެ ބަލިމަޑުކަން ކުއްލިއަކަށް ފެތުރިއްޖެ ނަމަ، ރާއްޖެ "އަނދަވަޅަކަށް" ވެއްޓުމުގެ ބިރާ އޮތީ ކުރިމަތިވެފައެވެ. އޭރުގައި މިއީ ކިހިނެއްވާ ބައްޔެއް ކަން ވެސް ނުހޯދެއެވެ. ގިނަ ގައުމުތަކުގައި އެތައް ބަޔަކު މަރުވަނީ ބަލަ ބަލަ ތިއްބައެވެ. ހާލު ބޮޑު މީހުންނަށް ދޭން ޑޮކްޓަރުން ލަފާ ދިން ހަމައެކަނި އެއްޗަކީ ވެންޓިލޭޓަރެވެ.\nދިފާއީ ނިޒާމު ފޫއަޅުވާލައި މެޝިނެއްގެ އެހީގައި ނޭވާލުމަށް އެތައް ބަޔަކަށް މަޖުބޫރު ކުރުވި ވަގުތެކެވެ. ފުއްޕާމޭ ހަލާކުކޮށްލައި އެތައް ބައެއްގެ ފުރާނަ ދުނިޔެއާ ވަކިވަމުން ދިޔަ ވަގުތެކެވެ. ބައްޔަށް ފަރުވާދޭނެ ބޭހެއް، ވެކްސިނެއް މިހާތަނަށް އައިއިރު ވެސް ހޯދި، ބޭނުން ކުރަން ފެށުނީކީ ނޫނެވެ. ކޮވިޑް-19 އެކަކުގެ ގައިން އަނެކަކުގެ ގަޔަށް ވަދެގެން ދަނީ އެއްވެސް މީހަކު ހީވެސް ނުކުރާ ފަދަ ގޮތަކަށް "ސިއްރުން"ނެވެ. އެ ބިރުވެރިކަން އެއްވެސް ގައުމަކަށް ކުޑަވީކީ ނޫނެވެ. މިއީ މުއްސަންޖެއް، ފަގީރެއް، ބޮޑެއް، ކުޑަ ގައުމަކަށް އޮތް ކަމެއް ނޫނެވެ.\nއެކަމަކު، ރާއްޖެ ކަހަލަ ކުޑަ ގައުމަކުން ކޮވިޑް-19 އާ ދެކޮޅަށް ވަރުގަދަ ފިޔަވަޅުތައް ގިނަ ބަޔަކު ބަލައިގަނެއެވެ.\nހަތަރު ލައްކައެއްހާ މީހުންގެ އާބާދީއެއް އޮންނަ ރާއްޖޭގައި ކޮވިޑް-19 އަށް ތައްޔާރުވާން ފެށި އިރު، ރާއްޖެ އޮތީ މި ބައްޔާ ކުރިމަތިލެވޭ ހާލަތެއްގައެއް ނޫނެވެ. މާލެ އާއި ރަށްރަށުގައި އެކަށީގެންވާ ސިއްހީ ވަސީލަތްތަކެއް ހުރީކީ ނޫނެވެ. މިދިޔަ ޑިސެމްބަރު މަސް ނިމެން އުޅެނިކޮށް ދުނިޔޭގެ ސިއްހަތު ޖަމިއްޔާ، ޑަބްލިއުއެޗްއޯ އިން ކޮވިޑް-19 ސިފަކޮށްފައި ވަނީ "ގްލޯބަލް އައުޓްބްރޭކެއް"ގެ ގޮތުގައެވެ. އޭރުގައި ޗައިނާގައި ހަލުވިކަމާ އެކު، އެކެއްގެ ގައިން އަނެކެއްގެ ގައިން ބަލި ދިޔައީ ފެތުރެމުންނެވެ. މުއްސަނޖެއް، ފަގީރެއް ބެލުމެއް ނެތިއެވެ. ވާނުވާއެއް އެނގެނީކީ ނޫނެވެ.\nއެންއީއޯސީ ގައި މަސައްކަތް ކުރައްވާ ފަރާތްތަކާއި ރައީސް ބައްދަލު ކުރައްވަނީ - ފޮޓޯ: ރައީސް އޮފީސް\nކޮވިޑް-19 އާ ގުޅިގެން ރާއްޖެ އިން ޓާސްކް ފޯހެއް އުފެއްދީ ޖެނުއަރީ 21 ގައެވެ. ޖެހިގެން އައި ދުވަހު ފުރަތަމަ ޕްރެސް ކޮންފަރެންސް ބޭއްވިއެވެ. ރާއްޖެ އަށް ވެސް ކޮވިޑް-19 ގެ ބަލިމަޑުކަން އަންނާނެ ކަން އެނގި ތިބެއެވެ. ރާއްޖެ އަށް ބަލި އައުން ލަސް ކުރުމުގެ ނިޔަތުގައެވެ. ރައްކާތެރިކަމުގެ ފިޔަވަޅުތަކެއްގެ ގޮތުން ޗައިނާ އިން ފަތުރުވެރިން އައުން މަނާ ކުރިއެވެ. އޭގެ ފަހުގައި ފަހަރަކު ގައުމެއްގެ ބަޔަކު ރާއްޖެ އައުން މަނާކުރިއެވެ.\nޕާސަނަލް ޕްރޮޓެކްޓިވް އިކުއިޕްމަންޓް (ޕީޕީއީ) އަޅައި، ކޮވިޑް-19 އަށް ޓެސްޓް ކުރަން ބޭނުން ކުރާ ޓެސްޓް ކިޓްތައް ހޯދަން ފެށިއެވެ. ޑިކްލަރޭޝަން ފޯމް ފުރުމާއި އެކްސްކާޝަންތައް ހުއްޓުވުމާއި ރާއްޖޭގެ ހުރިހާ އެއާޕޯޓުތަކުގައި ތާމަލް ކެމެރާ ހަރުކޮށް ބަލި ހުރި މީހުން ދެނެގަންނަން ފެށިއެވެ. މިއީ ގާތްގަނޑަކަށް ދެ މަހެއްހާ ދުވަހުގެ ތެރޭގައި ކޮވިޑް-19 އާ ހަނގުރާމަ ކުރަން ރާއްޖެ އިން އެޅި ފިޔަވަޅުތަކެވެ.\n"ޖެނުއަރީގައި ރެޑީވާން ފެށި އިރު، ރާއްޖެ އޮތީ ތައްޔާރަކަށް ނޫން މި ބައްޔާ ޑީލް ކުރެވޭ ވަރަށް. އެއީ ވަރަށް ބާރަށް ފެތުރެމުން ދިޔަ ބައްޔަކަށްވީމަ ރާއްޖެ އިން ބެލީ ސްޓްރެޓަޖީތައް ބޭނުންކޮށްގެން ރާއްޖެ އަށް ބަލި އައުން ލަސް ކުރުން،" ރާއްޖޭގައި ކޮވިޑް-19 އެންމެ ވަރުގަދަ އަށް ފެތުރުނު ދުވަސްވަރު، ނެޝަނަލް އިމަޖެންސީ އޮޕަރޭޝަން ސެންޓަރު (އެންއީއޯސީ) ގެ ތަރުޖަމާނަކަށް އުޅުއްވި މުހައްމަދު މަބްރޫކް އަޒީޒް ވިދާޅުވިއެވެ.\nކޮވިޑް-19 ރާއްޖޭގައި ފެތުރުމުގެ ކުރިންނާއި ފަހުން ސަރުކާރުން ލަފާ ހޯދި ހަމައެކަނި ބަޔަކީ ސިއްހީ ހިދުމަތްތެރިންނެވެ. ކާވް ފްލެޓްކޮށްފައި ބޭއްވުމަށް ކުރެވުނުހާ މަސައްކަތެއް ކުރިއެވެ. ބޭރުން އަންނަ މީހުންގެ އަދަދު ވަރަށް ބޮޑަށް މަދު ކުރިއެވެ. ރާއްޖެއަކީ ފަތުރުވެރިންނަށް ބަރޯސާވެފައި އޮންނަ ގައުމަކަށްވުމުން، އެއީ ސަރުކާރަށް ނިންމަން އެހާ ފަސޭހަ ނިންމުމަކަށް ނުވިއެވެ. ރާއްޖެ އަށް އެންމެ ގިނަ އިން ފަތުރުވެރިން އަންނަ ޗައިނާ، އިޓަލީ، ޖަރުމަނު، ދެކުނު ކޮރެއާ އިނގިރޭސި ވިލާތް ފަދަ ގައުމުތަކުން މީހުން އައުން ހުއްޓުވިއެވެ. އެންމެ ފަހުން ރާއްޖޭގެ ބޯޑަރުތައް ވެސް ބަންދުކުރިއެވެ.\n"ޓޫރިޒަމަށް ބަރޯސާވެފައި އޮތް ގައުމަކަށްވީމަ، އެ ނިންމުމަކީ ފަސޭހަ ނިންމުމެއް ނޫން. އެކަމަކު، ރައީސް އިބްރާހިމް މުހައްމަދު ސޯލިހް ބޭނުންފުޅުވީ ރައްޔިތުންގެ ސަލާމަތަށްޓަކައި އަދި ދިވެހިން ރައްކާތެރިކަމަށްޓަކައި އެ ފިޔަވަޅު އަޅަން،" ރައީސް އޮފީހުގެ އަންޑަ ސެކްރެޓަރީ މަބްރޫކް ވިދާޅުވިއެވެ.\nޅ. ކުރެއްދޫ ރިސޯޓުން ކޮވިޑް-19 ފެތުރުމުގެ ކުރިންނާއި ގާތްގަނޑަކަށް ދެ ލައްކައެއްހާ މީހުން އުޅެމުންދާ މާލެއިން ބަލި ފެނުމުގެ ކުރިން ސަރުކާރުން ވަނީ އެންއީއޯސީގެ ނަމުގައި ހުރިހާ އިދާރާތަކެއް ބައިވެރިވާ ގޮތަށް އޮޕަރޭޝަން ސެންޓަރެއް ދަރުބާރުގޭގައި އެކުލަވާލައިފައެވެ. އޮޕަރޭޝަންސް ސެންޓަރުގެ މަސައްކަތްތައް ހުއްޓުމެއް ނެތި ކޮންމެ ދުވަހަކު ކުރިއަށް ދިޔައެވެ. އެކަން ތަޖުރިބާ ކުރެއްވި އެއް ބޭފުޅަކީ ވެސް މަބްރޫކެވެ.\n"އެންމެން ވެސް ހޭލާ ކަހަލަ ގޮތަކަށް އުޅުނީ، ކޮންމެ ގަޑިއަކު ދިޔަޔަސް، އެތަން އޮންނާނީ ފުރިފައި، ރައީސްގެ ބައްދަލުވުން ކޮންމެ ދުވަހަކު އޮންނާނެ. އެންއީއޯސީގެ ތެރޭގައި ކޯޑިނޭޝަން މީޓިން އޮންނަން. އެންއީއޯސީ އޭރުގައި ހުއްޓިފައި ނޯންނާނެ،" މަބްރޫކް ވިދާޅުވިއެވެ.\nމަބްރޫކް ވިދާޅުވި ގޮތުގައި، ކޮވިޑް-19 އާ ގުޅިގެން ސަރުކާރުން ވިސްނި އެންމެ ބޮޑު އެއް ކަމަކީ ހަމައެކަނި މާލެ އަށް މިކަމުގައި ބަރޯސާ ނުވުމެވެ. އެހެންވެ، ކޮންމެ ރަށެއްގައި ޓާސްކް ފޯސްއެއް އުފައްދައި ކޮމިއުނިޓީ ސަވައިލަންސަށް 95،000 މީހުން ތަމްރީން ކުރިއެވެ. ކޮންމެ ރަށެއްގައި ކަރަންޓީން ކުރެވޭނެ ކޮޓަރިތައް ކަނޑައެޅިއެވެ. ރަށްތަކަށް އަރައި މީހުންގެ ހުން ހުރިތޯ ބެލުން ފަދަ ކަންކަން ކުރަން ފެށިއެވެ.\nކޮވިޑް-19 އަށް ފައްސިވާ މީހުންނާއި އެމީހުންގެ ކޮންޓެކްޓުން ބޭތިއްބުމަށް ރާއްޖޭގެ ބައެއް ރިސޯޓުތައް ކަނޑައެޅިއެވެ. ރާއްޖޭގެ އެކިކަންކޮޅުތަކުގައި ކޮވިޑް-19 އަށް ފަރުވާ ދިނުމަށް ފެސިލިޓީތައް ގާއިމު ކުރިއެވެ. އެ ހުރިހާ ތަނަކަށް ވަސީލަތްތައް ހޯދިއެވެ.\n"ރިސޯޓުތައް ބޭނުން ކުރުމުގެ ސަބަބުން ބަލި ސްޕްރެޑްވާ މިންވަރު ކުޑަ ކުރެވިފައި ވަނީ އެކަކު ގައިން އަނެކަކު ގަޔަށް،" މަބްރޫކް ވިދާޅުވިއެވެ.\nވެރިރަށް މާލޭގައި ކޮވިޑް-19 ފެތުރެން ފެށި ދުވަސްކޮޅަކީ ގިނަ ގައުމުތައް ބަލިމަޑުކަމުގައި އޮތް ދުވަސްވަރެކެވެ. ބަލީގައި އެތައް ބަޔަކު ދުނިޔެއާ އަލްވަދާއު ކިޔަމުން ދަނީ އެކަކު ވެސް ހީނުކުރާ ފަދަ ހަލުވިމިނެއްގައެވެ. ގިނަ ގައުމުތަކުގައި ސިއްހީ ނިޒާމަށް ނުކަތާ ވަރަށް މީހުންނަށް ބަލި ޖެހުނެވެ. ހާލު ބޮޑުވާ މީހުންގެ އަދަދު ދިޔައީ މަތިވަމުންނެވެ. އެންމެ ފުރަތަމަ ފަރުވާ ދޭނީ ކާކަށްތޯ ނިންމާ ހިސާބަށް ކަންކަން ދިޔައެވެ.\nއެކަމަކު، މިއަދާ ހަމައަށް އައިއިރު، ރާއްޖޭގެ ހާލަތު ތަފާތެވެ.\nރާއްޖެ އިން ކޮވިޑް-19 އަށް 12،000 މީހުން ފައްސިވިޔަސް، ބަލީގައި ނިޔާވި މީހުންގެ ރޭޓް މަދެވެ. ވޭތުވެދިޔަ އަށް މަހެއްހާ ދުވަހުގެ ތެރޭގައި ރާއްޖެ އިން މިހާތަނަށް 12،314 މީހަކު ކޮވިޑް-19 އަށް ފައްސިވި އިރު، ކޮވިޑް-19 ޖެހިގެން ނިޔާވި މީހުންގެ އަދަދު އުޅެނީ 45 ގައެވެ. ބަލި ޖެހިގެން ރަނގަޅުވީ މީހުންގެ އަދަދު 11،000 އަށް ވުރެ މައްޗަށް އަރައެވެ. ބަލީގައި ނިޔާވާ މީހުންގެ އަދަދު މަދުވުމަކީ މަބްރޫކް ވިދާޅުވި ގޮތުގައި، ސަރުކާރުން އެޅި ފިޔަވަޅުތަކުގެ ސަބަބުންނާއި ސިއްހީ ހިދުމަތްތެރިންނާއި ސަރުކާރުން ދިން އިރުޝާދުތަކަށް ރައްޔިތުން ބޯލެނބުމުގެ ނަތީޖާއެވެ.\n"އެއްވެސް މީހަކު މި ބަލީގައި ނިޔާވެދާ ހަބަރު ލިބުމަކީ ކޮވިޑް ޓީމަށް ހުއްޓުން އަންނަ ކަމެއް. އެންމެ އުނދަގޫ ކަމަކަށްވީ ބަލީގައި މީހަކު ނިޔާވި ކަމަށް ބުނަން ޖެހުން. އެހާ ހިސާބުން ބަލަނީ އެއީ ކިހިނެއްވީ ކަމެއްތޯ. މީހުން ނިޔާވުން އެއީ ވަރަށް ބޮޑު ކަމެއް،" މަބްރޫކް ވިދާޅުވިއެވެ.\nމަބްރޫކް ވިދާޅުވި ގޮތުގައި މާލެއަކީ އެންމެ ތޮއްޖެހިފައި އޮތް ސިޓީތަކުގެ ތެރޭގައި ހިމެނޭ އިންޑިއާގެ މުމްބާއީ، ޖަޕާންގެ ޓޯކިޔޯ، މެކްސިކޯ ސިޓީ، ސިންގަޕޫރު ފަދަ ތަނެކެވެ. މި ހުރިހާ ތަނެއްގައި ވެސް ކުޑަ ތަންކޮޅެއްގެ ތެރޭގައި ގިނަ ބަޔަކު އުޅޭ ކަން އޭނާ ފާހަގަ ކުރެއްވިއެވެ. މާލެ ފިޔަވައި ތޮއްޖެހިފައި އޮތް އެ ސިޓީތަކުން ފެނުނީ ވަރަށް ހިތާމަވެރި މަންޒަރުތަކެއް ކަން މަބްރޫކް ފާހަގަކުރެއްވިއެވެ.\nމަބްރޫކް ވިދާޅުވި ގޮތުގައި ދުނިޔޭގައި ތޮއްޖެހިފައި އޮތް ސިޓީތައް ކޮވިޑް-19 އާ ހެދި ދިޔައީ "އޮބިނޯވެގެން"ނެވެ.\n"އެކަމަކު މާލޭގެ ކޮންޓްރޯލް ނުގެއްލި މިދިޔައީ ސަރުކާރުން އެކަނި ކުރި މަސައްކަތަކުން ނޫން. އެންމެން ގުޅިގެން ކުރި މަސައްކަތުގެ ނަތީޖާ މި ފެންނަނީ. ރާއްޖޭގެ ހާލަތު ވަރަށް ބޮޑު ތަން ރަނގަޅުވާ ތަން މި ފެންނަނީ އެހެން ގައުމުތަކަށް ވުރެ،" މަބްރޫކް ވިދާޅުވިއެވެ.\nމަބްރޫކް ވިދާޅުވީ ރާއްޖޭގެ ހާލަތު ވަރަށް ބޮޑު ތަން ރަނގަޅުވި ނަމަވެސް، ސިއްހީ ތަޖުރިބާކާރުން ދީފައި ހުރި އިރުޝާދުތަކުގައި ހިފަން ޖެހޭ ކަމަށެވެ. އަތް ދޮވުމާއި މާސްކް އެޅުމާއި ތިން ފޫޓުގެ ދުރުމިނެއް ބެހެއްޓުމާއި ރޯގާ ޖެހިއްޖެ ނަމަ، ޑޮކްޓަރަކަށް ދެއްކުމުގެ މުހިންމު ކަން ފާހަގަކުރެއްވިއެވެ. އާންމުންނަށް ތައުރީފް ކުރައްވައި މަބްރޫކް ވިދާޅުވީ ރައްޔިތުން މި ބައްޔަށް ވަރަށް ބޮޑަށް ހޭލުންތެރިވެފައިވާ ކަމަށެވެ.\nއެކަމަކު، އިރުޝާދުތަކަށް ބޯނުލަނބައި، ބަލި ފެތުރޭ މިންވަރު އިތުރުވެ ގޯސްވާން ފަށައިފި ނަމަ، ފިޔަވަޅުތައް ވަރުގަދަ ކުރަން ޖެހޭ ކަން ފާހަގަކުރެއްވިއެވެ. އެހެންވެ، ހުރިހާ ރައްޔިތުން ވެސް ފަރުވާ ކުޑަ ނުކުރުމަށް އޭނާ ނަސޭހަތްތެރިވެވަޑައިގެންނެވިއެވެ.\nކޮވިޑް-19 އާ ގުޅިގެން ރާއްޖެ އިން އެޅި ފިޔަވަޅުތަކާ ގުޅިގެން ބައެއް ފަރާތްތަކުން ކުރަނީ ތައުރީފެވެ.\nއަންނަ އަހަރަށް ލަފާކޮށް ދައުލަތުން ހުށަހެޅި 34.7 ބިލިއަން ރުފިޔާގެ ބަޖެޓަށް ބަހުސް ކުރައްވަމުން ރައްޔިތުންގެ މަޖިލިހުގެ ހަނިމާދޫ ދާއިރާގެ އެމްޑީޕީގެ މެމްބަރު އަބްދުލްޣަފޫރު މޫސާ ވިދާޅުވީ މި ހާލަތަށް އާދެވުނީ ކޮވިޑް-19 އެންމެ ގަދަ އަށް ފެތުރުނު ދުވަސްވަރު ދައުލަތުން ކުރި ހޭދަތަކުގެ ސަބަބުންނެވެ. ދިވެހިންގެ ހާލަތު ރާއްޖެއާ ކައިރީގައި ހުރި ގައުމުތަކާއި ޔޫރަޕްގެ ގައުމުތަކަށް ބެލިއަސް ސާފުވާ ކަމަށް އޭނާ ވިދާޅުވިއެވެ.\n"ކޮރޯނާ ވައިރަސްގެ ކަންތަކުގައި ﷲ ގެ ވާގިފުޅާ އެކުގައި ރަނގަޅަށް މިއޮތީ. މި ރަނގަޅު ހޯދުނީ ސަރުކާރުން ބޮޑު ހޭދައެއްކޮށްގެން ސަރުކާރުން ބޮޑު މަސައްކަތްތަކެއް ކުރެވިގެން. އަޅުގަނޑުމެން މިގޮތުގައި ދެމިތިބެ ކުރިއަށް ދާން މި ޖެހެނީ،" ޣަފޫރު ވިދާޅުވިއެވެ.\nޣަފޫރު ވެސް ވިދާޅުވީ ކޮވިޑް-19 އަށް ފަރުވާކުޑަކޮށް، މިކަމުން އަރައިގަނެވިއްޖެ ކަމަށް ދެކޭ ނަމަ، ދުވަހުން ދުވަހަށް ރާއްޖޭގައި ބައްޔަށް ފައްސިވާ މީހުންގެ އަދަދު އިތުރު ވާނެ ކަމަށެވެ. އެހެންވެ، އިތުރު ފުރަބަންދަކަށް ނުގޮސް ގައުމު ކުރިއަށް ދިއުމަށްޓަކައި އެންމެންގެ އެއްބާރުލުން ސަރުކާރަށް ބޭނުންވާ ކަމަށް ވެސް އޭނާ ވިދާޅުވިއެވެ.\n"ސަރުކާރުން ބޭނުން ނުވޭ އެއްވެސް ރަށަކަށް ނުދެވޭ ގޮތަށް 15 ދުވަހު ބަންދެއްގައި ބައިތިއްބާކަށް ރައްޔިތުންނެއް. ނަމަވެސް މިއަދުގެ ހާލަތު މިއީ. މި ހާލަތުން އަރައިގަނެވުނީމަ އަޅުގަނޑުމެންނަށް ކުރިން އުޅުނު އުސޫލުތަކުގެ މަތިން ކަންކަން ކުރެވިގެން ދާނެ ކަމާ މެދުގައި އެންމެން ވެސް އުންމީދު ކުރަނީ،" ޣަފޫރު ވިދާޅުވިއެވެ.\nމަޖިލިހުގެ ކާށިދޫ ދާއިރާގެ މެމްބަރު އަބްދުﷲ ޖާބިރު ވިދާޅުވީ ކޮވިޑް-19 އާ ދެކޮޅަށް ސަރުކާރުންނާއި މަޖިލިހުން އެޅި ފިޔަވަޅުތަކުގެ ނަތީޖާއެއްގެ ގޮތުން "އަޅުގަނޑުމެންނަކީ ބެސްޓް" ބަޔަކަށްވެފައިވާ ކަމަށެވެ. އެކަމުގެ ސަބަބުން ދިވެހިންނަށް ފައިދާ ވާނެ ކަމަށް ވިދާޅުވިއެވެ. އަދި އެކަމަށްޓަކައި ރައީސް އިބްރާހިމް މުހައްމަދު ސޯލިހަށާއި ރައްޔިތުންގެ މަޖިލިހުގެ ރައީސް މުހައްމަދު ނަޝީދަށް ޖާބިރު ޝުކުރު އަދާކުރެއްވިއެވެ.\nމިއީ އެކަމަކު، ކޮވިޑް-19 އާ ދެކޮޅަށް ކުރާ މަސައްކަތް ހުއްޓާލައިގެން ތިބެންވީ ވަގުތެއް ނޫނެވެ. ޔޫރަޕްގެ ހާލަތު ދަނީ ގޯހުން ގޯހަށެވެ. އިންޑިއާ އާއި އެމެރިކާ ފަދަ ގައުމުތަކުގައި ބައްޔަށް ފައްސިވާ މީހުންގެ އަދަދު މާ ބޮޑު ބަދަލެއް ނާދެއެވެ. ރަޝިއާ އާއި އިރާންގައި ރިކޯޑު އަދަދަކަށް މީހުން ފައްސިވެ މަރުވަނީއެވެ. ދުނިޔޭގެ ގިނަ ގައުމުތައް އަދިވެސް އޮތީ ބޮޑު ބިރުވެރިކަމެއްގެ ތެރޭގައެވެ.\nއެހެންވެ، މިއީ ރައްޔިތުން ފަރުވާ ކުޑަ ކުރަންވީ ވަގުތެއް ނޫނެވެ. ފަރުދީ ޒިންމާ އަދާ ކުރުމުގައި ދެމިހުންނަންވީ ވަގުތެވެ.\nނޮވެމްބަރު 17, 2020 14:54\nޖާބިރު މީ ކިތައް އަނގަ އޮންނަ ގޮލައެއްތަ؟


Majileehu ge majority MDA ge aiymathee gai!\nމަޖިލީހުގެ މެޖޯރިޓީ އެމްޑީއޭ އަތްމަތީގައި!\nރައްޔިތުން މަޖިލީހުގެ މެންބަރުން -- ފޮޓޯ: މަޖިލިސް\nޖުލައި 13، 2017 އަކީ ޕާޓީ އިން ވަކިވާ މަޖިލީސް މެންބަރުންގެ ގޮނޑި ގެއްލޭ ގޮތަށް، "ފްލޯ ކްރޮސިންގެ" އުސޫލެއް ސުޕްރީމް ކޯޓުން ތައާރަފްކުރި ދުވަހެވެ. އެއީ ރައްޔިތުން މަޖިލީހުގެ ރައީސް އަބްދުﷲ މަސީހު މުހައްމަދުގެ އިތުބާރު ނެތް މައްސަލައެއްގައި ޕީޕީއެމްގެ 12 މެންބަރުން ސޮއި ކުރުމާ ގުޅިގެން އެ ޕާޓީއަށް މަޖިލީހުގެ މެޖޯރިޓީ ގެއްލިފައި އޮތް އޮތުމަށް "ޝަރުއީ ފަރުވާއެއް" ހޯދާ އެ 12 މެންބަރުންގެ ގޮނޑި ގެއްލުވާލި ދުވަހެވެ. ތިން ވަނަ ބާރު ގަޑުބަޑުކޮށް، މަޖިލީހުގައި "ތަޅު" އެޅުވުމާއި މެންބަރުން މަޖިލީހުގެ ގޭޓު މަތިން ބޭރުކޮށްލުމުގެ ކުޅިގަނޑު ފެށުނު ހިސާބަކީމި އެވެ.\nއޭގެ އެއް އަހަރާއި ތިން މަސް ފަހުން ސުޕްރީމް ކޯޓުން ވަނީ އޮޅުން ބޮޅުން އަރާފައިވާ 12 މެންބަރުންގެ މައްސަލަގައި ޖެހިފައި ހުރި ގޮއްތައް ފިލުވާ، އެ މަައްސަލާގައި ފަހު ގޮތް ކަނޑައެޅުމުގެ މަސައްކަތް ފަށައިފަ އެވެ. އެގޮތުން އެ ކޯޓުން އިއްޔެ ވަނީ ގޮނޑި ގެއްލުން ކަމަށް ބުނެ ހައްގުތައް ހިފަހައްޓާފައިވާ، ހަތަރު މެންބަރެއްގެ ގޮނޑި ނުގެއްލޭ ކަމަށް ވަރަށް ސާފުކޮށް ކަނޑައަޅައި ނިންމައިފަ އެވެ. އެ ހުކުމުގައިވާ ގޮތުން މަސީހުގެ އިތުބާރު ނެތް ކަމުގެ ގަރާރުގައި 12 މެންބަރުން ސޮއިކޮށްފައިވަނީ ފްލޯ ކްރޮސިންއާ ގުޅޭ ގޮތުން 13 ޖުލައިގައި ނެރުނު ހުކުމްގެ މާ ކުރިން ކަމަށާއި އެހެންކަމުން ގޮނޑި ގެއްލޭ ހުކުމެއް އެ މެންބަރުންނަށް ނުހިނގާނެ އެވެ.\nހަތަރު މެންބަރުންގެ ގޮނޑި ސަލާމަތްވުމާއެކު އަނެއްކާ ވެސް އުފައްދާ ސުވާލަކީ މަޖިލީހުގެ ބާރު އޮތީ ކޮން ފަޅިއެއްގެ އަތުގައި ހެއްޔެވެ؟ އިތުބާރު ނެތްކަމުގެ މައްސަލާގައި މަސީހު ވަކި ކުރުމަށް މީގެ އަހަރެއް ކުރިން އިދިކޮޅު ޕާޓީތަކުން ކުރަން ފެށި މަސައްކަތް މިއަދު އަލުން ކުރެވޭހާ ވަރަށް މެންބަރުން ހަމަވެއްޖެ ހެއްޔެވެ؟\nމަޖިލީސް މިހާރު އެތުރިފައިވާ ގޮތަށް ބަލާއިރު ޕީޕީއެމްގައި ފަޅީގައި ތިބީ 34 މެންބަރުންނެވެ. އެއީ ރިޔާސަތުގައި އިންނަވާނެތީ މަސީހާގެ ނަމާއި މިހާރު ވެސް ޕީޕީއެމްގެ މެންބަރެއްގެ ގޮތުގައި މަޖިލީހުގެ ދަފްތަރުގައިވާ ފާރިސް މައުމޫން ނުހިމަނަ އެވެ. އިދިކޮޅުން އެމްޑީޕީ އާއި ޖުމްހޫރީ ޕާޓީއާ އަދާލަތު ޕާޓީ އަދި ވަކި ޕާޓީއަކަށް ނިސްބަތް ނުވާ މެންބަރުން އަދި ސަލާމަތްވި ހަތަރު ގޮނޑި ހިމަނައިގެން އިދިކޮޅަށް ވެސް ލިބެނީ 34 މެންބަރުންނެވެ.\nއިދިކޮޅު މެންބަރުންގެ ހިސާބު މި ޖެހީ ޖުމްހޫރީ ޕާޓީގެ ލީޑަރު ގާސިމް އިބްރާހިމް އާއި ފާރިސް ނުހިމަނަ އެވެ. އެއީ ހުކުމެއް ތަންފީޒު ކުރަމުންދިޔަ މެންބަރުންތަކެއް ކަފާލާތުގެ ދަށުން ދޫކޮށްލާފައިވާތީ މަޖިލީހަށް ވަދެވޭނެ ކަމާމެދު ގާނޫނީ ބޭފުޅުންގެ މެދުގައި ހިޔާލު ތަފާތުވެފައިވާތީ އެވެ. "އަވަސް"އާ ވާހަކަދެއްކެވި ބައެއް ވަކީލުން ވިދާޅުވީ ކަފާލާތުގެ ދަށުުން އެ ދެ މެންބަރުން ދޫކޮށްލިޔަސް ހުކުމް ބާތިލް ނުކުރާހާ ހިނދަކު އެ މެންބަރުން ވާނީ ހުކުމެއްގެ ދަށުގައި ހުރި މެންބަރުންނެވެ. އެހެންކަމުން މަޖިލީހުގެ ގަވައިދުގައިވާ ގޮތުން އެ ދެ މެންބަރުންނަކަށް މަޖިލީހުގެ ޖަލްސާތަކުގައި ބައިވެރިއެއް ނުވެވޭނެ އެވެ.\nނަމަވެސް ބައެއް ވަކީލުންނާއި އިދިކޮޅު ޕާލިމެންޓަރީ ގްރޫޕްގެ ބައެއް އިސްވެރިން ގަބޫލު ކުރާ ގޮތުގައި ކަފާލާތުގެ ދަށުން މެންބަރުން ދޫކޮށްލުމުން އެ މެންބަރުންނަށް މަޖިލީހަށް ވަދެވޭނެ އެވެ. އެއީ ހުކުމް ތަންފީޒު ކުރަމުން ނުދާހާ ހިނދަކު އެ ފާރިސް އާއި ގާސިމްއަށް ވަދެވޭނެ ކަމަށް އެ މެންބަރުން ވިދާޅުވެ އެވެ.\nކޮންމެއަކަސް ހިޔާލު ތަފާތުވެފައި އޮތުމުން މިވަގުތަށް ފާރިސް އާއި ގާސިމް މި ލިސްޓުގައި ނުހިމަނާނަމެވެ. އޭގެ އިތުރުން ރިޔާސީ އިންތިހާބަށް ފަހު ރާގު ބަދަލުވެފައިވާ ޕީޕީއެމްގެ ބައެއް މެންބަރުން ވެސް އިދިކޮޅު ލިސްޓުގައި ނުހިމަނާ ނަމެވެ. އެއީ އެންޓި ޑިފެކްޝަން ބިލް އޮތްހާ ހިނދަކު ޕީޕީއެމްގެ ތެރެއިން މެންބަރަކު ޕާޓީގެ ވިޕްލައިންއާ ހިލާފުވުމުގެ ފުރުސަތު ކުޑަ އެވެ. އެހެންކަމުން އިދިކޮޅަށް ވެސް އަދި ސަރުކާރަށް ވެސް ލިބެނީ 34 މެންބަރުންނެވެ.\nދެން އޮތީ މިހާތަނަށް ވެސް ސަރުކާރާ ކޯލިޝަން ޕާޓްނަރުންގެ ގޮތުގައި އޮތް އެމްޑީއޭ އެވެ. އެ ޕާޓީ ވެސް މަޖިލީހުގެ ފަސް ސީޓު ނަގާފައިވެ އެވެ. ނަމަވެސް ރިޔާސީ އިންތިހާބުގައި އެމްޑީއޭ މުޅިން ސައިލެންޓުވެފައި އޮތް އޮތުމާއި ސަރުކާރާ ހިޔާލު ތަފާތުވެފައިވާ ކަމަށް އަޑު ފެތުރިފައި އޮތުމުން ސީދާ އެ މެންބަރުން ތިބީ ކޮން ސްޓޭންޑެއްގައި ކަމެއް އަދި ތިލައެއް ނުވެ އެވެ. އެހެންކަމުން މަޖިލީހުގެ މެޖޯރިޓީ މިވަގުތު ބުރަ ވަނީ އެމްޑީއޭގެ މެންބަރުން ތިބޭ ފަޅިއަކަށެވެ. އެމްޑީއޭގެ ފަސް މެންބަރުން ބުރަވާ ކޮޅަކަށް މަޖިލީހުގެ މެޖޯރިޓީ ބުރަވެގެން ދާނެ އެވެ. އެހެން ވީމާ މިޖިލީހުގެ މެޖޯރިޓީގެ ބާރު މި އޮތީ އެމްޑީއޭގެ އަތް މަތީގަ އެވެ.\nޖަލުއަނިޔާ: ނިންމަންޖެހޭ ސަގާފަތެއް!\nޖުޑިޝަރީ ކޯޅުން ކޮން ދިމާލަކަށް؟


ދޮންކޭލުގައި ހައިރާން ކުރުވަނިވި ސިއްހީ ގިނަ ފައިދާތަކެއް އެކުލެވޭ! – ދިވެހި ނޫސް\nHome ⁄ ސިއްހަތު ⁄ ދޮންކޭލުގައި ހައިރާން ކުރުވަނިވި ސިއްހީ ގިނަ ފައިދާތަކެއް އެކުލެވޭ!\nދޮންކޭލަކީ މީރު މޭވާއެކެވެ. ދޮންކޭލަކީ ހަށިގަނޑަށް ފައިދާ ހުރި ގުދުރަތީ މާއްދާތަކެއް ގިނަ އަދަދަކަށް އެކުލެވޭ އެއް މޭވާއެވެ. ދޮންކޭލުގެ ސައިންޓިފިކް ނަމަކީ “މޫސަ އެކިޔުމިނަޓާ” އެވެ.


Siyaasee Faraathakuge Minivankan Nagaala Jalugai Aniyaaverikoh Gengulheny Verikan Dhifaau Kuran - Idhikolhu - Vaguthu\nސިޔާސީ ފަރާތްތަކުގެ މިނިވަންކަން ނަގާލައި ޖަލުގައި އަނިޔާވެރިކޮށް ގެންގުޅެނީ ވެރިކަން ދިފާއު ކުރަން - އިދިކޮޅު\nސިޔާސީ މީހުންގެ މިނިވަންކަން ނަގާލައި ޖަލުގައި އަނިޔާވެރިކޮށް ގެންގުޅެމުންދަނީ ރައީސް ޔާމީންގެ ވެރިކަން ދިފާއުކުރުމަށް ކަމަށް އިދިކޮޅު ފަރާތްތަކުން ބުނެފިއެވެ.\nޖުމްހޫރީ ޕާޓީގެ ޑެޕިއުޓީ ލީޑަރު އަދި ރައްޔިތުންގެ މަޖިލީހުގެ ކިނބިދޫ ދާއިރާގެ މެމްބަރު އަބްދުﷲ ރިޔާޒުގެ މައްޗަށް ހައިކޯޓުން ހިންގާފައިވަނީ ސިޔާސީ ޝަރީއަތެއް ކަމަށް ގުޅިފައިވާ ޕާޓީތަކުން ނެރުނު ބަޔާނެއްގައި ބުނެފައިވަނީ މިކަންކަމަށް މަގުފަހިވަނީ ސިފައިންނާއި ފުލުހުންގެ ތެރެއިން މަދު ބަޔަކާއި ފަނޑިޔާރުންގެ ސަބަބުން ކަމަށެވެ.\n"އެފަދަ ފަރާތްތަކުގެ ކިބައިން ގައުމު ސަލާމަތް ކުރުމަކީ ރައްޔިތުންގެ މައްޗަށް އޮތް ފަރުދީ ޒިންމާއެއް , ރައީސް ޔާމީންގެ ވެރިކަން ގާނޫނީ އިމުގެ ތެރެއިން ނިންމުމަށް ކުރަމުންދާ މަސައްކަތް ހުއްޓުމެއް ނެތި ކުރިއަށްދާނެ " ގުޅިފައިވާ ޕާޓީތަކުން ބުނެއެވެ.\nގުޅިފައިވާ ޕާޓީތަކުން ނެރުނު ބަޔާނުގައި ވަނީ ރިޔާޒުގެ މައްޗަށް ކުށް ސާބިތު ނުވާކަމަށް ކްރިމިނަލް ކޯޓުން ނިންމާފައި ވަނިކޮށް ހައިކޯޓުން ހިންގި ޝަރީއަތަކީ އަދުލުވެރި އިންސާފުވެރި ޝަރީއަތެއް ކަމަށް ގަބޫލުކުރެވޭނެ އެއްވެސް ހަމައެއް ނެތް ކަމަށެވެ. މިއީ ރައީސް ޔާމީންގެ އަނިޔާވެރި ސަރުކާރުގެ ބާރާއި ނުފޫޒުން ޕްރޮސެކިއުޓަރ ޖެނެރަލްގެ އޮފީހާއި ކޯޓުތައް ނަހަމަގޮތުގައި ބޭނުންކޮށްގެން ސިޔާސީ މަގުސަދެއްގައި ކޮށްފައިވާ ކަމެއް ކަމަށް ޕާޓީތަކުން ބުނެއެވެ.\nކިނބިދޫ ދާއިރާގެ މެމްބަރު އަބްދުﷲ ރިޔާޒު ހަތަރު މަހާއި 24 ދުވަހަށް ޖަލަށްލާން ހައިކޯޓުން ވަނީ ހުކުމް ކޮއްފައެވެ.\nހައިކޯޓުން މި ހުކުމް ރިޔާޒުގެ މައްޗަށް އިއްވާފައިވަނީ ފުލުހުންގެ ތަޙްޤީޤަކަށް ފޯނު ހުޅުވައި ނުދިން މައްސަލައިގައި އޭނާގެ މައްޗަށް ކުރި ދައުވާ ސާބިތުވުމާ ގުޅިގެންނެވެ.\nއެ މައްސަލައިގައި ރިޔާޒުގެ މައްޗަށް ކޮށްފައިވަނީ ގާނޫނު ތަންފީޒު ކުރާ މުވައްޒަފަކަށް ގަސްދުގައި ހުރަސް އެޅުމުގެ ދައުވާއެވެ.\nއޭޕްރީލް 26, 2018 - 21:33\nތިރިޔާޒު ޖަލަށްލާން މިހާރު ވެސްލަސްވެއްޖެ. ފުލުހުންގެ ތެރޭގައި އާދަމް ޒާހިރުގެ ފުރިހަމަ ޙިމާޔަތުގައި، މީނާ ނުރުހޭ މީހަކަށް ހަދާލާ ގޮތުގެ ވާހަކަ އާއި، ގޮވާލާ ހުތުރު އެއްޗެެތީގެ ވާހަކަ ރަގަޅުވާނީ ނުދެއްކީޔާއެވެ. 2006 ވަނަ އަހަރު ފުލުހުންގެ އޮފްސަރުން ތަކަކަށް ޕްރޮމޯޝަން ބޯރޑުން ހަމަޖެއްސި ޕްރޮމޯރސަން ތަކެއް ރައީސް އޮފީހުންވެސް ހަމަޖެހިގެން އައިފަހުން މީނާ ބަދަލުކޮށް މީނާ ރުއްސަވާ ބަޔަކަށް އެ މަގާމްތަށް (ޕްރަމޯޝަން ބޯރޑަށް ވެސް ނޭގި) ވަނީ ދީފައެވެ.\nކޯލިޝަން ރޫޅޫނަ ނުދީ ބޭއްވުމަކީ އެންމެންގެ ގައުމީ ވާޖިބެއް - މައުމޫން\n2 ދުވަސް ކުރިން 29\nނަޝީދަށް މަޖިލީހަށް ކުރިމަތި ނުލެވޭ އިސްލާހުގެ ސަބަބުން ގުޅުމަށް ބުރޫއަރާފާނެ - އެމްޑީޕީ\n3 ދުވަސް ކުރިން 12\n5 ދުވަސް ކުރިން 7


މޯލްޑިވްސް ބިޒްނަސް އެވޯޑް ލޯންޗްކޮށްފި މޯލްޑިވްސް ބިޒްނަސް އެވޯޑް ލޯންޗްކޮށްފި\nމޯލްޑިވްސް ބިޒްނަސް އެވޯޑް ލޯންޗްކޮށްފި\nމޯލްޑިވްސް ބިޒްނަސް އެވޯޑް ލޯންޗުކޮށްފިއެވެ.\nމޯލްޑިވްސް ބިޒްނަސް އެވޯޑަކީ ރާއްޖޭގެ އަމިއްލަ މާކެޓިން އެންޑް ޕީ.އާރު ކުންފުންޏެއްކަމަށްވާ ބްލޭޒަން އިންކުން ދޭ އެވޯޑެކެވެ. މޯލްޑިވްސް ބިޒްނަސް އެވޯޑަކީ ރާއްޖޭގެ އިޤްތިސާދުގައި ހިމެނޭ އެކި އިންޑަސްޓްރީތަކުން ފާހަގަކޮށްލެވޭ ވިޔަފާރިތަކަށްދޭ އެވޯޑެކެވެ.\nބިޒްނަސް އެވޯޑް ލޯންޗުކުރުމުގެ ރަސްމިއްޔާތުގައި ވާހަކަފުޅުދައްކަވަމުން އިކޮނޮމިކް މިނިސްޓަރ ފައްޔާޞު އިސްމާއިލް ވިދާޅުވީ، އިޤްތިޞާދު ބިނާކުރުމުގައި ވިޔަފާރިތަކުގެ ޙިއްސާބޮޑުކަމަށެވެ. ދައުލަތުގެ ބަޖެޓްގެ 50 އިންސައްތަ އާމްދަނީ ލިބެނީ ވިޔަފާރިތަކުން ދައްކާ ޓެކްސްއިންކަމަށާއި، ރައްޔިތުންނަށް އެތައް ޙިދުމަތްތަކެއް ފޯރުކޮށްދިނުމަށް މި ފައިސާ ބޭނުންކުރާކަމަށެވެ. އެހެންކަމުން ވިޔަފާރިވެރިން ވިޔަފާރިކުރުމަށް އެނަގާ ރިސްކްގެ ސަބަބުން މުޅި އިޤްތިޞާދަށް ފައިދާކުރާކަމަށާއި، ވިޔަފާރިވެރިން ރިސްކް ނެގުމަށް މި ސަރުކާރުން ވަރަށް ބޮޑަށް ބާރުއަޅާކަމަށެވެ. ވިޔަފާރިތަކުން ރިސްކް ނެގުމަށް ހުރި ހުރަސްތައް ނައްތާލުމުގެ މަސައްކަތް އެ މިނިސްޓްރީން ކުރަމުންދާކަން މިނިސްޓަރ ފާހަގަކުރެއްވިއެވެ.\nމޯލްޑިވްސް ބިޒްނަސް އެވޯޑުގެ ބޭނުމަކީ އެ ވިޔަފާރިތަކުން ޤައުމުގެ އިޤްތިސާދަށް އަންނަ ހެޔޮބަދަލާއި، ރާއްޖޭގެ ވިޔަފާރީގެ ދާއިރާ ތަރައްޤީކުރުމަށް ކުރަމުންދާ މަސައްކަތް ފާހަގަކޮށް، އެހެން ވިޔަފާރިތައް ތަރައްޤީވުމަށް ހިތްވަރު ދިނުންކަމަށް ބްލޭޒަން އިންކްއިން މައުލޫމާތުދެއެވެ.\nމިއަހަރުގެ ބިޒްނަސް އެވޯޑަށް ކުރިމަތިލުމުގެ ފުރުސަތު މިހާރު ވަނީ ހުޅުވާލާފައެވެ. މިއަހަރުގެ ބިޒްނަސް އެވޯޑްގައި5ދާއިރާއަކުން 26 އެވޯޑެއް ދިނުމަށް ވަނީ ހަމަޖެހިފައެވެ. މިއީ ބިޒްނަސް އެވޯޑްދޭ2ވަނަ އަހަރެވެ.


Muhuthaz aai Nihaan ge jalu hukum isthiunaaf kuran hasha halhaifi | Mihaaru\nމުހުތާޒާއި ނިހާން ޖަލަށް ލާން ކުރި ހުކުމް އިސްތިއުނާފަށް ހުށަހަޅައިފި\nމުހުތާޒް ކޯޓުން ނެރެނީ: މުހުތާޒާއި ނިހާނަށް ހުކުމް އައީ ފޭކް އަމުރެއް ހެދި މައްސަލާގައި .-- ފޮޓޯ/މިހާރު\nރައީސް އަބްދުﷲ ޔާމީން ހައްޔަރުކުރަން ސައްހަ ނޫން ކޯޓު އަމުރެއް ހެދި މައްސަލާގައި ކުރީގެ ޕްރޮސެކިއުޓާ ޖެނެރަލް މުހުތާޒް މުހުސިނާއި އދ. މާމިގިލީ ކޯޓުގެ އިސް މެޖިސްޓްރޭޓް އަހުމަދު ނިހާން 17 އަހަރަށް ޖަލަށް ލާން ކުރި ހުކުމް އިސްތިއުނާފް ކުރަން އިއްޔެ ހުށަހަޅައިފި އެވެ.\nމުހުތާޒާއި ނިހާން ޖަލަށް ލާން ކްރިމިނަލް ކޯޓުން ހުކުމްކުރީ މިދިޔަ ފެބްރުއަރީ7ވަނަ ދުވަހުގެ ރޭ ދަންވަރު އދ. މާމިގިލީ ކޯޓު ހުޅުވައިގެން ތިބެ ކ. މާފުށީ ކޯޓުގެ ނަމުގައި ސައްހަ ނޫން ލިޔުމެއް ހަދައި، ރައީސް ޔާމީން ހައްޔަރުކުރަން މަސައްކަތް ކުރި ކަމަށް ބުނެ އުފުލި ޓެރަރިޒަމްގެ ދައުވާ ސާބިތުވުމުންނެވެ.\nއެ މައްސަލަ މުހުުތާޒާއި ނިހާންގެ ފަރާތުން އިސްތިއުނާފަށް ހުށަހެޅީ އިއްޔެ ކަމަށް އެ ދެ ބޭފުޅުންގެ ވަކީލް ހުސްނުއްސުއޫދު ވިދާޅުވި އެވެ.\nއެ މައްސަލާގައި ޓެރަރިޒަމްގެ ދައުވާގެ އިތުރުން އެހެން ދައުވާތަކެއް ވެސް މުހުތާޒާއި ނިހާންގެ މައްޗަށް ދައުލަތުން ކުރެ އެވެ. އެކަމަކު އެ މައްސަލަތައް އަދި ކްރިމިނަލް ކޯޓަކުން ނުނިންމަ އެވެ.\nމުހުތާޒަކީ މި ސަރުކާރުގައި ޕްރޮސެކިއުޓާ ޖެނެރަލްގެ މަގާމަށް ވަޑައިގެންނެވި ބޭފުޅެކެވެ. އެކަމަކު ސަރުކާރަށް ނިސްބަތްވާ މެމްބަރުން ވަނީ ރައްޔިތުންގެ މަޖިލީހުގައި މުހުތާޒްގެ އިތުބާރު ނެތްކަމުގެ ވޯޓެއް ނަގައި، ރައްޔިތުންގެ މަޖިލީހުން މިދިޔަ އަހަރުގެ ފަހުކޮޅު އޭނާ އެ މަގާމުން ދުރުކޮށްފަ އެވެ.\nމެޖިސްޓްރޭޓް ނިހާން އަދިވެސް ހުރީ ފަނޑިޔާރުކަމުން ސަސްޕެންޑްކޮށްފަ އެވެ. އޭނާ މަގާމުން ވަކިކުރެވޭނީ ރައްޔިތުންގެ މަޖިލީހުގެ ތިން ބައި ކުޅަ ދެ ބައިގެ އަޣުލަބިއްޔަތުންނެވެ.\nކޯޓު އަމުރު ހަދަން އުޅުމުގެ އަޑީގައި ކުރީގެ ނައިބު ރައީސް މުހައްމަދު ޖަމީލާއި ރާއްޖެ ޓީވީގެ ޗެއާމަން އަކްރަމް ކަމާލުއްދީން ހުންނެވި ކަމަށް ތުހުމަތުކޮށް، ޕޮލިހަށް ހާޒިރުވާން ފުލުހުން މި ފަހުން ވަނީ ޗިޓް ހަވާލުކުރަން މަސައްކަތްކޮށްފ އެވެ. އެކަމަކު އެ ދެ ބޭފުޅުން މިހާރު ދިރިއުޅުއްވަނީ އިނގިރޭސި ވިލާތުގަ އެވެ.\nޓެރަރިޒަމް ކްރިމިނަލް ކޯޓް ކޯޓު އަމުރު ރައީސް އަބްދުﷲ ޔާމީން މުހުތާޒް މުހުސިން\nތިމައްސަލަތަކަށް އިތުރު ބަދަލެއް ނައަންނާނެއެވެ. ސުޕްރީމް ކޯޓާ ހިސާބަށްދިޔައަސް މެއެވެ. އެކަމަކު ދިއުމަކީ ނެތްކަމެއް ނޫނެވެ. މިހާރު ތިކުށުގައި ޖަމީލު އަކްރަމް ވެސް ހިމެނެއެވެ. ދެން ހިމެނޭނީ އުމަރުކަމަށްވެސް ވުން ދުރެއް ނޫނެވެ. ބައެއް ގައުމުތަކުން ދުނިޔޭގެ ބައެއް ގައުމުތަކާ ދެކޮޅަށް ބޭނުންކުރަން ދުރާލާ ފައިލުތައް ތައްޔާރުކޮށްފައި ހުރެއެވެ. މިހާރު މިގައުމުންވެސް އެފަދަ ފައިލުތައް ތައްޔާރުކުރާކަމަށް ބެލެވެއެވެ.


Salman Iulia ah loabin kiyaa nan ingeytha?\nސަލްމާން އިއުލިއާ އަށް ލޯބިން ކިޔާ ނަން އިނގޭތަ؟\nސަލްމާން އާއި އިއުލިއާ: ލޯބީގެ ގޮތުން ގުޅިގެން އުޅޭ ކަމަށް އެއްބަހެއް ނުވޭ\nސުޕަސްޓާ ސަލްމާން ޚާންގެ ކެރިއަރު ކިތަންމެ ކާމިޔާބު ނަމަވެސް އޭނާއަކީ ލޯބީގެ ގޮތުން ވަރަށް ބަދު ނަސީބު މީހެކެވެ. މިހާތަނަށް ބޮލީވުޑްގެ ނަން މަޝްހޫރު އަދި ރީތި ބަތަލާއިންނާ ސަލްމާން ލޯބީގެ ގޮތުން ގުޅިފައިވީ ނަމަވެސް އެއިން އެއްވެސް ގުޅުމެއް މާގިނަ ދުވަހު ދެމިއޮންން ގޮތް ވަނީ ނުވެފަ އެވެ.\nއެންމެފަހުން ބަތަލާ ކެޓްރީނާ ކައިފް އާއި ލޯބީގެ ގޮތުން ގުޅިގެން އުޅުމަށްފަހު، ކެޓްރީނާއާ ރުޅިވި ފަހުން ސަލްމާން ލޯބީގެ ގޮތުން ބޮލީވުޑްގެ ބަތަލާއަކާއި ގުޅިފައެއް ނުވެ އެވެ. ކެޓްރީނާއާ ރުޅިވިފަހުން ހަލާކުވެފައިވާ ސަލްމާންގެ ހިތުގައި ބޭސް އަޅައިދީފައިވަނީ ރުމޭނިއާގެ ޓީވީ ތަރިއެއް ކަމަށްވާ އިއުލިއާ ވަންތޫރް އާއެވެ.\nސަލްމާންގެ ހިތުގައި އިއުލިއާ އަށް ދެވިފައިވަނީ ހާއްސަ މަގާމެއް ކަން އޭނާ އިލޫލިއާއާ މެދު ބަހައްޓާ ގާތްކަމުން އެނގޭއިރު، ސަލްމާން އޭނާއަށް ލޯބިން ކިޔާ ހާއްސަ ނަމެއްވެސް އޮވެ އެވެ.\nސަލްމާންގެ އުފަންދުވަހުގެ ޕާޓީގައި ބައިވެރިވި ފަރާތަކުން ބުނެފައިވާ ކަމަށް ނޫސްތަކުގައިވާ ގޮތުން ސަލްމާން ލޯބިން ލޫލިއާއަށް ކިޔަނީ "ޔޫ"\nއެވެ. ސަލްމާނަކީ ރޮމޭންޓިކް މީހެއްކަން މީގެކުރިން އޭނާ ލޯބީގެ ގޮތުން އެހެން ތަރިންނާއި ގުޅިގެން އުޅުނުއިރު ވަނީ ހާމަވެފަ އެވެ.\nއިލޫލިއާ އާއި ސަލްމާން ލޯބީގެ ގޮތުން ގުޅިގެން އުޅޭތާ މިހާރު ދެއަހަރެއްހާ ދުވަސް ވެފައިވީ ނަމަވެސް މިދެމީހުން އުޅެނީ ލޯބީގެ ގޮތުން ގުޅިގެން ކަން ހާމަކޮށްފައެއް ނުވެ އެވެ. އެހެންނަމަވެސް ސަލްމާން އާއެކު އެކި އިވެންޓްތަކުންނާއި ހަފްލާތަކުން އަދި ސަލްމާންގެ އާއިލާގެ ބައެއް ޕާޓީތަކުން ވެސް އިއުލިއާ ފެންނަލެއް މިފަހަކަށް އައިސްވަނީ އިތުރުވެފަ އެވެ.\nޑިސެމްބަރު މަހުގައ ފާހަގަކުރި ސަލްމާންގެ 50 ވަނަ އުފަންދުވަހުގެ ޕާޓީގައިވެސް އިއުލިއާ ބައިވެރިވެފައިވާއިރު، އިންޑިއާ އަށް އޭނާ އަންނަ ކޮންމެ ފަހަރަކު ހުންނަނީ ވެސް ސަލްމާންމެންގެ ގޭގަ އެވެ. މިޕާޓީގައި ސަލްމާނާއެކު އިއުލިއާ ފެނުމުން ގިނަބަޔަކު ހައިރާންވިއިރު، މިޕާޓީގެ ގިނަ ފޮޓޯތައް އާންމުވިއިރު މިދެމީހުން އެކުގައި ނަގާފައިވާ ގިނަ ފޮޓޯތައް ވެސް ވަނީ އާންމުވެފަ އެވެ.\nމިހާރު ސަލްމާން ކުޅެމުން އަންނަ "ސުލްތާން"ގެ ޝޫޓިންގައިވެސް އޭނާއާއެކު އިއުލިއާ ވަނީ ބައިވެރިވެފަ އެވެ. އަދި ވޭތުވެދިޔަ ހަފްތާގައި ނިމުނު ސަލްމާން ހުށަހަޅައިދިން "ބިގް ބޮސް"ގެ ނުވަ ވަނަ ސީޒަންގެ ގްރޭންޑް ފިނާލޭ އަށް ވެސް އިއުލިއާ ވަނީ ސަލްމާނާ އެކު ގޮސްފަ އެވެ.\nކޮންމެއަކަސް އިއުލިއާ ސަލްމާންގެ އުފަންދުވަހުގެ ޕާޓީގައި ބައިވެރިވުމުން ގިނަބައެއްގެ ހިތުގައި ވަނީ މިދެމީހުން\nމިފަހުން ސަލްމާން އާއި އިލޫލިއާ އެންގޭޖްވިކަމުގެ އަޑުތަކެއް އެރި ނަމަވެސް އެވާހަކަތައް ސަލްމާންވަނީ ދޮގުކޮށްފަ އެވެ. ނަމަވެސް މިހާރު ސަލްމާންގެ ފޭނުން އިންތިޒާރުކުރަމުން ދަނީ އޭނާ ކައިވެނި ކުރާނެ ދުވަހަކަށެވެ.


ކުޑަގިރީގައި ކަރަންޓް ނެޓްވޯކް އަޅަން ފަށައިފި\nހަސަން ރަޝީދު5ގަޑިއިރު ކުރިން\nޕިކްނިކް އައިލެންޑެއްގެ ގޮތުގައި ތަރައްގީކުރާ ކ. ކުޑަގިރީގައި ކަރަންޓް ނެޓްވޯކް އެޅުމުގެ މަސައްކަތް ސްޓެލްކޯ އިން މިއަދު ފަށައިފި އެވެ. ސްޓެލްކޯ އިން ބުނީ ކުޑަގިރީގެ ކަރަންޓު ނެޓްވޯކް ގާއިމުކުރުމަށްޓަ...\nދުވާފަރުން ކަރަންޓް ކެނޑޭތާ ހަފުތާއްހާ ދުވަސް!\nމާޅޮސްމަޑުލު އުތުރުބުރީ ދުވާފަރުގައި ކަރަންޓް ކެނޑުމުގެ މައްސަލަ ދިމާވާތާ ހަފުތާއްހާ ދުވަސް ވެފައިވާ ކަމަށް މަޢުލޫމާތު ލިބިއްޖެއެވެ. ރ. ދުވާފަރުން "ވީނިއުސް"އާ ވާހަކަދެއްކި ޒުވާނަކު ބުނީ، ފާއިތުވި 48...\nފާތިމަތު އިބްރާހިމް 43 މިނެޓު ކުރިން\nފާތިމަތު ނަހުދާ ފާއިޒް 47 މިނެޓު ކުރިން


Oagaatheri, Kulhadhaana, Qaabil Sarukaaru! Ladhun Boa Halaaku!\nރިޕޯޓު - ދިވެހި ސަރުކާރު\nއޯގާތެރި، ކުޅަދާނަ، ޤާބިލް ސަރުކާރު! ލަދުން ބޯހަލާކު!\nވެރިކަން ހިންގަނީ ހިތުހުރި ގޮތަކަށް\nޤާނޫނު ހަދާ މަޖިލިސް ވަނީ ޖޯކަކަށް ވެފަ\nޝަރީޢަތާއިމެދު ރައްޔިތުންގެ އިތުބާރު ގެއްލިފައި\nކ. މާލެ 11 އޭޕުރިލް 2017 | އަންގާރަ 22:51 8,885\nސަރުކާރާއި މެދު ރައްޔިތުން ވަނީ މާޔޫސްވެފަ - ގޫގުލް\nދިވެހި ރާއްޖޭގެ ތާރީޚަކީ ވެރިކަމާއި ގުޅުންހުރި ކަޅު ގިނަ ޞަފްޙާތަކެއް ލިޔެފައިވާ ޤައުމެކެވެ. ރާއްޖޭގައި ވެރިކަންކުރި އެތައް ރަސްކަލުންނެއްގެ އަނިޔާވެރިކަމެވެ. އޭރު އުޅުނު ރައްޔިތުންގެ ނިކަމެތިކަމެވެ. ފަހުން، ވެރިކަމުގެ ނިޒާމު ބަދަލުވެ، ޖުމްހޫރިއްޔަތަކަށް ޤައުމު ބަދަލުވެގެން ދިޔަ ހިސާބުން ދެން އައި ރައީސުންގެ އަމަލުތައްވެސް ފެނިެގން ގޮސްފައިވާ ގޮތެވެ. ރައްޔިތުންގެ ފިކުރާއި ދެކޮޅަށް މުޙައްމަދު އަމީން ނިންމެވި ނިންމުންތަކެވެ. ހުވަދުއަތޮޅު ތިނަދޫގައި އިބްރާހިމް ނާސިރު ހިންގި ޖަރީމާއެވެ. ސިޔާސީ ވާދަވެރިން ހުރަގެއަށް ލައިގެން މައުމޫން އަބްދުލްޤައްޔޫމް ހިންގެވި 30 އަހަރުގެ ދިގު ވެރިކަމެވެ. ދިވެހިންގެ ސަޤާފަތާއި، ޒަމާންވީ ޤަބޫލުކުރުންތަކާއި ދެކޮޅަށް ގަދަބަސް ބުނެގެން މުޙައްމަދު ނަޝީދު ހިންގެވި3އަހަރުގެ ކުރު ވެރިކަމެވެ. ރަނިންމޭޓުކަން ދީގެން މީހުންގެ ކުރިމަތީ ތިމާ ސިޔާސީ ބުރަދަނެއް ހުރި މީހަކަށް ހަދައިދިން މީހާ ގައިގައި ކޮޅުފައިން ޖަހާފައި މުޙައްމަދު ވަޙީދު ޙަސަން މަނިކު އެ ހިންގެވި ވެރިކަމެވެ.\nމި ދެންނެވުނު ދައުރުތަކުގައި ހިންގާފައިވާ ނޭއްގާނީ އެކިއެކި އަމަލުތަކުގެ ފުނަށް ޖެހިލައިފި ނަމަ، ދެތިން ހަތަރު ފޮތް ލިޔެގެން އަދި އެ ވާހަކަތަކެއް ނުނިމޭނެއެވެ. އެހެންކަމުން އެ ވާހަކަ ބާއްވާފައި މިއަދުގެ އޯގާތެރި، ކުޅަދާނަ، ޤާބިލް ސަރުކާރުގެ ވާހަކައަށް ޖެހިލާނަމެވެ. އޯގާތެރި، ކުޅަދާނަ، ޤާބިލް، މި ސަރުކާރު ސިފަކުރުމަށް އަޅުގަނޑު މި ތިން ބަސް މި ބޭނުންކުރީ ހަމަ ބުއްދީގައި ހުރެއެވެ. ސަބަބުތަކެއް ހުރީމައެވެ. ހަފަރާތުން، ދައުލަތުގެ ތިން ބާރަށް ބެލި ނަމަވެސް ދިވެހިން މިއަދު ދެކެމުން މިދަނީ މި ތިންބަހުން، ވަރަށް ފުރިހަމައަށް ސިފަކުރެވޭ ދުވަސްތަކެކެވެ.\nއޯގާތެރީތޯއެވެ. ވަރަށްވެސް އޯގާތެރިއެވެ. ކުކުޅެއް ކަތިލުމުގެ ކުރިން އެ ކުކުޅަށް ފެންވެސް ދެއެވެ. ކިހާ އޯގާތެރިތޯއެވެ. މިއަދު މަންޒަރު ދާދި އެއްގޮތެވެ. ސަރުކާރާއި ޤަބޫލު މީހުންނަށް ސަރުކާރު އޯގާތެރީ އިންތިހާއަށެވެ. ބިޑަކާ ނުލާ އެހެރަގެން ރަށްރަށާއި ފަޅުފަޅާއި ގިރިގިރި އާއި ހާހާ ދީ ހުސްކުރަނީއެވެ. މީން އެއްޗެއް ލިބޭ މީހަކާއި ދިމާލަށް މީހަކު އެއްޗެކޭ ބުނެފިނަމަ އެމީހެއްގެ ދުވަސްވެސް ދުއްވާލަދެނިއެވެ. އިނގިލި ބުރިކޮށް، ހޫނުފެނަށް ލައި ފެނުކައްކައިލަނީއެވެ. ރައްޔިތުންނަށްވެސް އޯގާތެރި ވެވޭނީ މިހާކަންހާވަރަށެވެ. ސަރުކާރާއި، ވަލިއްޔުލް އަމްރުގެ ނާޤާބިލުކަމުގެ ވާހަކަ ދެއްކުމަކީ އެންމެ މަތީ ފަންތިން ކުށްވެރިވާ ކަމެއް ކަމުން، އެކަމުން ރައްްޔިތުން ދިފާޢުކޮށްދިނުމަށް، ޤާނޫނުތަކަށް ބަދަލުގެނެސް، އައު ޤާނޫނުތައް އުފައްދައި، ބަސްބުނުމާއި، ޚިޔާލު ފާޅުކުރުމުގެ ޙައްޤު ނިގުޅައިގެންފިއެވެ.\nދިވެހިރާއްޖެއަކީ ފޫހި ޤައުމަކަށް ވެފައި، ރައްޔިތުންގެ މަޖިލީހޭ ކިޔައިގެން ހިންގާ ތަނަކީ މިއަދު ކާނިވަލަކަށް ވެފައި ވުމުން، އެތަނަށް ކަމުދާ ޖޯކަރުން އެތަނަށް ވެއްދުމުގެ ޒިންމާ ރައްޔިތުންނާއި ވަނީ ހަވާލުކޮށްފައެވެ. ތަންދޮރު އޮޅުން ފިލައި، ދުނިޔޭގެ އާޖުފާޖު ދަންނަ މީހަކު މިވެރިން އެ މަޖިލީހަށް ނުވައްދާނެކަން އެނގޭތީ އާއި މީޑިއާއަކީ ރައްޔިތުންގެ މި ދެންނެވުނު ހޭލުންތެރިކަން އިތުރުކޮށްދޭ ވަޞީލަތްކަމުން، މިނިވަން ނޫސްވެރިކަން ކުރުން މިއަދު މިވަނީ ކުށަކަށް ހަދާފައެވެ. މަގުތަކަށް ނުކުމެ، ޝުޢޫރު ފާޅުކުރަން ދިމާކޮށްފިނަމަ، ރައްޔިތުންގެ ހިމާޔަތުގައި ތިބޭ ފުލުހުން ބައިގަނޑުގަނޑަށް ގޮސް ރައްޔިތުންގެ ލޮލަށް މިރުސްފެން އަޅާނޭތީ، އެކަމުން ރައްޔިތުން ހިމާޔަތް ކުރުމަށް، ހެޔޮފުޅު ސަރުކާރުން މިވަނީ އެއްވެ އުޅުންވެސް އެއީ ކުރަން ހެޔޮނުވާވަރު ޖަރީމާއަކަށް ހަދާފައެވެ.\nގާތުގައި ގެންގުޅުނު މީހުން ހެޔޮފުޅުކަން ދައްކާފައިވަނީވެސް ކުރިން ދެންނެވުނު ކުކުޅަށް ފެންދޭ އުޞޫލުންނެވެ. ތިމަން މަނިކުފާނު އިތުބާރު ކުރަމޭ ދަންނަވައި، ގާތުގައި ގެންގުޅުނު މީހަކު ވިއްޔާ އޭނާގެ ބޭނުން ފުދުމުން މި ފެންނަނީ ޖަލުގައި އޮންނާން ޖެހޭ މަންޒަރެވެ.\nމިއީ ކުޅަދާާނަ ބައެކޭވެސް އަޅުގަނޑަށް ދެންނެވުނު ދެއްތޯއެވެ. ވަރަށްވެސް ކުޅަދާނައެވެ. ކުޅަދާނަ ކަމުން، އޭރަކު ހިތުހުރި ގޮތަކަށް ކަން ކޮށް ނިންމާލެވެއެވެ. ޤާނޫނެއް، ޤާވާއިދެއް، ހުރަހަކަށް ވިޔަކަ ނުމެދެއެވެ. ހިންގާން ބޭނުންވާ ޖަރީމާއަށް ހުރަސްއަޅާ ޤާނޫނެއް އޮތްނަމަހީ އެވީ އެ ޤާނޫނެއް ބަދަލުކުރާށެވެ. ކޮށާ މަށާ، އިރައި ބޭނުން ގޮތަކަށް ބަދަލުކުރާށެވެ. އެ ގެންނަ ބަދަލަކީ ހަމަބުއްދި ހުރި މީހަކު ނުކުރާނެ ފަދަ ކަމަކަށް ވިޔަސް އެއަކު ފަރުވާލެއް ނެތެވެ.\nމިސާލެއް ދަންނަވާލާނަމެވެ. މިހާރު މި ޤައުމުގައި ޤާނޫނާއި ޤަވާއިދަށް ބަލާއިރު ރައީސުލްޖުމްހޫރިއްޔާއަށްވުރެ ބާރުގަދަ، ވަރުގަދަ މަޤާމެއް ވެއެވެ. ރައްޔިތުންގެ މަޖިލީހުގެ ރައިސްގެ މަޤާމެވެ. ދާދިފަހުން އެ ގެނައި ބަދަލަކާއި ގުޅިގެން، ރައްޔިތުންގެ މަޖިލީހުގެ ރައީސްގެ އިތުބާރުގެ މައްސަލަ މަޖިލީހަށް ވެއްދުމަށް ބޭނުންވާ ސޮއިގެ އަދަދު މިވަނީ ރައީސުލް ޖުމްޙޫރިއްޔާގެ އިތުބާރު ނެތްކަމުގެ މައްސަލަ މަޖިލީހަށް ވެއްދުމަށް ބޭނުންވާ ސޮއިގެ އަދަދަށްވުރެ ބޮޑުތަނުން އިތުރުވެގެން ގޮސްފައެވެ.\nމިއީ ޤާބިލްވެސް ސަރުކާރެކެވެ. ޤާބިލް ކަމުގެ އިންތިހާއެވެ. ކޮރަޕްޝަނާއި ފަސާދަ އާންމުކޮށް، ހިތުހުރި ގޮތަކަށް ކަންކަން ކުރަމުންދާއިރު އެކަމާ ޗުއްޕު ބުނެލާނެ ކަމާބެހޭ ފަރާތެއްވެސް ނެތެވެ.\nރާއްޖޭގެ ތާރީޚު ނުދެކޭ ވަރުގެ ކޮރަޕްޝަން ހިންގައި، ކޮރަޕްޝަނަކީ އިންސާނީ ޠަބިއްޔަތު ކަމުގައި ދެކިގެން ސަރުކާރެއް ބައްޓަންކޮށްގެން ހިންގާއިރު އޭސީސީ އޮތީ ނިދާފައެވެ. ޓީވީއަށް އަރާތިބެ، ހިތުހުރި ގޮތަކަށް ޤާނޫނު ބަދަލުކުރާނެ ކަމަށާ، ޤާނޫނުގެ ހުދޫދުގެ ބޭރުން ކަން ކުރާނެ ކަމަށް ޤާނޫނުހަދާ މަޖިލީހުގައި ތިބި މީހުން ބުނަމުންދާއިރު، ޤާނޫނުގެ ބެލެނިވެރި ފަރާތްކަމުގައި ހެދިގެން އުޅޭ ޝަރުޢި ދާއިރާއިން ކުރާހާވެސް ކަމަކީ އިދިކޮޅު ފިކުރުގެ މީހުން ހައްޔަރުކޮށް ބަލައި ފާސްކުރުމުގެ އަމުރު ނެރެދިނުމެވެ.\nފުލުހުންނަކީ ޤާނޫނު ހިންގައި، އެގެ ބާރު ހިފަހައްޓަން ތިބޭ ބަޔަކަށް ވާއިރު ފުލުހުން މިއަދު ފެނިެގންދަނީ ކަންމަތީ ގޭންގެއްގެ އުޞޫލަށެވެ. ނުފޫޒު ފޮރުވާ ފަރާތްތަކުން އަމުރު އައުމުން، ޤާނޫނާއި ޤަވާއިދުގައި އޮތް އެއްޗަކަށް ބެލުމެއް ނެތި އިމްތިޔާޒު ލިބިފައިވާ މެންބަރަކުވެސް ވަގަށް ނަގައިގެން ގެންގިސް ރަޙީނު ކުރަންވީއެވެ. ކޮމާންޑް ސެންޓަރުގައި އިނީ ލިޔަން ކިޔަން ނުދަންނަ ޑެޕިއުޓީ މިނިސްޓަރުތޯ، ނުވަތަ އެސްޓީއޯއިން ވައްކަން ކޮށްގެން އަރުވާލި މީހާތޯވެސް ބެލުމެއް ނެެތެވެ.\nސަރުކާރުގެ ވެރިންނޭވެ. ރައްޔިތުންގެ ތަނަކަށް ނުވި ރައްޔިތުންގެ މަޖިލީހުގެ މެންބަރުންނޭވެ. އިއްޒަތްތެރި ފަނޑިޔާރުންނޭވެ. މިނިވަން މުއައްސަސާތަކުގައި ތިބި ކޮމިޝަނަރުންނޭވެ. ތިބާމެންގެ ބުއްދީގައި ތެތްކަމެއް ހަމަ ނެތީހެއްޔެވެ. ލަދު ހަޔާތުގެ ކަންފުޅެއް ނެތީހެއްޔެވެ. މާދަމާ އަންނާނެ ކަމުގެ ބިރުވެތިކަންވެސް ހަމަ ނުމެ ނެތީހެއްޔެވެ. ލަދުން ބޯހަލާކުވާވަރުވެއެވެ!


ޖޫނިއާ އެތްލެޓިކްސް ޗެމްޕިއަންޝިޕް މިއަހަރު ފުވައްމުލައް ސިޓީގައި\nމިދިޔަ އަހަރުކުޅުދުއްފުށީގައި ބޭއްވި މުބާރާތުގެ ތެރެއިން ފިރިހެން ބައިގެ އެންމެ ކާމިޔާބު ޓީމު ގދ. ތިނަދޫގެ ރައުހަތު ސްޕޯޓްސް އެކަޑަމީގެ ކުޅުންތެރިން\nއެތްލެޓިކްސް އެސޯސިއޭޝަނުން އިންތިޒާމުކޮށްގެން ރާއްޖޭގެ ސްކޫލުތަކަށާއި އެސޯސިއޭޝަންގެ ކްލަބް ޖަމިއްޔާތަކަށް ހުޅުވާލައިގެން ބާއްވާ 12 ވަނަ މަކީޓާ ޖޫނިއާ އެތްލެޓިކްސް ޗެމްޕިއަންޝިޕް މިއަހަރު ފުވައްމުލައް ސިޓީ ގައި ބާއްވަން ނިންމައިފިއެވެ.\nމިއަހަރުގެ ޗެމްޕިއަންޝިޕް އޮންނާނީ އަންނަ މާޗް މަހުގެ 24 އިން 28 ވަނަ ދުވަހުގެ ނިޔަލަށެވެ. އެހެން އަހަރުތަކެކޭވެސް އެއްގޮތަށް މިއަހަރުގެ މުބާރާތްވެސް ވަނީ ދެ ޖިންސުގެ ތިން އުމުރު ފުރައަކަށް ބަހާލައިފައެވެ. އެއީ 13 އަހަރުން ދަށާއި 15 އަދި 17 އަހަރުން ދަށެވެ.\nމި އަހަރުގެ މުބާރާތް ބާއްވަން އެންމެ ރަނގަޅު ބިޑެއް ހުށަހަޅާފައިވަނީ ފުވައްމުލަކުންނެވެ. މިދިޔަ އަހަރުގެ މުބާރާތް ބާއްވާފައިވަނީ ހދ. ކުޅުދުއްފުށީގައެވެ. މިދިޔަ އަހަރުގެ ބާއްވަން އެންމެ ފުރަތަމަ ނިންމީ ށ. މިލަންދޫ ގައެވެ. އެކަމަކު އެކިއެކި ސަބަބުތަކާހުރެ ފަހުވަގުތު މުބާރާތް ކުޅުދުއްފުށްޓަށް ބަދަލުކުރިއެވެ. މިދިޔަ އަހަރުގެ މުބާރާތުގައި ވެސް 20 ޓީމަކުން އެތަސް ސަތޭކަ އެތްލީޓުންނެއް ވަނީ ބައިވެރިވެފައެވެ.\nމިދިޔަ އަހަރުގެ މުބާރާތުގެ ފިރިހެން ބައިން އެންމެ ކާމިޔާބު ޓީމަކަށް ހޮވުނީ ގދ. ތިނަދޫގެ ރައުހަތު ސްޕޯޓްސް އެކަޑަމީ އެވެ. އެ އެކަޑަމީން ވަނީ ޖުމްލަ ހަ ޓްރޮފީއެއް މިދިޔަ އަހަރު ކާމިޔާބުކޮށްފައެވެ. 15 އަހަރުން ދަށުގެ އެންމެ ކާމިޔާބު ފިރިހެން ޓީމުގެ މަގާމް އެ އެކަޑަމީން ހޯދިއިރު އެޓީމުގެ ރާފިލް ވާފިރު ވަނީ 15 އަހަރުން ދަށުގެ އެންމެ މޮޅު ފިރިހެން އެތްލީޓުގެ މަގާމް ހޯދައިފައެވެ. އަދި، 17 އަހަރުން ދަށުގެ އެންމެ ކާމިޔާބު ޓީމާއި އެ އުމުރުފުރައިން އެންމެ މޮޅު ފިރިހެން އެތްލީޓުގެ މަގާމް ހޯދީ އެ އެކަޑަމީގެ ސުޒައިން މުހައްމަދު އެވެ. އޭނާ ވަނީ މުބާރާތުގެ އެންމެ ކާމިޔާބު ފިރިހެން އެތްލީޓުގެ މަގާމްވެސް މިިދިޔަ އަހަރު ހޯދައިފައެވެ. ރައުހަތު ސްޕޯޓްސް އަކީ ހިލޭ ސާބަހަށް ޒުވާނުން ތަމްރީނު ކޮށްދިނުމުގައި މަޝްހޫރުކަން ހޯދައިފައިވާ އެކަޑަމީއެކެވެ. މާޗް 26 އިން 29 އަށް މިދިޔަ އަހަރު ކުޅުދުއްފުށީގައި ކުރިއަށްދިޔަ ޖޫނިއާ އެތްލެޓިކްސް މުބާރާތުގެ އަންހެން ބައިން އެއް ވަނަ ހޯދީ ކްލަބް ރައިވެރިޔާ އެވެ.\n2017 ވަނަ އަހަރުގެ ޖޫނިއާ އެތްލެޓިކްސް ޗެމްޕިއަންޝިޕް ބާއްވާފައިވަނީ އައްޑޫ ސިޓީ ގައެވެ. އެ އަހަރުގެ އެންމެ ކާމިޔާބު ފިރިހެން ޓީމަކަށް ޏ. އަތޮޅު ތައުލީމީ މަރުކަޒު ހޮވުނުއިރު އަންހެން ބައިން ޗެމްޕިއަންކަން ހޯދީ ހދ. އަތޮޅު ތައުލީމީ މަރުކަޒެވެ.\nގިނަ އެތްލީޓުންނާއެކު ކޮންމެ އަހަރަކުވެސް ބާއްވާ ޖޫނިއާ އެތްލެޓިކްސް ޗެމްޕިއަންޝިޕުން ވިދާލާ ހުނަރުވެރިން އަންނަނީ ގައުމީ ފެންވަރުގައިވެސް ކާމިޔާބީތައް ހޯދަމުންނެވެ.\nއެތްލެޓިކްސް އެސޯސިއޭޝަން އޮފް މޯލްޑިވްސް, ޖޫނިއާ އެތްލެޓިކްސް ޗެމްޕިއަންޝިޕް


ރަސޫލާ ޞައްލަﷲ ޢަލައިހިވަސައްލަމަ ދެއްވި އެއްޗެއްވިއްޔާ އޭގައި ހިފާށެވެ! – DhiSalafiyyah\nރަސޫލާ ޞައްލަﷲ ޢަލައިހިވަސައްލަމަ ދެއްވި އެއްޗެއްވިއްޔާ އޭގައި ހިފާށެވެ!\n25/09/2011 އެހެނިހެންއައްޝައިޚް މުޙައްމަދު ޝަމްޢޫން\nﷲ ސުބުޙާނަހޫ ވަތަޢާލާ އިންސާނުން ޚަލްޤުކުރައްވަވާފައިވަނީ އެއިލާހަށް އަޅުކަންކުރުމަށްޓަކައެވެ. وَمَا خَلَقْتُ الْجِنَّ وَالْإِنسَ إِلَّا لِيَعْبُدُونِ ” އަދި ތިމަންއިލާހަށް އަޅުކަންކުރުމަށް މެނުވީ، ތިމަންއިލާހު އިންސީންނާއި ޖިންނީން ނަހައްދަވަމެވެ.” އެހެންކަމުން އަޅުކަންކުރާނޭ ގޮތް ބަޔާންކޮށްދެއްވެވުމަށްޓަކައި ހުރިހާ އުންމަތަކަށްވެސް، އެއިލާހުވަނީ ރަސޫލުބޭކަލުން ފޮނުއްވަވާފައެވެ. وَإِن مِّنْ أُمَّةٍ إِلَّا خلَا فِيهَا نَذِيرٌ ” އަދި އެ އުންމަތަކަށް އިންޒާރުކުރައްވަވާނޭ ބޭކަލަކު އިސްވެގޮސްފައިނުވާ އެއްވެސް އުންމަތެއްނުވެއެވެ.” މިގޮތުން އަޅުގަނޑުމެންގެ އުންމަތައް އެއިލާހު ފޮނުއްވެވީ އެއިލާހުގެ ލޮބުވެތި ޙަބީބް، ނަބީކަމާއި ރަސޫލުކަން ޚަތިމުކުރެއްވެވި މާތް ނަބިއްޔާ، މުޙައްމަދު ޞައްލަﷲ ޢަލައިހިވަސައްލަމައެވެ.\nއާދެ! ﷲ ތަޢާލާ އެކަލޭގެފާނު ފޮނުއްވެވީ އަޅުގަނޑުމެންނަށް އެއިލާހުގެ ދީން ބަޔާން ކޮށް ދެއްވެވުމަށްޓަކައެވެ. އެއިލާހުގެ ފޮތް އުގަންނަވައި ދެއްވެވުމަށްޓަކައެވެ. ޖާހާލަތުގެ އަނދިރިކަމުން އީމާންކަމުގެ އަލިކަމަށް އަޅުގަނޑުމެން ނެރުއްވެވުމަށްޓަކައެވެ. އެހެންކަމުން އެކަލޭގެފާނުގެ އަމުރުފުޅުތަކަށް ތަބާވުމަށް އެއިލާހު ވަނީ އަޅުގަނޑުމެންނަށް އަމުރުކުރައްވަވާފައެވެ. وَمَا آتَاكُمُ الرَّسُولُ فَخُذُوهُ وَمَا نَهَاكُمْ عَنْهُ فَانتَهُوا ” އަދި ރަސޫލާ ތިޔަބައިމީހުންނަށް ދެއްވިކަމެއްވިއްޔާ، އެކަމެއްގައި ހިފާށެވެ. އަދި ނަހީ ކުރެއްވެވި ކަމެއްވިއްޔާ އެކަމަކުން ދުރުވެގަންނާށެވެ.” އެހެނީ އެކަލޭގެފާނު އަޅުގަނޑުމެންނަށް ބަޔާންކޮށް ދެއްވަވަނީ އެއިލާހުގެ ވަޙީއެވެ. وَمَا يَنطِقُ عَنِ الْهَوَى * إِنْ هُوَ إِلَّا وَحْيٌ يُوحَى” އަދި އެކަލޭގެފާނު ހަވާ ނަފްސަށް އެއްވެސް އެއްޗެއް ވިދާޅެއްނުވެއެވެ. (އެކަލޭގެފާނުގެ ބަސްފުޅު) އެއީ ބާވައިލެއްވެވޭ ވަޙީކަމުގައި މެނުވީ ނުވެއެވެ.”\nއާދެ! އަޅުގަނޑުމެން ކާމިޔާބު ބޭނުންވާ ކަމުގައި ވަނީނަމަ އަޅުގަނޑުމެންނަށް އޮތީ އެކަލޭގެފާނަށް ތަބާވުމެވެ. އެހެނީ އެކަލޭގެފާނު މަގުދައްކަވަނީ ސުވަރުގެއަށެވެ. وَإِنَّكَ لَتَهْدِي إِلَى صِرَاطٍ مُّسْتَقِيمٍ ” އަދި ހަމަކަށަވަރުން ކަލޭގެފާނު މަގުދައްކަވަނީ ސީދާވެގެންވާ ތެދުމަގަށެވެ.” އަބޫ ހުރައިރާ ރަޟިޔަﷲ ޢަންހުގެ އަރިހުން ރިވާވެގެން އައިސްފައިވެއެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްފުޅުކުރެއްވެވިއެވެ. كُلُّ أُمَّتِيْ يَدْخُلُوْنَ الْجَنَّةَ إِلاَّ مَنْ أَبَى. “އިންކާރުކޮށްފި މީހެއް މެނުވީ، ތިމަންކަލޭގެފާނުގެ އުއްމަތުގެ ހުރިހާ އެންމެން ސުވަރުގެ ވަންނާނެތެވެ.” އެހިނދު ޞަޙާބީން ސުވާލު ދެންނެވިއެވެ. އޭ ﷲގެ ރަސޫލާ އެވެ. ސުވަރުގެވަންނަން އިންކާރުކުރާނީ ކާކުތޯއެވެ؟ ޖަވާބުގައި އެކަލޭގެފާނު ޙަދީޘްފުޅުކުރެއްވެވިއެވެ. مَنْ أَطَاعَنِيْ دَخَلَ الْجَنَّةَ وَمَنْ عَصَانِيْ فَقَدْ أَبَى ” ތިމަންކަލޭގެފާނަށް ތަބާވެއްޖެމީހާ ސުވަރުގެ ވަންނާނެތެވެ. އަދި ތިމަންކަލޭގެފާނަށް އުރެދިއްޖެމީހާ ސުވަރުގެ ވަންނަން އިންކާރުކޮށްފިއެވެ.”\nއޭ ލޮބުވެތި އަޚުންނާއި އުޚްތުންނޭވެ! އެކަލޭގެފާނުގެ އަމުރުފުޅުތަކާއި ޚިލާފުވާ މީހުންގެ ތެރެއިން ވެނުލައްވަވާށެވެ. ދުނިޔެއާއި އާޚިރަތުގައިވެސް އެބައިމީހުންނަށް އޮތީ ނިކަމެތި ކަމެވެ. فَلْيَحْذَرِ الَّذِينَ يُخَالِفُونَ عَنْ أَمْرِهِ أَن تُصِيبَهُمْ فِتْنَةٌ أَوْ يُصِيبَهُمْ عَذَابٌ أَلِيمٌ ” ފަހެ އެކަލޭގެފާނުގެ އަމުރުފުޅުތަކާއި ޚިލާފުވާމީހުންނަށް، (ދުނިޔޭގައި) މުޞީބާތެއް ނުވަތަ (އާޚިރަތުގައި) ވޭންދެނިވި އަޒާބު ކުރިމަތިވެދާނޭކަމަށް އެބައިމީހުން ބިރުވެތިވާ ހުށިކަމެވެ.”\nއޭ ލޮބުވެތި އަޚުންނާއި އުޚްތުންނޭވެ! އަޅުގަނޑުމެން ބޭނުންވަނީ ﷲ ގެ ރުހިވޮޑިގަތުމެވެ. އެ އިލާހުގެ ފުއްސެވުމެވެ. އެހެންކަމަށްވަނީނަމަ އަޅުގަނޑުމެންނަށް އޮތީ އެކަލޭގެފާނު ގެނެސްދެއްވި ގޮތުގައި ހިފުމެވެ. އެކަލޭގެފާނަށް ތަބާވުމެވެ. قُلْ إِن كُنتُمْ تُحِبُّونَ اللّهَ فَاتَّبِعُونِي يُحْبِبْكُمُ اللّهُ وَيَغْفِرْ لَكُمْ ذُنُوبَكُمْ وَاللّهُ غَفُورٌ رَّحِيمٌ ” ކަލޭގެފާނު ވިދާޅުވާށެވެ. ތިޔަބައިމީހުން ﷲ އަށް ލޯބިކުރާކަމަށް ވަނީނަމަ ތިމަންކަލޭގެފާނަށް ތަބާވާށެވެ. އޭރުން ﷲ ތަޢާލާ ތިޔަބައިމީހުންދެކެ ލޯބިވެވޮޑިގަންނަވާނެތެވެ. އަދި ތިޔަބައިމީހުންގެ ފާފަތަށް ފުއްސަވައި ދެއްވާނެތެވެ. ﷲ އީ ފާފަ ފުއްސަވާ ރަޙީމްވަންތަ އިލާހެވެ.” އެހެނީ އެކަލޭގެފާނަށް ތަބާވުމަކީ ﷲ އަށް ތަބާވުމެވެ. مَّنْ يُطِعِ الرَّسُولَ فَقَدْ أَطَاعَ اللّهَ ” ރަސޫލާ އަށް ތަބާވެއްޖެމީހާ، ފަހެ ﷲ އަށް ތަބާވެއްޖެއެވެ.” އެހެންކަމުން އަޅުގަނޑުމެންގެ ސަލަފުންވަނީ އެކަލޭގެފާނަށް ތަބާވުމުގައި ލާމަޘީލު ނަމޫނާތަކެއް ދައްކަވާފައެވެ. އިބްނު ޢުމަރު ރަޟިޔަﷲ ޢަންހުމާ އަށް ބައްލަވާށެވެ. އަދި އެކަލޭގެފާނުގެ ބައްޕާފުޅު ޢުމަރު ރަޟިޔަﷲ ޢަންހަށް ބައްލަވާށެވެ. ރަސޫލާ ޞައްލަﷲ ޢަލައިހިވަސައްލަމަ ކަމަކަށް އަމުރުކުރައްވަވައިފިނަމަ، އެބޭކަލުންގެ ބަހަކަށް ވަނީ سَمِعْنَا وَ أَطَعْنَا ” އަޑުއަހައި ކިޔަމަން ވެއްޖައީމެވެ.” އެބޭކަލުން ހުރިހާ ކަމެއްގައިވެސް ނަމޫނާ އަކަށް ބައްލަވަނީ އެކަލޭގެފާނަށެވެ. لَقَدْ كَانَ لَكُمْ فِي رَسُولِ اللَّهِ أُسْوَةٌ حَسَنَةٌ لِّمَن كَانَ يَرْجُو اللَّهَ وَالْيَوْمَ الْآخِرَ وَذَكَرَ اللَّهَ كَثِيرًا “ހަމަކަށަވަރުން ﷲ ގެ ރަސޫލާގެ ކިބައިގައި، ގިނަގިނައިން ﷲ ހަނދުމަކޮށް ﷲގެ ދަރުމައާއި އާޚިރަތްދުވަހުގެ ކާމިޔާބަށް އެދޭމީހަކަށްޓަކައި ރިވެތިވެގެންވާ ނަމޫނާއެއްވެއެވެ.” ޢަބްދުﷲ ބިން ސަރްޖިސް ރަޙިމަހުﷲ ގެ އަރިހުން ރިވާވެގެން އައިސްފައިވެއެވެ. ޢުމަރު ރަޟިޔަﷲ ޢަންހު ޙަޖަރުލްއަސްވަދަށް ބޮސްދެއްވެވުމަށްފަހު އެއާ މުޚާޠަބުކުރައްވަވާ ދެންނެވިއެވެ. ތިބާ އަކީ ގެއްލުމެއްވެސް އަދި ފައިދާއެއްވެސް ދެވޭނޭ އެއްޗެއް ނޫންކަން ތިމަން ކަލޭގެފާނަށް އެނގިވަޑައިގަންނަވައެވެ. ރަސޫލުﷲ ޞައްލަﷲ ޢަލަހި ވަސައްލަމަ ބޮސްދެއްވެވިތަން ތިމަންކަލޭގެފާނަށް ފެނިވަޑައި ނުގަންނަވާ ނަމަ، ތިމަން ކަލޭގެފާނު ތިބާ އަކަށް ބޮސް ނުދެއްވެވީމުހެވެ. الله أكبر. މިއީ ސުވަރުގޭގެ އަހުލުވެރިންގެ ސިފައެވެ. މިއީ މުމިނުންގެ ސިފައެވެ. ﷲ ތަޢާލާ އަޅުގަނޑުމެންނީ އެފަދަ ބައެއްކަމުގައި ލައްވަވާށިއެވެ. އާމީން…


Beluntheringe edhumah "Baiveriyaa" enburi annanee\nބެލުންތެރިންގެ އެދުމަށް "ބައިވެރިޔާ" އެނބުރި އަންނަނީ\nތަފާތު ފިލްމުތައް ދިވެހި ސިނަމާ އަށް ތައާރަފްކުރުމުގައި ނަމޫނާ ދައްކަމުން އަންނަ ޕްރޮޑިއުސަރު އިސްމާއިލް ޝަފީގުގެ "ބައިވެރިޔާ" ގެ އާ ޝޯތަކެއް އާ އަހަރާ އެކު ކުރިއަށް ގެންދިއުމަށް ތައްޔާރުވެއްޖެ އެވެ.\nޔޫސުފް ޝަފީއު (ޔޫއްޕެ) ޑައިރެކްޓްކޮށް މަޝްހޫރު ގިނަ ތަރިންތަކެއް އެކުގައި ފެނިގެންދާ މި ކޮމެޑީ ފިލްމުގެ ހާއްސަ ދެ ޝޯ އޮލިމްޕަހުގައި ކުރިއަށް ގެންދިއުމަށް ހަމަޖެހިފައި ވަނީ އަންނަ ބުރާސްފަތި ދުވަހާއި ހުކުރު ދުވަހުގެ ރެ އެވެ. މި ފިލްމުގެ 16 ޝޯ މިހާތަނަށް ވެސް އޮލިމްޕަހުގައި ދައްކާފައިވެ އެވެ.\nޕްރޮޑިިއުސަރު ޝަފީގު ބުނީ ފިލްމަށް ލިބެމުން ދަނީ ހީކުރި ކަހަލަ ތަރުހީބެއް ނޫން ކަމަށާއި މި ވަރުގެ ތަރުހީބެއް ބެލުންތެރިންގެ ފަރާތުން މި ފިލްމަށް ލިބިދާނެ ކަމަށް އޭނާ އުއްމީދެއް ވެސް ނުކުރާ ކަމަށެވެ. އަދި މިދިޔަ އަހަރުގެ ފަހުކޮޅު ޕްރިމިއާކުރި ފިލްމަކާ ބަލާފައި ލިބެމުންދާ ތަރުހީބު ވަރަށް ބޮޑު ކަމަށް އޭނާ ބުންޏެވެ.\nމި ފިލްމުގެ ބަޖެޓު ވެސް ކަވަރުކުރެވިފައިވާ ކަމަށް ޕްރޮޑިއުސަރު ބުންޏެވެ. މިއީ ގާތްގަނޑަކަށް 220،000ރ. ގެ ބަޖެޓަކުން އުފައްދާފައިވާ ފިލްމެކެވެ.\nޝަފީގު ބުނީ "ބައިވެރިޔާ" ގެ ކާމިޔާބީ އަށް ފަހު ތަފާތު ފިލްމެއްގެ މަސައްކަތަށް އޭނާ އަނެއްކާވެސް ތައްޔާރުވަމުން އަންނަ ކަމަށެވެ. ނަމަވެސް ކުރިއަށް އޮތް ފިލްމުގެ ވާހަކަ އޭނާ ބާއްވަން ބޭނުންވަނީ އަދި ސަޕްރައިޒެއްގެ ގޮތުގަ އެވެ.


ގޮއްވައިލި ސައިކަލުގައި ދިޔަ މީހާ ސީސީޓީވީއަށް އެރި – Dhen.mv\nގޮއްވައިލި ސައިކަލުގައި ދިޔަ މީހާ ސީސީޓީވީއަށް އެރި\nޢާލިމް އަބްދުއްލަތީފް May 7, 2021 - 5:16 am\nކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް މިރޭ ދިން ހަމަލާގައި، އެ ހަމަލާދިން މީހާ އެއްޗެއް ގޮވި ވަގުތު ދުވެފައި އެ ސަަރަހައްދުން ދިޔަ މަންޒަރު ސީސީޓީވީ ކެމެރާއަށް އަރައިފައިވާ ކަަމަށް މައުލޫމާތު ލިބިއްޖެއެވެ.\nއިތުބާރު ކުރެވޭ މަސްދަރަކުން މައުލޫމާތު ދިން ކަމަށް ބުނެ، އޮންލައިން ނޫސް ވަގުތުން ރިޕޯޓް ކޮށްފައިވާ ގޮތުގައި އެ މީހާ ދުވެފައި ދިޔަ މަންޒަރު ފެންނަ ވީޑިއޯއަށް ބަލާއިރު އެއީ ތުނބުޅި ލައިފައިވާ މީހެއްކަން ކަށަވަރު ކުރެވޭ ކަމަށެވެ.\nއެ ނޫހުން ބުނެފައި ވަނީ ހަމަކާދިން މީހާ ދިޔައީ މަޖީދީ މަގުން ފާށަނާ ކިލެގެ މަގަށް ކަމަށެވެ، އެގޮތުން އޭނާ ދުއްވައިގަތުމަށް ފަހު މަޑުކޮށްލައި ފައިވާން އަތަށް ނަގައިގެން ދުއްވައިގަތް މަންޒަރު ކެމެރާއަށް ވަނީ އަރައިފައެވެ.\nމައުލޫމާތު ދިން ފުލުހުންގެ އޮފިޝަލާ ހަވާލާދީ ވަގުތުގައި ބުނެފައި ވަނީ ސީސީޓީވީ ފޫޓޭޖް ފުލުހުންނަށް މިހާރު ލިބިފައިވާ ކަމަށެވެ. އަދި ފުލުހުންނަށް ލިބިފައި ވަނީ ކޮލެޓީ ރަނގަޅު ފުޓޭޖެއް ކަމަށާއި މިހާރު ފުލުހުންނަށް ތުހުމަތު ކުރެވޭ މީހަކު ވެސް ދެނެގަނެވިފައިވާ ކަމަށެވެ.\nރައީސް ނަޝީދަށް ހަމަލާ ދިނީ މިރޭ ނީލޯފަރުމަގުން ހިންގަވާފައި ވަޑައިގެން މަޖީދީ މަގުގައި އިތް ކާރުކޮޅަށް އަރައިވަޑައިގަންނަވަން އުޅުއްވަނިކޮށެވެ. އަދި އެ ހަމަލާގައި އެމަނިކުފާނުގެ އަރިހުގައި ތިބި ބޮޑީގާޑުންނަށް ވެސް ވަނީ އެކިވަރުގެ ޒަހަމްތައް ވެފައެވެ.މިހާރު ފަރުވާއަށް ފަހު އޭޑީކޭއިން ވަނީ ދޫކޮށްލާފައެވެ. ނަމަވެސް ރައީސް ނަޝީދަށް އަދިވެސް އޭޑީކޭގައި ބާއްވައި ފަރުވާ ދެމުން އެބަ ގެންދެއެވެ.\nރައީސް ނަޝީދަށް އަމާޒުކޮށް ދިން ހަމަލާ ރައީސް މުޙައްމަދު ނަޝީދު\nމިހާރު ކޮބާ ފަައިބައިފިތަ\nމިއަދު ފިލިދާނެ ބޭނުންގޮތަކައް ވާހަކަތައް ފެތުރިދާނެ ނަމަވެސްޖަވާބުދާރީވާންޖެހޭދުވަހެއްއަންނާނެކަންޔަގީން\nކޮންމެ މީހަކު ކުރި ކަމުގައި ވިޔަސް ވަރަށް ދަށުދަރަޖައިގެ ފިނޑި ޢަމަލެއް މީ…\nނީލޯރަފު މަގުގައެއް ނޫން ނީލޯފަރު ހިގުން\nމިއަދުގެ4ވަނަ މަރު: ކޮވިޑް-19ގައި އިތުރު އަންހެނެއް ނިޔާވެއްޖެ\nއަނެއްކާވެސް އުސޫލު ހަރުކަށި ކޮށްފި: ކޮވިޑް ޖެހި ރަނގަޅުވިޔަސް ރަށްރަށަށް ދާނަމަ ކަރަންޓީނު ވާންޖެހޭ!\nކަރަންޓީނުކޮށްފައި ހުރި ގެޔަކަށް ވަތް މީހަކު 5000 ރުފިޔާއިން ޖޫރިމަނާކޮށްފި\nކޮވިޑް-19: މާލެ ސަރަޙައްދުން މިއަދު ފައްސިވީ އެންމެ 88 މީހުން\nފީއަލީ ފުރަބަންދުކޮށް ނަތީޖާ ނެރެފި، ހުރިހާ ރައްޔިތުން ދެއްކީ ނަމޫނާއެއް


REPORT: MDP gai PPM in control kuraa dhafthareh!\nއެމްޑީޕީގެ ރަސްމީ ދަފުތްރާއި އެމްޑީޕީގެ އެތެރެގައި އޮންނަ ދަފުތަރާ ބޮޑުތަން ތަފާތު\nއެމްޑީޕީގެ ޗެއާޕާސަންގެ މަގާމަށް ބޭފުޅަކު ހޮވަން އަންނަ މަހުގެ 14 ވަނަ ދުވަހު ބާއްވާ އިންތިހާބަކީ ވަރަށް ގިނަ ގޮތްގޮތުން ޝައުގުވެރި އިންތިހާބެކެވެ. އިންތިހާބުގައި ވާދަ ކުރައްވަނީ އިކޮނޮމިކް މިނިސްޓަރު ފައްޔާޒް އިސްމާއީލް އާއި ރައްޔިތުންގެ މަޖިލީހުގެ މާފަންނު އުތުރު ދާއިރާގެ މެންބަރު އިމްތިޔާޒް ފަހުމީ އެވެ. ކެމްޕޭންގެ ފޯރި ގަދަވެ ދެ ކެންޑިޑޭޓުން ވަނީ ރާއްޖޭގެ ވަރަށް ގިނަ ރަށްރަށަށް ދަތުރު ކުރައްވާ މެންބަރުންގެ ތާއީދު ހޯދަން މަސައްކަތް ކުރައްވާފަ އެވެ. އެ މަަސައްކަތް އަދިވެސް ބާރަށް ކުރިއަށް ދަނީ އެވެ. ކެމްޕޭންގެ ތެރެއިން ދެ ބޭފުޅުން ވެސް އެއް ބޭފުޅެއް އަނެއް ބޭފުޅަކަށް ބަހުގެ ހަމަލާތައް ދެއްވައެވެ. ދެ ބޭފުޅުންގެ ކެމްޕޭން ޓީމުން ރައްދުގައި ދޭ ބަހުގެ ހަމަލާތަކުގެ ހޫނު އަދި މާ ގަދަހެން ހީވެ އެވެ. މީގެ އިތުރުން އެމްޑީޕީގައި ހުރި މައްސަލަތަކާއި ޕާޓީގެ ހިންގުމާއި އެތުރުމަށް ގެންނަން ޖެހޭ ބަދަލުތައް ވެސް ދެ ބޭފުޅުން ދަނީ މެންބަރުންނާއި ހިއްސާ ކުރައްވަމުންނެވެ.\nހަގީގަތުގައި އެމްޑީޕީގެ އެތެރޭގެ އިންތިހާބުތަކަކީ އަބަދުވެސް ފޯރި ގަދަ އިންތިހާބުތަކެކެވެ. އެ ޕާޓީގެ އިންތިހާބުތަކުގައި އެތައްހާސް މެންބަރުން ނުކުމެ ވޯޓު ލައެވެ. މި ފަހުން ބޭއްވި އިންތިހާބުތަކުގައި ލައްކައަކާ ގާތް ކުރާ އަދަދެއްގެ މީހުނަށް ވޯޓް ލުމުގެ ހައްގު ލިބިގެން ދިޔައެވެ. ނަމަވެސް އެމްޑީޕީގެ ހަޔާތުން މި ފާއިތު ވެގެންދިޔަ 16 އަހަރުގެ ތެރޭގައި ވެސް ޕާޓީގެ މެންބަރުންގެ އަދަދު 60،000 މައްޗަށް ގެންދެވިފައެއް އަދި ނުވެއެވެ.\nމިހެން އޮއްވާ އެތެރޭގެ ކޮންމެ އިންތިހާބެއްގައި އެހާ ގިނަ އަދަދެއްގެ މީހުންނަށް ވޯޓްލާން ފުރުސަތު ލިބޭނީ ކިހިނެއް ހެއްޔެވެ؟ މި ސުވާލު އުފެދެ އެވެ. މި ފަހަރުވެސް އެ ސުވާލު ވަނީ އުފައްދާފަ އެވެ. އަދި މިފަހަރު ސުވާލު އުފައްދަނީ ވެސް ޕާޓީގެ ތެރޭންނެވެ. މިއީ ރަށްރަށުގައި ތިބި އެމްޑީޕީގެ ވަފާތެރި މެންބަރުންގެ ވަރަށް ބޮޑު ކަން ބޮޑުވުމަކާއި ޝަކުވާއެއް ވެސް މެއެވެ. އެ ޝަކުވާ ޗެެއާޕާސަން ރޭހުގައި ތިއްބެވި ދެ ކެންޑިޑޭޓުންނަށް ވެސް މެންބަރުން އިއްވައެވެ. މިހާރު އެ ވާހަކަ މިނިސްޓަރު ފައްޔާޒް ގެންދަވަނީ ވަރަށް ބާރަށް ދައްކަވަމުން ވެސް މެއެވެ. އެކަން ބަދަލުކޮށް އިސްލާހު ކުރައްވާނެ ކަމުގެ ޔަގީންކަންވެސް އޭނާ ދެއްވަ އެވެ.\nއެމްޑީޕީގެ އެތެރޭގެ އިންތިހާބުތަކުގައި ބޭނުން ކުރަނީ ޕާޓީގެ ސެކްރެޓޭރިއޭޓްގައި އޮންނަ މެންބާޝިޕް ލިސްޓެވެ. އެ ލިސްޓްގައި އިލެކްޝަންސް ކޮމިޝަންގައި އޮންނަ ރަސްމީ ދަފްތަރުގައި ނުހިމެނޭ 40،000 މެންބަރުން އެބަ ތިބެ އެވެ. މިއީ ނިސްބަތުން ވަރަށް ބޮޑު އަދަދެކެވެ. އިލެކްޝަންސް ކޮމިޝަންގައި އޮންނަ އެމްޑީޕީގެ ދަފްތަރުގައި ތިބީ 54782 މެންބަރުންނެވެ. ނަމަވެސް ކުރިއަށް އޮތް ޗެއާޕާސަން ހޮވުމުގެ އިންތިހާބުގައި 94،214 މީހުނަށް ވޯޓްލުމުގެ ހައްގު ލިބެ އެވެ.\nކޮމިޝަންގެ ތަފާސް ހިސާބުތައް ދައްކާ ގޮތުން ދަފްތަރު ނުކުރެވި އެމްޑީޕީގެ މާ ގިނަ މެންބާޝިޕް ފޯމްތަކެއް ވެސް ނެތެވެ. އެހެން ވީއިރު ކޮމިޝަންގެ ދަފްތަރުގައި ނެތި އެމްޑީޕީން ގެންގުޅޭ ލިސްޓެއްގައި މިހާ ގިނަ އަދަދެއްގެ މެންބަރުން ތިބުމަކީ އިންތިހާބުގެ މިނިވަން ކަމާއި އަދި އިންސާފުވެރި ކަމާމެދު ސުވާލު އުފެދޭނެ ސުވާލު ކުރަން ޖެހޭނެ ކަމެކެވެ.\nއަދި އެއަށް ވުރެ ބޮޑު ކަމަކީ އެމްޑީޕީގެ ހަގީގީ ވިސްނުމާ ދެކޮޅަށް އިންތިހާބުތަކުގައި ނަތީޖާ ނުކުތުމެވެ. ޕާޓީއަށް ވަފާތެރިކަމެއް ނެތް އަދި އިންތިހާބުތަކާ ދިމާކޮށް ވަގުތީ ގޮތުން ފޯމް ފުރާލައި އެމްޑީޕީގެ "ވަގުތީ ދަފުތަރު" ގައި ޖެހި ވޯޓްގެ ނަތީޖާ އެ މީހުން ބޭނުންވާ ގޮތަކަށް އަނބުރާލާ އަނބުރާލުމަކީ ވަރަށް ބޮޑު މައްސަލައެކެވެ.\nމިނިސްޓަރު ފައްޔާޒް، ކެމްޕޭނުގައި އދ. އަތޮޅަށް ކުރެއްވި ދަތުރުގެ ތެރޭގައި އެ އަތޮޅުގެ ހުރިހާ ރަށަކުން އޭނާއަށް ހަމައަށް ގެންދިޔަ އެންމެ ބޮޑު ޝަކުވާއަކީ ވެސް އެއީ އެވެ. އިލެކްޝަންސް ކޮމިޝަންގެ ދަފްތަރުގައި 54،000 މެންބަރުން ތިބޭއިރު އަންނަ މަހު އޮންނަ އިންތިހާބެއްގައި 94،000 މީހުނަށް ވޯޓްލެވެން ޖެހޭ ސަބަބެކެވެ.\nކޮންމެ ޕާޓީއަކީ ވެސް ޕާޓީގެ ރަސްމީ މެންބަޝިޕް ބޮޑުވުމަކީ ވަރަށް މުހިންމު ކަމެކެވެ. ދައުލަތުގެ ބަޖެޓުން ގިނަ ފައިސާ ލިބޭން އޮންނަނީ ވެސް މެންބަރުންގެ އަދަދު އިތުރު ކޮށްގެނެވެ. ނަމަވެސް އިންތިހާބުތަކާ ދިމާކޮށް ވަގުތީ ގޮތުން ޕާޓީއަށް އެތެރެވާ މެންބަރުންގެ ފަރާތުން އެ ފައިދާއެއް ވެސް ނުލިބެއެވެ. އިންތިހާބު ނިމުމާއެކު އެ ހުރިހާ މެންބަރުން "ފިލަ" އެވެ. އިންތިހާބުގައި ވޯޓްދީ ބޭނުން ގޮތަކަށް ނަތީޖާ އަނބުރާލުމަށް ފަހު އެވެ.\nމެންބަރުންގެ އެ ޝަކުވާތައް ފައްޔާޒު އަޑުއެއްސެވި އެވެ. އޭނާ ވިދާޅުވި ގޮތުގައި އެމްޑީޕީގެ އެތެރޭގެ އިންތިހާބުތަކުގައި އިދިކޮޅު ޕީޕީއެމަށް ނިސްބަތްވާ 20،000 މީހުން ވޯޓްލަ އެވެ. އެކަން އެގޮތަށް ހިނގާތީ އެމްޑީޕީން ޓިކެޓް ދޭނެ ކެންޑިޑޭޓް ކަނޑައެޅުމުގެ ފުރުސަތު ޕީޕީއެމްގެ މެންބަރުންނަށް ރީއްޗަށް ލިބެއެވެ. އަދި އެމްޑީޕީގެ ހަގީގީ މެންބަރުންގެ އެންމެ ތާއީދު ބޮޑު ކެންޑިޑޭޓް ފެއިލް ކޮށްލުމުގެ ފުރުސަތު ވެސް އިދިކޮޅު ޕީޕީއެމްގެ މެންބަރުންނަށް އެބަ ލިބެ އެވެ. ފައްޔާޒު ދެކެ ވަޑައިގަންނަވާ ގޮތުގައި އެއީ ބަދަލު ކުރަން ޖެހިފަައި އޮތް ކަމެކެވެ.\n"މިހާރު އެނގިވަޑައިގަންނަވާތޯ އަޅުގަނޑުމެންގެ 94،000 މީހުން ތިބިއިރުގައި މި ޕާޓީގެ ރައީސް ކަނޑައަޅަން ނޫނީ މި ޕާޓީގެ ރިޔާސީ ކެންޑިޑޭޓް ކަނޑައަޅަން ނޫނީ މި ޕާޓީން ރައްޔިތުންގެ މަޖިލީހަށް ނުކުންނަ ކެންޑިޑޭޓް ކަނޑައަޅަން ޕީޕީއެމްގެ 20،000 މީހުންނަށް އެބަ ވޯޓް ލެވޭ. އެހެންވީމަ އެ މީހުންނަށް އެބަ ނިންމޭ އެ މީހުންނާ ވާދަ ކުރަން އަޅުގަނޑުމެންގެ ތެރެއިން ނިކުންނާނީ ކާކުކަން. އަޅުގަނޑުމެންގެ ތެރެއިން އެ މީހުންނާ ވާދަކޮށްލެވޭ މީހާ ނުކުތަ ނުދޭން އެ މީހުންގެ މީހުން އައިސް އަޅުގަނޑުމެންގެ ތެރޭން ދެން ހުންނަ މީހާއަށް ވޯޓް އަޅަނީ. އެހެންވީމަ އެ މީހުން [ޕީޕީއެމްގެ މެންބަރުން] ނޫންތޯ މި ޕާޓީ [އެމްޑީޕީ] ގައި ގޮތް ނިންމަނީ. އެހެންވީމަ އަޅުގަނޑު މި ހުށައަޅަނީ އެހެން ޕާޓީއެއްގެ ދަފްތަރުގައި އޮވެއްޖިއްޔާމު އަޅުގަނޑުމެން މީން ވަކި ކުރާނަމޭ،"\nއެމްޑީޕީގެ މެންބާޝިޕްގައި ތިބި އެހެން ޕާޓީތަކުގެ މެންބަރުން ސާފު ކޮށް ޕާޓީގެ ދަފްތަރު ރަނގަޅަށް މެނޭޖް ކުރުމަކީ ޗެއާޕާސަންގެ މަގާމަށް ފައްޔާޒު އިންތިހާބު ވެވަޑައިގެންފިނަމަ ކުރައްވާނެ ކަމެއް ކަމަށް އޭނާ ވަނީ ހައްދަވާފަ އެވެ.\nއެމްޑީޕީގެ އިސް ބޭފުޅުން: ޕާޓީގެ އެތެރޭގެ އިންތިހާބުތަކުގައި ގިނަ ބަޔަކަށް ވޯޓްލެވޭ --\nމި ވާހަކަތަކާއި ގުޅިގެން އެމްޑީޕީ ހިންގެވުމާއި ވަގުތީ ގޮތުން ހަވާލުވެ ހުންނެވި އެ ޕާޓީގެ ޗެއާޕާސަންގެ ނައިބު އަދި މެމްބަޝިޕް ކޮމިޓީގެ މުގައްރިރު އަލީ ނިޔާޒް (ނިޔާ) ރައްދު ދެއްވާ ވާހަކަ ދައްކަވަ އެވެ. އޭނާ ވިދާޅުވާގޮތުގައި ޗެެއާޕާސަންގެ އިންތިހާބަށް ނެރެފައި އޮތީ ސައްހަ ލިސްޓެކެވެ. އެ ލިސްޓް އެކުލަވާލާފައި ވަނީ އިލެކްޝަންސް ކޮމިޝަންގެ ދަފުތަރާ އަޅާ ކިޔުމަށް ފަހު އެވެ. އަދި އެކަން ކުރިއިރު އެހެން ޕާޓީއެއްގެ ދަފްތަރުގައި އޮތް އެއްވެސް މީހަކު އެ ލިސްޓްގައި ހިމެނިފައި ނުވާނެ އެވެ. މީގެ އިތުރުން ދާއިމީ ލިސްޓް ނެރުމުގެ ކުރީން ޝަކުވާ ހުށައަޅަން ފުުރުސަތު ދީ ލިސްޓްގެ ސައްހަކަން އިތުރަށް ޔަގީން ކޮށްފައިވާނެ އެވެ.\nނިޔާ އެހެން ވިދާޅުވި ނަމަވެސް އެމްޑީޕީގެ އާންމު މެންބަރުން އެކަން ގަބޫލެއް ނުކުރެ އެވެ. އެމްޑީޕީން އެ ދައްކަނީ މެންބަރުންނަށް ގަބޫލު ކުރެވޭނެ ފަދަ ވާހަކައެއް ވެސް ނޫނެވެ. އެމްޑީޕީން ޗެެއާޕާސަން އިންތިހާބަށް ނެރެފައި އޮތީ އެމްޑީޕީގެ ސައްހަ މެންބަރުންގެ ލިސްޓެއް ނަމަ އިލެކްޝަންސް ކޮމިޝަންގެ ދަފްތަރުގައި އެ ލިސްޓްގައި ހިމެނޭ މެންބަރުންގެ އަދަދާ ގާތް ކުރާ އަދަދަކަށް މެންބަރުން ތިބެން ވާނެ އެވެ. ނޫން ނަމަ ކޮމިޝަނަށް ޗެކް ނުކުރެވި ޕެންޑިންގައި ހުރި ފޯމްތަކުގެ އަދަދު އެތައް ހާހަކުން މަތިވާން ވެސް ޖެހޭނެ އެވެ.\nއިލެކްޝަންސް ކޮމިޝަންގެ އިސް ބޭފުޅަކު ވިދާޅުވި ގޮތުގައި އެމްޑީޕީން ފޮނުވާފައިވާ ފޯމްތަކުގެ ތެރެއިން މިވަގުތު ޕެންޑިންގައި ވަނީ ދެހާހެއްހާ ފޯމެވެ. އެހެންވީމަ ބާކީ ތިބި 38،000 ވުރެ މީހުންނަކީ ކޮން ގޮތަކުން ޕާޓީގެ ދަފުތަރުގައި ތިބި މެންބަރުންނެއްކަން ސާފުވާން އެބަ ޖެހެ އެވެ.\nރަށްރަށުން އަވަސްއާ ވާހަަކަ ދައްކާ އެމްޑީޕީގެ ބައެއް އިސް ހިންގުންތެރިން ވެސް އެމްޑީޕީގެ ދަފުތަރު އެކުލަވާލާފައިވާ ގޮތާމެދު ކަންބޮޑުވުން ފާޅުކުރެ އެވެ. އެ މެންބަރުންގެ ނަޒަރުގައި ކުރިއަށް އޮތް އިންތިހާބުގެ ކުރީން ދަފުތަރު އިސްލާހު ކޮށް ރަނގަޅު ކުރަން ޖެހޭނެ އެވެ.\n"މިދިޔަ ކޮންމެ ޕްރައިމަރީއެއްގައި މި ރަށުގައި ތިބި ޕީޕީއެމްގެ އެންމެ އިސް މީހުން ވޯޓްލާ. ޕީޕީއެމް ޖަގަހައިގައި ތިބެފައި ދަނީ ވެސް ވޯޓްލާން. މިއީ އާބާދީ މަދު ރަށްރަށްވީމަ އެކަންކަން ވަނީ ބޮޑު ފިތުނަައަކަށް. ނަމަވެސް އެ މީހުން ވަގުތީ ގޮތުން އެމްޑީޕީއަށް ވައްދާ އެމްޑީޕީގައި އޮންނަ ދަފްތަރުގައި ޖައްސަނީ ވެސް އަހަރެމެންގެ ތެރެއިން އިސް މީހުން. އެއީ ޕްރައިމަރީން މޮޅުވެ ޓިކެޓް ހޯދަން ކުރާ ކަމެއް. މިއީ ނޭންގި ހިނގާ ކަމެއް ނޫން. ގަސްތުގައި ރޭވިގެން ހިންގާ ކަމެއް،" އުތުރުގެ ރަށެއްގައި އެ ރަށް ނިސްބަތްވާ ދާއިރާގެ ރައީސަކަށް އިންތިހާބު ކޮށްފައިވާ އެމްޑީޕީގެ މެންބަރަކު ބުންޏެވެ.\nއޭނާގެ ވާހަކަތައް އެމްޑީޕީގެ ވަރަށް ގިނަ މެންބަރުން ގަބޫލު ކުރެއެވެ. ވަރަށް ގިނަ ރަށްރަށުގައި ކަން ހިނގަނީ އެެ މަގުންނެވެ. އެހެންވީމަ އެމްޑީޕީގެ އެތެރޭގެ އިންތިހާބުގެ ކުރީން ވޯޓްލެވޭ ލިސްޓް ސައްހަ ކުރަން ޖެހޭ ކަމަށް މެންބަރުން ދެކެއެވެ. ނަމަވެސް އެމްޑީޕީގެ ސެކްރެޓޭރިއޭޓް އަދި އޮތީ އެ މަސައްކަތް ކުރާ ގޮތަކަށް ނޫނެވެ. އިންތިހާބުގެ ކުރީން އެކަން ކުރަން ގޮވާލަން ދެ ކެންޑިޑޭޓުން ވެސް ތައްޔާރު ކަމަކަށް ނުފެނެއެވެ. ނަމަވެސް ފައްޔާޒް ހުންނެވީ އިންތިހާބުން މޮޅުވެއްޖެނަމަ އެކަން ކުރައްވަން ތައްޔާރަށެވެ.\nއެމްޑީޕީ ރައީސް މުހައްމަދު ނަޝީދު ރައީސް އިބްރާހިމް މުހައްމަދު ސޯލިހު + ފައްޔާޒް އިސްމާއީލް އިމްތިޔާޒު ފަހުމީ އެމްޑީޕީގެ ކޯޅުން\nއަނެއްކާވެސް އެމްޑީޕީއަށް ބޮޑު ރެއެއް


Fulugai oiy Sheffield inn Manchester United sissuvaalaifi - AO News\nފުލުގައި އޮތް ޝެފީލްޑުން ޔުނައިޓެޑް ސިއްސުވާލައިފި\nއިނގިރޭސި ޕްރިމިއާ ލީގުގައި ރޭ ކުޅުނު މެޗުގައި ތާވަލްގެ އެންމެ ފުލުގައި އޮތް ޝެފީލްޑް ޔުނައިޓެޑުން މިވަގުތު ރަނގަޅު ފޯމެއްގައި އޮތް މެންޗެސްޓާ ޔުނައިޓެޑް އަތުން 2-1 އިން މޮޅުވެއްޖެއެވެ.\nމިއީ 1992 ވަނަ އަހަރުގެ ފަހުން ޔުނައިޓެޑްގެ ދަނޑުގައި ޝެފީލްޑް މޮޅުވި ފުރަތަމަ ފަހަރެވެ. އަދި ލީގުގައި ޔުނައިޓެޑް އެންމެ ފަހުން ކުޅުނު 14 މެޗުގެ ތެރެއިން ބަލިވި ފުރަތަމަ ފަހަރެވެ. އެ ޓީމުން މި ފަހަރުގެ ސީޒަނުގައި ލީގުގައި އަމިއްލަ ދަނޑުގައި މިހާތަނަށް ކުޅުނު 10 މެޗުގެ ތެރެއިން ހަތަރު މެޗުން ވަނީ ބަލިވެފައެވެ. މީގެއިތުރުން، ރޭގެ މެޗަކީ މިފަހަރުގެ ސީޒަނުގައި ލީގުގައި ޝެފީލްޑް މޮޅުވި ދެވަނަ މެޗެވެ.\nރޭގެ ނަތީޖާއާއެކު ޔުނައިޓެޑް އޮތީ 20 މެޗުން ހޯދީ 40 ޕޮއިންޓާއެކު ދެވަނައިގައެވެ. އޭގެ އެއް ޕޮއިންޓް ކުރީގައި އެއް މެޗު މަދުން ކުޅެގެން ވާދަވެރި މެންޗެސްޓާ ސިޓީ އެއްވަނައިގައި އޮތްއިރު، ތިންވަނައިގައި އޮތް ލެސްޓާ ސިޓީ އަށް ލިބިފައިވަނީ 39 ޕޮއިންޓެވެ. ހަތަރުވަނައިގައި 35 ޕޮއިންޓާއެކު އޮތީ ވެސްޓް ހޭމް ޔުނައިޓެޑެވެ.\nޔުނައިޓެޑްގެ އޯލްޑް ޓްރެފޯޑްގައި ރޭ ކުޅުނު މެޗުގައި ހީކުރިގޮތާ ހިލާފަށް ކުރީން ލީޑްނެގީ ޝެފީލްޑުންނެވެ. މެޗުގެ 23 ވަނަ މިނެޓުގައި މިލަނޑު އެ ޓީމަށް ޖަހައިދިނީ ކީން ބްރަޔަން އެވެ. މިއީ އެ ޓީމުގެ ޖޯން ފްލެކް ނަގައިދިން ހުރަހަކުން ލިބުނު ބޯޅައެއް ބޮލުން ފޮނުވާލައިގެން ބްރަޔަން ކާމިޔާބުކުރި ގޯލެކެވެ. އޭގެކުރީން، ޔުނައިޓެޑްގެ މާކަސް ރަޝްފޯޑަށް ލަނޑުޖެހުމަށް ލިބުނު ފުރުޞަތުގެ ބޭނުންހިފޭގޮތްނުވިއިރު ޝެފީލްޑްގެ ކެޕްޓަން ބިލީ ޝާޕް ފޮނުވާލި ބޯޅަ ޔުނައިޓެޑްގެ ގޯލްކީޕަރު ޑޭވިޑް ޑެ ހެއާ މަތަކުރިއެވެ.\nމެންޗެސްޓާ ޔުނައިޓެޑާ ދެކޮޅަށް ޝެފީލްޑް ޔުނައިޓެޑް ކުޅުނު މެޗުގެ ތެރެއިން. –ފޮޓޯ: ޓުވިޓާ\nމި މެޗުގެ 64 ވަނަ މިނެޓުގައި ޔުނައިޓެޑްގެ ކެޕްޓަން ހެރީ މެގުއާ ވަނީ އަލެކްސް ޓެލެސް ނަގައިދިން ކޯނަރަކުން ލިބުނު ބޯޅައެއް ބޮލުން ފޮނުވާލައިގެން އެ ޓީމަށް ނަތީޖާ ހަމަހަމަކޮށްދީފައެވެ. އޭގެ ފަހުން، މެޗު ނިމެން 16 މިނެޓަށްވެފައިވަނިކޮށް ޝެފީލްޑަށް ދެވަނަ ފަހަރަށް ލީޑްނަގައިދީ މެޗުން ތިން ޕޮއިންޓް ކަށަވަރުކޮށްދިނީ މި ހާފުގައި ބަދަލު ކުޅުންތެރިއެއްގެ ގޮތުގައި ކުޅެން ނިކުތް ސްކޮޓްލެންޑްގެ މިޑްފީލްޑަރު އޮލިވާ ބާކް އެވެ. ޝެފީލްޑްގެ ކަނާތް ފަޅިން ޖޯން ލަންޑްސްޓްރަމް ތަނަވަސްކުރި ފުރުޞަތަކުން ބާކް އަށް ލިބުނު ބޯޅަ އޭނާ ފޮނުވާލުމުން ގޯލްގެ ތެރެއަށް ވަނީ ޔުނައިޓެޑްގެ ޒުވާން ޑިފެންޑަރު އެކްސެލް ޓުއަންޒޭބޭ ފައިގައި ޖެހިފައެވެ.\nލީގުގައި ރޭ ކުޅުނު އެހެން މެޗުތަކުގެ ނަތީޖާއަށް ބަލާއިރު ޗެލްސީގެ ކޯޗުކަމާ ހަވާލުވިތާ 24 ގަޑިއިރުގެ ތެރޭގައި އައު ކޯޗު ތޯމަސް ޓުޗެލްގެ އިރުޝާދުގެ ދަށުން އެ ޓީމު ނިކުތް ފުރަތަމަ މެޗުގައި އަމިއްލަ ދަނޑުގައި ވުލްވްސްއާ ވަނީ 0-0 އިން ލަނޑެއްނުޖެހި އެއްވަރުވެފައެވެ.\nބްރައިޓަންގެ ދަނޑުގައި ފުލަމްއާ ދެކޮޅަށް ކުޅުނު މެޗު ދެ ޓީމަށް ލަނޑެއްނުޖެހި 0-0 އިން އިން އެއްވަރުވިއިރު، އެވަޓަންއާ ދެކޮޅަށް ލެސްޓާ ކުޅުނު މެޗު ނިމުނީ 1-1 އިން އެއްވަރުވެގެންނެވެ. މި މެޗުގެ ފުރަތަމަ ހާފުގައި ހަމޭސް ރޮޑްރިގޭޒްގެ ގޯލުން އެވަޓަން ލީޑްނަގާފައިވަނިކޮށް، ފަހު ހާފުގައި ލެސްޓާ އަށް އެއްވަރުކޮށްދިނީ ޔޫރީ ޓިލަމެންސް އެވެ. އެސްޓަން ވިލާ އަތުން ފަހަތުން އަރައި ބާންލީ މޮޅުވީ 3-2 އިންނެވެ.\nމި މުބާރާތުގައި މިރޭ ކުޅޭ މެޗުގައި އެންމެ ފަހުގެ ޗެމްޕިއަން ލިވަޕޫލް ނިކުންނާނީ ރަށުން ބޭރުގައި ޓޮޓެންހަމް ހޮޓްސްޕާއާ ދެކޮޅަށެވެ. މި މެޗު ފަށާނީ ރާއްޖޭގަޑިން މިރޭ ދަންވަރު 1:00 ގައެވެ.\nކުޅިވަރުއިނގިރޭސި ޕްރިމިއާ ލީގުމެންޗެސްޓާ ޔުނައިޓެޑްދުނިޔެޝެފީލްޑް ޔުނައިޓެޑްޗެލްސީ


ފަތުރުވެރިންގެ ފޭކް ބުކިންގެ މައްސަލަ ބަލަނީ | Sangu News\nފަތުރުވެރިންގެ ފޭކް ބުކިންގެ މައްސަލަ ބަލަނީ\n22 އޯގަސްޓް 2021 - 15:38\nބިދޭސީންތަކެއް މަގުމަތިވެފައި— ފޮޓޯ: އަވަސް\nފަތުރުވެރިންގެ ބުކިން އާއި ގުޅޭ މައްސަލަތައް ފުލުހުން ބަލަން ފަށައިފިއެވެ.\nމިގޮތުން މިކަމާއި ގުޅިގެން ފުލުހުންނަށް ހުށަހެޅުމުން އެމައްސަލަތައް އެއިދާރާއިން ތަހުގީގު ކުރަން ފަށައިފިކަމަށް ފުލުހުން ވަނީ ބުނެފައެވެ.\nފާއިތުވި ދުވަސްތަކުގައި ގިނަ އަދަދެއްގެ ފަތުރުވެރިންނެއ ރާއްޖެ އައިސްފައިވާއިރު، އެމީހުން ކައިރީގައި ފެންވަރު ރަނގަޅު ގެސްޓް ހައުސްތަކަކަށް ބުކިން ހަދާފައިވާކަމަށް ބުނެ، މާލޭގައި ދުވަހު ކުއްޔަށް ދޫކުރާ ތަންތަނުގައި ބައިތިއްބި ކަމުގެ ޝަކުވާތައް ފަތުރުވެރިން ވަނީ ކޮށްފައެވެ. ހަމައެހެންމެ މިކަމާއި ގުޅިގެން މީގެ ތެރެއިން ގިނަ ބަޔަކު ރާއްޖެ އެތެރެ ވިޔަ ނުދީވެސް ފޮނުވާލާފައިވެއެވެ. އެމީހުން ފޮނުވާލިނަމަވެސް، އެމީހުންގެ އަތުންވެސް ފައިސާ ނަގާފައިވާކަމުގެ ޝަކުވާ ކޮށްފައިވެއެވެ.\nމިގޮތުން ރާއްޖެ އައި ގިނަ ބަޔަކު، އެމީހުންނަށް ޔަގީންކަން ދީފައިވާ ގެސްޓްހައުސްގައި ތިބޭނެ ޖާގަ ނެތިގެން ސަރުކާރުން ވަނީ އެމީހުންނާއި ހަވާލުވެފައެވެ.\nމި މައްސަލަތައް ފުލުހުން ބަލާނެ ކަމަށް ބުނި ނަމަވެސް އިތުރު ތަފްސީލެއް ދީފައެއް ނުވެއެވެ. އަދި މީގެ ތެރެއިން އެއިދާރާއިން ބަލަމުން ގެންދަނީވެސް ކިތައް މައްސަލައެއް ކަމެއް އެއިދާރާއިން ބުނެފައެއް ނުވެއެވެ.\nމެދުއިރުމައްޗަށް ދަތުރު ކުރުމަށްޓަކައި ގިނަ ބަޔަކު ރާއްޖޭގައި ކަރަންޓީން ވުމަށްއައުމާއި ގުޅިގެން ރާއްޖޭގެ ގިނަ ރަށްރަށުގެ ގެސްޓްހައުސްތައް ވަނީ ފުރިފައެވެ. ގެސްޓްހައުސްތައް ފުރި ބައެއް ރަށްތަކުގައި އާއްމުންގެ ގެތަކުގައި ފަތުރުވެރިން ބައިތިއްބާ ކަމަށް ހަބަރު ލިބޭއިރު، އެމީހުން އެޗްޕީއޭގެ ގަވާއިދާއި އުސޫލްތަކާއި ހިލާފުވާކަމަށްވެސް އާންމުން ރިޕޯޓުކޮށްފައިވެއެވެ.\nކަޅު ބާޒާރުގައި ޑޮލަރު ވިއްކާ ދެ ބިދޭސީއަކު ހޯދަނީ\nމިސްކިތު ފަންކާގައި އެއްޗެހި ހިއްކަން އެޅި މީހާގެ ބަންދަށް7ދުވަސް\nހެއްކާ ބެހޭ ބިލަށް ފުލުހުންގެ ފަރާތުން ހުށަހަޅާ އިސްލާހުތަކާއި ގުޅޭގޮތުން މަޝްވަރާކޮށްފި\nމާލޭގެ ގެއެއްގައި މަރުވެފައި އޮތް މީހަކު ފެނިއްޖެ


މި އިޢުލާންވަނީ 11 ޖޫން 2020 2159 ގައި ބާތިލް ކުރެވިފައެވެ.\nމިސްކޫލުގެ ސެކިއުރިޓީ ބަލަހައްޓައި ދޭނެ ފަރާތެއް ހޯދުމަށްކުރި (IUL)GS-216-PROCUMNET/GS-216/2020/23 އިޢުލާނާ ގުޅިގެން ބިޑް ހުށަހަޅާފައިވަނީ އެއްމެ ފަރާތަކުން ކަމުގައިވާތީ، މި މަސައްކަތަށް ބީލަން ހުށަހެޅުމުގެ ފުރުޞަތު، މިކަމަށް ޝަރުތު ހަމަވާ ފަރާތްތަކަށް އަލުން ހުޅުވާލަމެވެ.\nމި ބީލަމުގައި ބައިވެރިވާން އެދޭ ފަރާތްތަކުން 2020 ޖޫން 17 ވާ ބުދަ ދުވަހު 11:00ގެ ކުރިން މި ސްކޫލުގެ މެއިލް[email protected] މެދުވެރިކޮށް ސިޓީއަކުން އަންގާ ރަޖިސްޓްރީވުން އެދެމެވެ. ސިޓީގައި މެއިލް އެޑްރެސް އަދި ގުޅޭނެ ނަމްބަރެއް ޖެއްސެވުން އެދެމެވެ. ރަޖިސްޓްރީ ވެފައިވާ ކުންފުންޏަކުން ނުވަތަ ވިޔަފާރިއަކުން މި ބީލަމުގައި ބައިވެރިވާނަމަ، ސިޓީ ފޮނުވަން ޖެހޭނީ، މި ބީލަމުގައި ބައިވެރިވާން ބޭނުންވާ ފަރާތުގެ ރަސްމީ ލެޓަރހެޑުގައެވެ.\nމި ކަމާ ގުޅޭގޮތުން ބާއްވާ މަޢުލޫމާތު ދިނުމުގެ ބައްދަލުވުން އޮންނާނީ 2020 ޖޫން 18 ވާ ބުރާސްފަތި ދުވަހުގެ 11:00 ގައި ތިނަދޫ ސްކޫލު މީޓިންގ ރޫމުގައެވެ.\nބީލަން ހުޅުވުން އޮންނާނީ 2020 ޖޫން 23 ވާ އަންގާރަ ދުވަހުގެ 11:00 ގައެވެ. ބީލަން ހުޅުވާނެ ގޮތަކާއި ތަނެއް ބީލަމުގައި ބައިވެރިވާ ފަރާތްތަކަށް އެންގޭނެއެވެ.\nމި ޕްރޮޖެކްޓާ ގުޅޭ ބީލަން ފޮތް މި އިޢުލާނާއެކު އެޓޭޗް ކުރެވިފައިވާނެއެވެ.\nނޯޓް: ބީލަމުގެ މަޢުލޫމާތު ދިނުމުގެ ބައްދަލުވުމުގައި ބައިވެރިވެވޭނީ މި ބީލަމުގައި ރަޖިސްޓްރީ ކުރުމަށް ދީފައިވާ މުއްދަތުގައި ރަޖިސްޓްރީ ކުރައްވާފައިވާ ފަރާތްތަކަށް އެކަންޏެވެ.\nސުންގަޑި: 17 ޖޫން 2020 0011


Raajjetv ge Eid lava ah bodu tharuheebeh\nރިޕޯޓު - ރާއްޖެ ޓީވީގެ އީދު ލަވަ\nމި ލަވައިގައި ގިނަ މުވައްޒަފުންތަކެއް ހަރަކާތްތެރިވޭ\nލަވަ ރިލީޒްކޮށްފައިވަނީ އީދު ދުވަހު\nކ. މާލެ 21 އޯގަސްޓު 2019 | ބުދަ 09:16 12,369\nރާއްޖެޓީވީ އަކީ ރާއްޖޭގެ ގިނަ ބަޔަކު ބަލާ އެންމެންގެ މެދުގައި ވެސް މަޤަބޫލު ޓީވީ ޗެނަލެކެވެ. ރާއްޖެޓީވީގެ މުވައްޒަފުންނާއި ނޫސްވެރިން ކުރާ ބުރަ މަސައްކަތަށް ގިނަ އާންމުންގެ އައްސަރިބަހާއި ސާބަސް ދެއެވެ. ރާއްޖެޓީވީން އަބަދުވެސް މަސައްކަތް ކުރަނީ ބެލުންތެރިންނަށް ތަފާތު މަސައްކަތްތައް ގެނެސްދިނުމަށްޓަކައެވެ. އެގޮތުން ނިމިގެންދިޔަ ބޮޑު އީދުގައި ރާއްޖެޓީވީގެ ފަރާތުން ވަނީ ރާއްޖެޓީވީގެ ބެލުންތެރިންނާއި އެންމެހާ ރައްޔިތުންނަށް އަގުހުރި އީދު ހަދިޔާއެއް އަރުވާފައެވެ. އީދު ދުވަހާއި ދިމާކޮށް ރާއްޖެޓީވީގެ މުވައްޒަފުން ވަނީ އީދު ލަވައެއް ތައްޔާރުކޮށް އީދު ހަދިޔާއެއްގެ ގޮތުގައި ރާއްޖެޓީވީގެ އީދު ޝޯ ގެ ތެރެއިން "ކުކުޅު ކުކުޅު" މި ލަވަ ރިލީޒް ކޮށްފައެވެ. މި ލަވައަށް ވެސް އާންމުންގެ ފަރާތުން ބޮޑު ތަރުހީބެއް ވަނީ ލިބިފައެވެ. އެގޮތުން މިހާތަނަށް ފޭސްބުކް ވިއުސް ދައްކާ ގޮތުން މި ލަވަ 62،600 މީހުން މިހާތަނަށް ވަނީ ބަލާފައެވެ. އަދި 927 މީހުން ވަނީ މި ލަވަ ޝެއަރ ކޮށްފައެވެ. ރާއްޖެޓީވީގެ 40 އަކަށް މުވައްޒަފުންގެ ހުނަރު ފެނިގެންދިޔަ "ކުކުޅު ކުކުޅު" މި ލައިވައިގެ ޅެން ހައްދަވާ ދެއްވީ މީގެ ކުރިން ވެސް ގިނަ ޅެންތަކެއް ހައްދަވާފައިވާ ރާއްޖެ ޓީވީގެ ޕްރޮގްރާމް ހެޑް އާމިރު ސަލީމެވެ.\nފޭސްބުކްގެ ކޮމެންޓްތަކަށް ބަލާލުމުން ވެސް ފެނިގެންދަނީ އާންމުން މި މަސައްކަތް ބަލައިގަނެފައިވާ މިންވަރެވެ. ބައެއް މީހުން ވަނީ ރާއްޖެޓީވީ އާއި ކުކުޅާއި ހުރި ގުޅުމަކީ ކޮބައިތޯ ބުނެ ސުވާލު އުފައްދާފައެވެ. އެ ސުވާލު އެ މީހުން ކޮށްލުމުން ވެސް ހިތަށް ހަމަ އެހެން އެރިއެވެ. އެބުނީ ތެދެކެވެ. ރާއްޖެޓީވީއާ ކުކުޅާއި ހުރި ގުޅުމަކީ ކޮބައިބާވައެވެ؟ މިހެން ހިތަށް އަރަން ޖެހުނު ސަބަބަކީ 2017 ވަނަ އަހަރު ރާއްޖެޓީވީގެ ފަރާތުން ރިލީޒް ކުރި ލަވައިން ވެސް ކުކުޅު ފެންނާތީއެވެ. އަދި އެ ލަވައިގެ ނަމަކީ ވެސް ކުކުޅެއް ކާން އެވެ. އާންމުންގެ ފަރާތުން އެ ލަވައަށް ވެސް ބޮޑު ތަރުހީބެއް ވަނީ ލިބިގެން ގޮސްފައެވެ.\nމިފަހަރުގެ "ކުކުޅު ކުކުޅު" މި ލަވަ ތައްޔާރުކުރުމުގައި ރާއްޖެޓީވީގެ ގިނަ މުވައްޒަފުން ވަނީ ވަރަށް ބުރަކޮށް ހަރަކާތްތެރިވެފައެވެ. އެގޮތުން ރާއްޖެޓީވީގެ ޓެކްނިކަލް ޓީމާއި ކެމެރާމަނުންގެ ޓީމް ފާހަގަ ކޮށްލެވެއެވެ.\nރާއްޖެޓީވީގެ އަމާޒަކީ އާންމުންނަށް މިކަހަލަ ތަފާތު މުނާސަބަތުތަކާއި ގުޅުވައިގެން މިކަހަލަ ތަފާތު މަސައްކަތެއް ގެނެސްދިނުމެވެ. އަދި އާންމުން ރާއްޖެޓީވީއަށް ދޭ ލޯތްބާއި އަގު ނުކުރެވޭ ހިތްވަރުގެ ބަސްތައް އަބަދުމެ ރާއްޖެޓީވީން ބަލައިގަންނާނެއެވެ. ރާއްޖެޓީވީ އަބަދުވެސް މަސައްކަތް ކުރަނީ ރައްޔިތުން ބަލާ ހިތްވާކަހަލަ ޕްރޮގްރާމްތަކާއި އެންމެ ފަހުގެ ތާޒާ ޚަބަރާއި މައުލޫމާތު ރައްޔިތުންނާއި ހަމައަށް ގެނެސްދިނުމަށްޓަކައެވެ.


ހޭންޑް ފުޓް އެންޑް މައުތު ޑިޒީޒް\nވައިރަސްގެ ޒަރީއާ އިން ޖެހޭ ގައިން ގަޔަށް އަރާ ބަލިތަކަކީ ދުވަސް ދުވަސްކޮޅުން ރާއްޖޭގައި ފެތުރޭ ބަލިތަކެކެވެ. އެގޮތުން ހޭންޑް ފުޓް އެންޑް މައުތު ޑިޒީޒް އަކީ މީގެ އަހަރުތަކެއް ކުރިން ރާއްޖޭގައި ފެތުރުނު ބައްޔެކެވެ. ކުޑަކުދިންނަށް ގިނައިން ޖެހޭ މި ބަލި މި ދުވަސްވަރު ކޮންމެވެސް ވަރަކަށް މިރަށުގެ ތެރެއިން ފެންނަމުންދާ ކަން ފާހަގަ ކުރެވިފައިވާ ކަމަށް ޕަބްލިކް ހެލުތުން ޔުނިޓުން ބުނެއެވެ.\nމި ބަލީގެ އަލާމަތްތައް:\nމި ބަލީގެ އެއް އަލާމާތަކީ ހަންގަނޑު ރަތްވެ ބިހި ނެގުމެވެ. އަދި ހުން އައިސް އަރިދަފުސް ރޯގާ ޖެހިފައި ހަންގަނޑު ރަތްވުމަކީވެސް މި ބަލީގެ އަލާމާތެކެވެ.\nބަލި ފެތުރޭ ގޮތް:\nހޭންޑް ފުޓް އެންޑް މައުތު ޑިޒީޒް ފެތުރެނީ ބޮޑުކަމުދާ އެއްޗެހިންނާއި ބަލި ޖެހިފައިވާ ކުދިންގެ ކުޅުންނާއި ބަލި ޖެހުމުން އަތާއި އަނގަ އަދި ފައިގައި ނަގާ ބިހިތައް ފަޅައިގެން ދިޔުމުން ނުކުންނަ ދިޔައިގެ ޒަރީއާއިންނެވެ. ބަލީގެ ނުރައްކާ އެންމެ ބޮޑުވަނީ ބަލީގެ އެންމެ ކުރީ ކޮޅުގަ އެވެ. އަދި ހަށިގަނޑުން ބިހިތަކުގެ އަސަރު ނެތިގެންދާތާ އެތައް ދުވަހެއް ވަންދެން ވައިރަސް ފެތުރެ އެވެ.\nބަލި ޖެހުމުންވާ ގޮތްތައް:\nއާންމުކޮށް ދެ ހަފުތާގެ މުއްދަތަށް ދިގު ދެމިގެން ދާ މި ބަލި ޖެހުމުން އަތާއި ފައި އަދި އަނގައިގައި ބިހި ނަގައި ފޮޅަށް ބަދަލުވެއެވެ. ބަލިޖެހޭ ކުދިންނަށް އެންމެ ބޮޑުވަރުވަނީ އަނގައިގެ ތެރޭގައި، ކޮލުގައި ފާރު ހެދުމާއި ދުލުގެ ދެ ފަރާތުގައި ރަތް ބިހި ނަގައި އެތަންތަން ފަޅައިގެން ގޮސް ފާރު ހެދުމުގެ ސަބަބުން އެއްޗެހި ކައިބޮއި ނޫޅެވޭތީ އެވެ. އަދި މި ގޮތަށް ނަގާ ފޮޅުތައް ފަޅައިން ދިޔުމަކީ ބަލީގެ އެންމެ ނުރައްކާވާ ހިސާބު ކަމަށް ޑޮކްޓަރުން ވިދާޅުވެ އެވެ.\nމި ބަލިން ރައްކާތެރިވުމަށްޓަކައި އެންމެ ރަނގަޅު އެއް ފަރުވާ އަކީ ގިނައިނައިން އަތް ދޮވުމެވެ. އަދި ކެއްސައި ކިނބިހި އަޅާއިރު އަނގަމައްޗާއި ނޭފަތް ނިވާކުރުމާއި ކުޑަކުދިން ކުޅޭ ތަކެއްޗާއި ކުދިންގެ ކުޅު އުނގުޅިދާނެ ކަމަށް ބެލެވޭ އެހެން ތަންތަން ރަނގަޅަށް ދޮވެ ސާފުކުރުމާއި ހުން އަންނަ ނަމަ ނުވަތަ އަނގައިގައި ފާރު އުފެދިފައިވާ ނަމަ އެހެން ކުދިންގެ ތެރެއަށް ނުނެރުމާއި ސްކޫލަށް ނުފޮނުވުމަކީ ވެސް ރައްކާތެރިކަމުގެ ގޮތުން އެޅުން މުހިއްމު ފިޔަވަޅުތަކެވެ.\nއަތާފައި އަދި އަނގައިގެ ބައްޔަކީ ނުރައްކާތެރި ބައްޔެއް ނޫނެވެ. ނަމަވެސް މި ބައްޔަކީ ރައްކާތެރިނުވެއްޖެނަމަ ހަލުއިކަމާއެކު ފެތުރިގެންދާ ބައްޔެކެވެ.\n(މައުލޫމާތު ހަވީރު އޮންލައިން)


ސާބިޔާގައި6މަސް، ރާއްޖޭގައި6އަހަރުން ވޮލީއަށް ކުޅުންތެރިޔާ ވައްދަންޖެހޭ - ސާޖިދު ސާބިޔާގައި6މަސް، ރާއްޖޭގައި6އަހަރުން ވޮލީއަށް ކުޅުންތެރިޔާ ވައްދަންޖެހޭ - ސާޖިދު\nސާބިޔާގައި6މަސް، ރާއްޖޭގައި6އަހަރުން ވޮލީއަށް ކުޅުންތެރިޔާ ވައްދަންޖެހޭ - ސާޖިދު\nގައުމީ ވޮލީ ޓީމް އިންޑިއަން އޯޝަން އައިލެންޑް ގޭމްސްއަށް ތައްޔާރުވުމަށް މިހަރުދަނީ ސާބިޔާގައި ކޭމްޕް ކުރަމުންނެވެ. މިއީ ރާއްޖޭގެ ޓީމެއް ޔޫރަޕްގައި ކޭންޕް ކުރާ ފުރަތަމަ ފަހަރުކަން ފާހަގަކޮށްލެވެއެވެ. ސާބިޔާއަކީ ވޮލީއަށްބަލާއިރު ޔޫރަޕްގައި ވަރުގަދަ ބާރެކެވެ. ދުނިޔޭގެ ރޭންކިންގައި ސާބިޔާ މިވަގުތު އޮތީ 10 ވަނަގައެވެ. މި ކުޑަކުޑަ ދިވެހި ރާއްޖެ އޮތީ ދުނިޔޭގެ ރޭންކިންގެ 65 ވަނާގައެވެ.\nމިއީ ރާއްޖޭގެ ވޮލީ ޓީމަށް ކުރެވުނު މުޅިން އާ ތަޖްރިބާއެކެވެ. ޔޫރަފްގެ ވޮލީގެ ވައްޓަފާޅި ކައިރިން ބަލާލުމަށް ލިބުނު ރަނުގެ ފުރުސަތެކެވެ. މީގެ ކުރިން ރާއްޖޭގެ ޓީމްތަށް މައިގަނޑު ގޮތެއްގައި ކޭމްޕް ކުރަމުން އައިސްފައިވަނީ އޭޝިޔާގެ ގައުމްތަކުގައި، އެންމެ ގިނައިން ކޭމްޕް ކުރަމުން އައިސްފައިވަނީ ތައިލެންޑްގައެވެ.\nކޯޗް މުހައްމަދު ސާޖިދު ބުނީ މިއީ މުޅިން އާ ތަޖްރިބާއެއްކަމަށާއި ކުރިން ނޭނގޭ ކިތަންމެ ކަމެއް މިދަތުރުގެ ސަބަބުން އެނގިގެން ހިނގައްޖެކަމަށެވެ. ކުރިން ތައިލެންޑްގައި ކޭމްޕް ކުރާއިރު، މިސްޓޭކަތައް ކިޔައިދޭނެ މީހެއް ނުހުންނަކަމަށާއި ރާއްޖޭގެ ޓީމްތައް ތައިލެންޑްގައި މެޗްތައް ކުޅެފައި ހަމަ އަންނަނީކަމަށެވެ. ރާއްޖޭގެ ކޯޗުންނަށް ރާއްޖޭގެ ކުޅުންތެރިންގެ މައްސަލަތައް ކިޔައިދޭނެ މީހެއް ނުހުރެއެވެ. ކޯޗް ސާޖިދު ބުނީ މިއީ ކޯޗިން ކެރިއަރުގައި ލިބުނު ވަރަށް ރަގަނޅު ފުރުސަތެއްކަމަށެވެ. މުޅިން އާ ތަޖްރިބާއެއްކަމަށެވެ.\nސާޖިދުބުނީ ތަމްރީންތަކުގައި ސާބިޔާގެ ކޯޗެއް ޓީމަށް އެހީތެރިވާނެކަމަށް ޔޫތް މިނިސްޓަރ އަހުމަދު މަހުލޫފް ވިދާޅުވިކަމަށެވެ. ނަމަވެސް ގޯލްޑް މެޑަލް ހޯދާފައިވާ ކޯޗެއް ޓީމަށް އެހީތެރިވުމަކީ ބޮޑު ސަޕްރައިޒެއްކަމަށެވެ.\nރާއްޖޭގެ ޓީމަށް އެހީތެރިވަނީ ސާބިޔާގެ ޑިރެކްޓަރ އޮފް ނެޝަނަލް ޓީމްސް ޑރ. ބޯޑްގަން ސްޓެނޮވިޗްއެވެ. ސްޓެނޮވިޗަކީ މިހާރު ސާބިއަން ވޮލީ ބޯލް ފެޑެރޭޝަންގެ ހުރިހާ ގައުމީ ޓީމްތަކާއި ކުޅުންތެރިން ބިނާކުރުމުގައި އެންމެ އިސްކޮށް ހަރަކާތްތެރިވާ ފަރާތެވެ. ވޮލީ ކުޅުނުއިރުވެސް ގިނަ ކާމިޔާބީތަކެއް ހާސިލްކޮށްފައިވާ ސްޓެނޮވިޗްވަނީ ކޯޗިން ކެރިއަރުގައި 2011 ވަނަ އަހަރު ސިންޑްނީ އޮލިމްޕިކްސްގައި ސާބިޔާގެ ވޮލީ ޓީމްއާއެކު ގޯލްޑް މެޑަލް ހޯދާފައެވެ.\nގައުމީ ވޮލީ ޓީމްގެ ކޯޗް މުހައްމަދު ސާޖިދު ބުނީ ސާބިޔާގެ މިކޭމްޕަކީ ކުޅުންތެރިންގެ އިތުރުން ކޯޗިން ސްޓާފުންނަށްވެސް ވަރަށް ގިނަ ކަންތައްތަކެއް ދަސްވެގެންދާ ކޭމްޕެއްކަމަށެވެ. ރާއްޖޭގެ ކަންތައްތަްއ ހުންނަ ގޮތުން ގައުމީ ޓީމށް ކުޅުންތެރިޔާ އަންނައިރުވެސް ބޭސިކް ވަރަށް ގިނަ ކަންތައްތައް ނޭނގޭކަމަށެވެ. ޔޫރަފްގައި މިކަން ކުރާގޮތަށް ރާއްޖެއިންވެސް އެބަ ބަލަންޖެހޭކަމަށާއި ސާބިޔާގައި ކަންތައްތައް ކުރާ ގޮތަށް ނުކުރެވުނު ކަމުގައިވީނަމަވެސް، ރާއްޖޭގެ ވޮލީ އެހެން ލެވެލްއަކަށް ގެންދަން ބޭނުންވާކަމަށްވާނަމަ، ވައިޑީޕީ ޕްރޮގްރާމްތައް މިހާރުން މިހާރަށް ފަށަން ޖެހޭކަމަށް ސާޖިދު ފާހަގަކުރިއެވެ.\nކުރިން ރާއްޖޭގައިވެސް ވައިޑީޕީ ޕްރޮގްރާމްތަށް ހިންގި، ނަމަވެސް އެކިއެކި ސަބަބުތަކާއި ހުރެ އެޕްރޮގްރާތައ ވަނީ ހުއްޓާލާފައެވެ. މިއަދު އެފަރާތްތަކުން މިކަމުގެ ޒިންމާ ނަގަންޖެހޭކަމަށްވެސް ކޯޗް ސާޖިދުވަނީ ފާހަގަކޮށްފައެވެ.\n"ސާބިޔާގައި ވޮލީ ކުޅޭ ކުއްޖާ ހޯދަން މަސައްކަތް ކުރަނީ އަޅުގަނޑުމެން މީގެ ކުރިންވެސް ގަބޫލް ނުކުރާ އުމުރުގަ. ކުއްޖާގެ އުމުރުން6މަހުގައި ކުއްޖާ އެބަ ބަލަންފަށާ. އެކުއްޖާގެ ފައިތިލަ އާއި ހިސާބުން ބަލަންފަށަނީ. ފައިތިލަ ބޮޑުވާ ވަރު މިމީހުން ބަލަނީ. ދެން ކުއްޖާގެ މަންމަ އާއި ބައްޕަ އަދި ދެ ފަރާތުގެ އާއިލާގެ މީހުންގެ ދިގުމިން ބަލަނީ. ސައިންސްއާއި މެޑިކަލްގެ ގޮތުން ބެލުންތަށް ބެލުމަށްފަހު ކުއްޖާ6ފޫޓް7އިންޗިއަށް ވުރެއް ދިގުނުވާކަމަށް ވާނަމަ، ދެން ކުއްޖާ ދޫކޮށްލަނީ. އެންމެ ކުޑަމިނުން ވޮލީ ކުޅުންތެރިއެއްގެ އިސްކޮޅު ހުންނަންޖެހެނީ6ފޫޓް7އިންޗިކަމަށް ގޯލްޑް މެޑަލް ކޯޗް ބުނި." ސާޖިދު ބުންޏެވެ.\nގައުމީ ވޮލީ ޓީމްގެ ކޯޗް މުހައްމަދު ސާޖިދު އާއި ސާބިޔާގެ ޑިރެކްޓަރ އޮފް ނެޝަނަލް ޓީމްސް ޑރ. ބޯޑްގަން ސްޓެނޮވިޗް\nކޯޗް މުހައްމަދު ސާޖިދު ބުނީ ރާއްޖޭގައި ވޮލީއަށް ކުޅުންތެރިން މިގެންނަނީ ކަންނެލި ދޯންޏެއް މަހައްދާން ހުއްޓަ، ނުވަތަ މާދިގު ކުއްޖެއް ފެނުނީމަ، ވޮލީ ކުޅުވަން ގެންނަ އުސޫލުންކަމަށެވެ. ނުވަތަ މާ ބާރަށް ބޯޅައިގައި ޖަހާތަން ފެނުނީމަ ކުއްޖާ ގެންނަނީ ކަމަށެވެ. މިގޮތަށް ކުދިން ގެންނައިރު ގިނަ ފަހަރު ކުއްޖާވާނީ 16 އަހަރަށް ވުރެއް މަތީ އުމުރުގެ ކުއްޖަކަށެވެ.\nކޯޗް ސާޖިދު ބުނީ ގައުމީ ޓީމްއަށް އާންމުކޮށް ކުޅުންތެރިން އަންނަނީ 18 އަށާރަ އަހަރާއި 22 އަހަރާއި ދެމެދުގައިކަމަށެވެ. މިފަދަ އުމުރުފުރާގެ ކުދިންނަށް ވޮލީގެ ބޭސިކް ކިތަންމެ ވަރަކަށް ކިޔައިދިނަސް އެކަން ރަނގަޅު ކުރުމަށް ވަރަށް އުދަގޫވާނެކަމަށެވެ. ބޭސިކަކީ ކުއްޖާގެ އުމުރުން4އަހަރާއި 10 އަހަރުގެ މެދުތެރޭގައި ކިޔައިދޭންޖެހޭ ކަންތައްތަކެވެ. މިއަދު ޔޫރަޕްގެ ޓީމްތަށް ކައިރިން ގައުމީ ވޮލީ ޓީމްތަށް ބަލިވަނީ މިސަބަބުތަކާއި ހުރެކަމަށާއި މިއީ ޓީމްގެ ކުޅުންތެރިންނަށް ބޭސިކް ނޭނގުމުން ދިމާވެގެން އުޅޭ މައްސަލައެއްކަމަށެވެ.\nކޯޗް ބުނީ މިއީ ކުޅުންތެރިންގެ މައްސަލައެއް ނޫންކަމަށާއި މިއީ ވޮލީ ހިންގަން ތިބި ބައެއްގެ މައްސަލައެއް ކަމަށެވެ.\nސާބިޔާގައި މިހާތަނަށް ކުޅެވުނު ތިން މެޗްގައިވެސް ރާއްޖޭގެ ޓީމްގެ ފަރާތުން ފެނިފައިވަނީ ހަމަ އެއް މިސްޓޭކްތަކެވެ. އެއީ އެންމެ ބޭސިކް ކަންތައްތަކެވެ. ޓީމްގެ ކުޅުންތެރިންނަށް ބޭސިކް ނޭނގުމުން، ގިނަ ޕޮއިންޓްތަކެއް ގެއްލުނުކަމަށްވެސް ކޯޗް ސާޖިދު ބުންޏެވެ.\nގައުމީ ވޮލީ ޓީމް ކުވެއިތު އާއި އެކު ކުޅުނު ރަހުމަތްތެރިކަމުގެ މެޗް\n"މެޗްތަކުން އެންމެ ފާހަގަކުރެވުނީ ކުޅުންތެރިންގެ ބޭސިކް ނެތްތަށް. މިއަދު އެކަންތަށްތަށް ރަގަނޅު ކުރުމަކީ ވަރަށް އުދަގޫކަމެއް. އަސްލުގައި ބޭސިކްއަކީ ކިހާ މުހިންމު އެއްޗެއްކަން މިހާރު ގައުމީ ޓީމްގެ ކުޅުންތެރިންނަށްވެސް އެގޭނެ. ކުޅުންތެރިންޔާ ގައުމީ ޓީމްއާއި ހިސާބަށް އަސްލުގައި އަންނަންޖެހެނީ ބޭސިކް ކަންތަށްތަށް އެގިގެން. އޭރުން އަސްލުގައި ކުޅުންތެރިޔާ ވޮލީ ކުޅުންތެރިއަކަށްވަނީ. އޭރުން ގައުމީ ކޯޗްއަކަށްވެސް ކުޅުންތެރިޔާ ލައްވާ ކުޅުވަން ފަސޭހަވަނެ. ގައުމީ ޓީމްއަށް ކުޅުންތެރިޔާ އަންނަ ހިސާބުން ކުޅުންތެރިޔާގެ ބޭސިކް ކަންތަށްތަށް ރަގަނޅު ކުރަން ކިތަންމެ ވަރަކަށް މަސައްކަތް ކުރި ނަމަވެސް އެކަމެއް ދެން ރަގަނޅެއް ނުކުރެވޭނެ. ކިތަންމެ މޮޅު ކޯޗް އަކަށްވެސް އެކަމެއް ދެން ނުކުރެވޭނެ. މިއަދު ކުޅުންތެރިންނަށްވެސް އެގޭނެ އަސްލުގައި ބޭސިކްގެ ކުހިންމުކަން." ކޯޗް މުހައްމަދު ސާޖިދު ބުންޏެވެ.\nކޯޗް ސާޖިދު ބުނީ ވައިޑީޕީ ޕްރޮގްރާމްތައް ހުއްޓާލުމުން ކުޅިންތެރިންގެ ތެރޭގައި އޮންނަ ވާދަވެރިކަންވެސް މިހާރު ނެތްކަމަށާއި ވޮލީގައި މިތިބީވެސް އަތުން ގުނާލެވޭ ވަރުގެ ކުޅުންތެރިންކަމަށެވެ.


2 Fandiyaaraku Magaamun Vaki Kurumah Majileehah Hushahalhanee - Vaguthu\nފެމެލީ ކޯޓުގެ އިސް ގާޒީ ހަސަން\nކ ޖުޑީޝަލް ދާއިރާގެ އިސް މެޖިސްޓްރޭޓް މުހައްމަދު ރާޣިބު އަހުމަދާއި ފެމެލީ ކޯޓްގެ އިސްގާޒީ ހަސަން ސައީދު މަގާމުން ވަކިކުރުމަށް ރައްޔިތުންގެ މަޖިލީހަށް ހުށަހެޅުމަށް ޖުޑީޝަލް ސާރވިސް ކޮމިޝަން (ޖޭއެސްސީ) އިން ނިންމައިފިއެވެ.\nޖޭއެސްސީން މިގޮތަށް ނިންމާފައި ވަނީ މިއަދު ބޭއްވި އެ ކޮމިޝަންގެ ބައްދަލުވުމެއްގައެވެ. އެ ކޮމިޝަންގެ ބައްދަލުވުމުގައި ރާޣިބުއާއި ހަސަން ސައީދުގެ މައްސަލަ ބެލި ކޮމެޓީގެ ރިޕޯޓް ވަނީ ހުށަހަޅާފައެވެ.\nޖޭއެސްސީ އިން ވިދާޅުވީ، ކ.ޖުޑީޝަލް ދާއިރާގެ އިސް މެޖިސްޓްރޭޓް ރާޣިބު އަޙްމަދުއާއި ގުޅޭގޮތުން އެކޮމިޝަނުން ބަލަމުންދިޔަ ޝަކުވާ ބެލި ބެލުމުން އޭނާގެ މައްޗަށް ސާބިތުވާ ކަމަށެވެ.\nރާޣިބުއާއި ގުޅޭގޮތުން ޖޭއެސްސީން އަށް މައްސަލައެއް ބަލަމުންދާކަމަށް ކުރިން ވަނީ ބުނެފައެެވެ. އެހެން ނަމަވެސް އެ ޝަކުވާތަކާއި ގުޅޭ ތަފްސީލު ހާމަަކޮށްފައެއް ނުވެއެވެ.\nއަދި ފެމިލީ ކޯޓުގެ އިސްގާޒީ ޙަސަން ސަޢީދުއާއި ގުޅޭގޮތުން އެކޮމިޝަނުން ބަލަމުންދިޔަ ދެ ޝަކުވާ ބެލި ބެލުމުން ސާބިތުވާކަމަށްވެސް މިއަދު ޖޭއެސްސީއިން ވަނީ ނިންމާފައެެވެ.\nއަދި ދެބޭފުޅުންނާ ގުޅިގެން ހުށަހެޅުނު ޝަކުވާތައް ސާބިތުވާކަމަށް ނިންމައި، އެ ދެބޭފުޅުން މަޤާމުން ވަކިކުރުމަށް ރައްޔިތުންގެ މަޖިލީހަށް ހުށަހެޅުމަށްވެސް މިއަދު ޖޭއެސްސީ އިން ވަނީ ނިންމާފައެވެ.\nމި ރިޕޯޓަށް ޖަވާބުދާރީވުމަށް ރާޣިބުއަށާއި، ހަސަން ސައީދަށް 30 ދުވަހުގެ މުހުލަތެއް ވަނީ ދީފައެވެ.\nމީގެ ކުރިން ޖޭއެސްސީގެ ކޮމެޓީއަކުން ވަނީ ސުޕްރީމް ކޯޓުގެ ފަނޑިޔާރު އަބްދުﷲ ދީދީ، މަގާމުން ދުރުކުރުމަށް މަޖިލީހަށް ފޮނުވުމަށް ނިންމައިފައެވެ. އަދި ގދ. ތިނަދޫ ކޯޓުގެ މެޖިސްޓްރޭޓް އިބްރާހިމް ރަޝީދު މަގާމުން ވަކި ކުރުމަށްވެސް ޖޭއެސްސީން ރައްޔިތުންގެ މަަޖިލީހަށް ހުށަހެޅިއެވެ. އަދި ރައްޔިތުންގެ މަޖިލީހުން އޭނާ ވަނީ މަގާމުން ވަކިކޮށްފައެވެ.\nއޮގަސްޓް 7, 2019 22:24\nސާބަސް މިއޮތީވާ ސަރުކާރެއް\nހުރިހާ ތާކަށްް ގުއި އުނދުޅި ބާނައިގެން ކިހާ ދުވަހަކު އުޅެވޭނެ ކަމަށްތަ؟ ވައްޓާލާށޭ މިއުޅެނީ. ނުބައިތިއްބާނަމޭ ގިނަ ދުވަހަކު.\nއޮގަސްޓް 8, 2019 00:22\nޝަރުޢީދާއިރާ ސާފުކުރަންޖެހޭ. އެކަން ކުރެވެން އޮތީ ކުނިބުނި ބޭރުކޮށްގެން. ފޮޓޯއިން ފެންނަ ބޭފުޅާގެ ކިބުރުވެރިކަމާއި ބޮޑާކަން ނޭނގޭ މީހަކު ޝަރުޢިދާއިރާ އަކު ނުހުންނާނެ. މިމީހުން ހިންގާފައިހުރި ޖަރީމާތައް ރައްޔިތުންނަށް ތިލަ ވާން ޖެހޭ.\nއޮގަސްޓް 10, 2019 16:27\nޑެން ތިހެންކިޔާފަ ދޫކޮއްލާ ސާބަހޭ މުޅިންވެސް ތިބީ ބޮދެތިންނައް އަދީބުގެ އާއިލާމީހުން


Pizza Buona Ge Delivery Staff Eh Athun Feyrigenfi - Vaguthu\nޕިއްޒާ ބޯނާގެ ޑެލިވަރީ ސްޓާފެއްގެ އަތުން ފޭރިގަނެފި\nޕިއްޒާ ބޯނާގެ ޕިއްޒާ ޑެލިވަރީ ކުރަން އުޅުނު އެތަނުގެ މުވައްޒަފެއްގެ އަތުން ފައިސާތަކެއް ފޭރި ގަނެއްޖެއެވެ.\nޕިއްޒާ ބޯނާ އިން ރޭ ކުރި ޓްވީޓެއްގައި ބުނީ އެތަނުގެ މުވައްޒަފަކަށް ހަމަލާދީ އޭނާގެ އަތުގައި ހުރި ފައިސާތައް ފޭރިގެންފައިވާ ކަމަށެވެ.\nއޭނާ އަތުން ފޭރުނީ ކިހައި ފައިސާއެއް ކަމެއް ޕިއްޒާ ބޯނާ އަކުން ނުބުނެއެވެ. ނަމަވެސް ބުނެފައި ވަނީ އޭނާ އަށް ހަމަލާދިން ވަގުތު އޭނާ އުޅުނީ ތިން ޑެލިވަރިއެއް ކުރަން ކަމަށާއި ދެ ޑެލިވަރީ ކޮށް ނިންމާލުމަށް ފަހު ތިން ވަނަ ޑެލިވަރީ ކުރަން ދިއުމުގެ މަގުމަތީގައި ކަމަށެވެ. ހަމަލާ ދިން އިރު އޭނާގެ އަތުގައި ދެ ޑެލިވަރީގެ ފައިސާ ހުންނާނެ ކަމަށް ވެސް ޕިއްޒާ ބޯނާއިން ބުންޏެވެ.\nޕިއްޒާ ބޯނާ އިން ބުނީ މި މައްސަލަ ފުލުހުންނަށް ރިޕޯޓް ކޮށްފައިވާނެ ކަމަށެވެ. ބުނެފައެވެ. އޭނާ އަށް ހަމަލާ ދީފައިވަނީ އާދިއްތަ ދުވަހުގެ ރޭ މައްޗަން ގޯޅި ސަހަރާ ކައިރިންނެވެ.\nOur delivery staff was attacked near Ma. Sahara just now. All his money was snatched. We have reported the matter to @PoliceMv\nWe hope authorities will work towards making Male’asafe place for all of us.\n— Pizza Buona (@pizza_buona) August 11, 2019\nފަހަކަށް އައިސް މާލޭގައި ގިނަ އަދަދެއްގެ ފައިސާ މީހުންގެ އަތުން ފޭރުން ވަނީ އާއްމު ކަމަކަށް ވެފައެވެ. ފާއިތުވި ހައެއްކަ މަސް ދުވަހުގެ ތެރޭގައި މާލޭ މަގުމަތިން ފޭރުނު ފައިސާގެ އަދަދު ހައެއްކަ މިލިއަނަށް އަރައެވެ.\nޑޭޓަކަށް ގެސްޓްހައުސްއަކަށް ދިޔަ ފިރިހެނަކު ބަރަހަނާކޮށް ފޭރިގެންފި\nމާލެ މަގެއްގެ މަތިން ބިދޭސީއެއްގެ އަތުން ފޭރިއްޖެ\nރޫޓް ފިހާރައިގެ ފައިސާ ފޭރެން އުޅުނު ފަސް މީހަކަށް ދައުވާކޮށްފި\nއޮގަސްޓް 12, 2019 11:20\nފޭރުނު އެންމެން އަތްފައި ކަނޑާލާފަ ރަށަކަށް އަރުވާލަންވީ.\nއޮގަސްޓް 12, 2019 12:53\nފޭރުމުގެ އަދަބަކަށް އިސްލާމީ ޝަރީޢަތުގައި އޮންނަ އަދަބަކީ އަތް ފައި ކްރޮސް ވާނެހެން ކެނޑުމެވެ. ފުރަތަމަ ފަހަރުނަމަ ކަނާއަތުގެ ކުޑަހުޅާއި ވައަތު ފައިގެ ތަނބިކަށިން ބުރިކޮއްލުމެވެ. މި އަދަބު އެއްފަހަރު ދިނަސް ތިޔަކަން މި ކުޑަކުޑަ މުޖުތަމައިން ފިލައިދާނެއެވެ. މި ހުކުމްތައް ތަންފީޒު ނުކުރާތީވެއޭ މި ބުނަނީ ރާއްޖެއަކީ ސައްތައިން ސައްތަ އިސްލާމީ ޤައުމެއް ނޫނޭ. އަދި މި ހުކުމްތައް ތަންފީޒު ކުރީތީ އޭ މިބުނަނީ އައިއެސް (އިސްލާމިކް ސްޓޭޓް) ބަރާބަރޭ. ދިވެހިންގެތެރޭ ގިނަމީހުން މިކޮމެންޓަށް ފާޑު ކިޔާނެކަން އިނގޭ އެހެނީ އެބައިމީހުން ތިބީ ޑިމޮކްރަސީގެ ވަބައިގައިޖެހި ތަތްތެޅިފަ. ކިޔާނެ އެއްޗެއް ކިޔާ. ވަރިހަމަ މަށަށް. ވަގުތު ޓީމުން ނުކެރޭނެ މި ކޮމެންޓު އަޕްކޮއްލާކަށް.\nއޮގަސްޓް 12, 2019 18:43\nފުރަތަމަ ފަހަރުނަމަ އޮންނާނީ ނަސޭހަތްދީ ފޮނުވާލުން. ދީނުގެ ވާހަކަ ރަގަޅަށް އޮޅުން ނުފިލުވާ ޕްބްލިކްގަ ލިޔުން ރަގަޅެއް ނޫން.\nއޮގަސްޓް 12, 2019 19:38\nފުރަތަމަ ފަހަރު ނަސޭހަތްދީފަ ފޮނުވާލުމޭ...ކޮންތާކުން އިސްލާމްދީން އަދި ދީނުގެ ހުކުމްތަށް ކިޔަވައިގެންބާ ތިމީހާތިއައީ..\nއޮގަސްޓް 12, 2019 13:48\nފޭރުނު ސަރުކާރުގައި އޮންނާނީ ފޭރުން.\nޔާމީނުގެ ވެރިކަމަކީ، ރަބީޢު މޫސުމެވެ. އެމްޑީޕީގެ ވެރިކަމަކީ، ޚަރީފު މޫސުމެވެ. އުފަލަކަށްފަހު ހިތާމައެކެވެ. ހިތާމައަކަށްފަހު އުފަލެކެވެ.


ފިރިހެނުންގެ ނަސްލު އުފައްދާ ނިޒާމް - ވިކިޕީޑިއާ\nފިރިހެނުންގެ ނަސްލު އުފައްދާ ނިޒާމް\n3 ސާރޓޮލި ސެލް\n4 މަނި އުފެދޭ ހޮޅިތައް\n5 ރީޓީ ޓެސްޓިސް\n6 އިފެރެންޓް ޑަކްޓް\n7 މަނި ގުދަން\n8 މަނި ހޮޅި\n9 މަނި ގޮށް\n10 އިޖެކިއުލޭޓަރީ ޑަކްޓް\n11 ޕްރޮސްޓޭޓް ގްލޭންޑް\n13 ބަލްބޯ ޔުރެތުރަލް ގްލޭންޑް\n14 ފިރިހެން ހަށި\n15 ފިރިހެން ހަށީގެ ބޯ\n16 ފިރިހެން ހަށީގެ ބޯ ނިވައިކޮށްދޭ ހަންކޮޅު\n17 ސްޕަމެޓިކް ކޯޑް\nފިރިހެނާގެ ނަސްލު އުފައްދާ ނިޒާމްގެ ބައިތަކުގެ ތެރޭގައި ހިމެނޭ އުރަވަޅި ނުވަތަ(އިނގިރޭސި ބަހުން: Scrotum)އަކީ އޮށް އެއެއްޗެއްގެ ތެރޭގައި އޮންނަ ކޮތަޅެވެ. ފިރިހެނާ ބާލިޣުވުމުން އުރަވަޅީގެ ހަންގަނޑުގައި އިސްތަށި ފަޅައެވެ. އުރަވަޅީގެ ވަޒީފާ އަކީ އޮށުގެ ފިނިހޫނުމިން ވަކި މިންވަރެއްގައި ބެހެއްޓުމެވެ. އާއްމު ގޮތެއްގައި އޮށުގެ ފިނިހޫނުމިން ހަށިގަނޑުގެ އެހެން ހިސާބު ތަކަށްވުރެ ދަށްވާނެއެވެ. އޮށުގައި ހުންނަން ޖެހޭ ނަމޫނާ ފިނިހޫނުމިނެއް ކަމަށް ބެލެވެނީ 34.4 ޑިގްރީ ސެލްޒިއަސް އެވެ. ހަށިގަނޑު ޢާންމު ފިނިހޫނުމިން